REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

(Četvrti dan rada) u Trinaestom sazivu

01 Broj 06-2/126-23

6. jun 2023. godine

B e o g r a d

(Sednica je počela u 10.20 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije konstatujem da je prisutno 102 narodnih poslanika.

Radi utvrđivanja tačnog broja prisutnih u sali, molim sve poslanike da ubace svoje identifikacione kartice u elektronske jedinice sistema.

Konstatujem da je primenom elektronskog sistema utvrđeno da je u sali prisutno 152 narodnih poslanika.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Milija Miletić.

MILIJA MILETIĆ: Zahvaljujem se, predsedniče Skupštine.

Poštovane kolege, ja ću postaviti pitanje koje se tiče velikog broja naših sugrađana, naših ljudi. Pošto smo mi u prethodnih tri ili četiri godine doneli zakon vezano za penziju, odlazak u penziju, gde u okviru zakona ima i taj deo koji glasi, vezano za one koji odu do 65 godina u penziju, da ima određene sankcije, odnosno kazna koja je 0,4% za godinu.

Veliki broj naših ljudi su stekli uslove za penziju, otišli u penziju pre tih 65 godina sa punim radnim stažom, odnosno 40 godina, možda i neka godina više, i sada tim ljudima ide ta sankcija, ta kazna, do kraja svog života.

Pošto to jeste nešto o čemu smo i ranije govorili, bilo je govorkanja da će ovaj deo kada čovek napuni 65 godina, da njemu te sankcije, odnosno to umanjenje od tih 5, 10, 20% koliko je umanjenje u okviru toga koliko je rano otišao u penziju, da će biti ukinuto, ali do sada to nije urađeno.

Moje pitanje je da li će postojati da mogućnost da se taj deo ukine, da naši ljudi koji odu ranije u penziju, pre 65 godina, koji su stekli jedan od uslova, a to je radni staž 40 godina, da od 65 godina oni više nemaju te sankcije kada napune tu starosnu granicu?

Još jedna bitna stvar jeste – da li postoji mogućnost da ti naši ljudi koji odu u penziju ranije, recimo, imaju 60 godina života i 40 godina radnog staža, dobiju penziju, dobiju rešenje, da li postoji mogućnost da se ti ljudi ponovo zaposle, da ponovo krenu da rade na određenim poslovima, da rade godinu, dve, tri, četiri, pet ili šest godina, odnosno do 65 godina i da im se za taj staž u kojem rade uveća penzija, odnosno da nema tog umanjenja? Da li će to važiti u narednom periodu?

Ja sam imao neke informacije gde je o tome govoreno, da postoji ta mogućnost da onaj ko ode u penziju, ko ima dovoljno radnog staža a nema godina života, može ponovo da se zaposli i da ponovo krene da radi i da posle, kada napuni 65 godina, sa tim radnim stažom nema više tog umanjenja odnosno te sankcije do kraja svog života.

Mislim da je to ispravno i bilo bi najispravnije i najbolje, da kada čovek napuni 65 godina više nema problema i da mu se ne umanjuje penzija. A i ovo je rešenje, kada neko napuni 60 godina, kada krene da radi, da do 65 godina može da radi, da mu se uplaćuje socijalno, penziono i zdravstveno, šta mora, i da normalno ode u penziju sa 65 godina, sa punim penzionim stažom.

To je veoma bitno za naše ljude, jer veliki broj ljudi koji dolaze sa teritorija koje su u teškoj situaciji, gde ima manjak radnika, odnosno veliki broj nezaposlenih, a ima dovoljno penzionera koji su otišli ranije u penziju, gde su firme bile u nekim problemima i otišle u stečaj, da ti ljudi mogu da nastave da rade. Velika je potreba za tim i mislim da ćemo na tome morati mnogo ozbiljnije da radimo.

Još jedna od bitnih stvari jeste da se obezbede bolji uslovi za upošljavanje, za privređivanje u područjima koja su nerazvijena, kao što je opština Svrljig, gde je veliki broj takvih na jugoistoku Srbije. Tim ljudima, tim privrednim subjektima mora da se da veća pažnja, da se da veća stimulacija, da kroz program razvojne agencije Srbije, kroz program Fonda za razvoj, kroz Ministarstvo privrede, da se njima olakšaju uslovi za privređivanje, da se oslobode određeni porezi i da ti ljudi tamo mogu da se zaposle i da te opštine kroz upošljavanje mogu lakše da funkcionišu, da se pune budžeti, kao što smo rekli, da su transferi nepromenjeni od 2013. godine. Hvala još jednom.

PREDSEDNIK: Hvala vama.

Reč ima Robert Kozma.

ROBERT KOZMA: Hvala, predsedniče Skupštine.

Pitanje za Đorđa Milićevića, v. d. ministra prosvete, šta je bilo presudno pri odluci Ministarstva da se odloži sprovođenje državne mature?

Svi znamo da način na koje je Ministarstvo prosvete planiralo da sprovede državnu maturu, da je to nužno vodilo ka neuspehu i to je sada ozvaničeno. Međutim, zarad građana, da li je pravi i konačni razlog za odlaganje državne mature to što softverski sistem, koji je plaćen 100 miliona dinara, na kraju ne radi.

Ministarstvo prosvete u oktobru 2021. godine zaključilo je ugovor sa kompanijom „Komtrejd sistem integrejšn“ i kupila softver za pregledanje testova na državnoj maturi i to je platilo Ministarstvo 1,7 miliona evra. Na kraju, ispostavilo se u junu 2023. godine da softversko rešenje za unos, skeniranje i pregledanje testova ne radi.

Pre samo nekoliko dana je probno testiranje iz maternjeg jezika moralo da bude prekinuto jer softver nije funkcionisao. Odmah da bude jasno, ne radi se o nekoj visokotehnološkoj stvari, nego tome da nije funkcionisalo skeniranje testova i unos u bazu podataka.

Zarad građana, pored ovog softvera koji ne radi, a plaćen je 1,7 miliona evra, Ministarstvo prosvete je na državnu maturu od 2019. godine potrošilo skoro četiri miliona evra i to iz fondova pretpristupne pomoći EU. Četiri miliona evra i plus ovih 1, 7 miliona evra su povučeni, plaćeni, a državna matura na kraju nije sprovedena i nije urađena, nego je odložena. Došli smo u situaciju da se državna matura odlaže za 2025/2026 godinu.

S obzirom na način na koje je Ministarstvo prosvete i planiralo da sprovede državnu maturu, ova je i dobra stvar. Svaka čast svim roditeljima, svim đacima, svim nastavnicima i obrazovnim stručnjacima koji su ukazivali da način na koje ministarstvo prosvete radi nije dobro i da nužno vodi ka neuspehu.

Odmah da bude jasno, državna matura može biti dobar koncept i ona se uspešno sprovodi u zemljama EU. Međutim, neuspeh Ministarstva prosvete je u tome da ne razume državnu maturu, ne razume kako treba da je sprovede, ima u potpunosti odsustvo volje da isplanira, uzimajući u obzir i potrebe škola i potrebe nastavnika i đaka, ali i fakulteta.

Zbog toga, mi konstantno ne uspevamo da sprovedemo državnu maturu na koju smo, nažalost, bacili četiri miliona evra, a sada i ovih 1,7 miliona evra na softver koji ne radi.

Takođe, moram da pitam predsednicu Vlade Republike Srbije, da li Vlada Republike Srbije planira da u potpunosti ukine Ministarstvo prosvete? Vi ste to nagovestili vašom odlukom o prekidu školske godine, koja se završava danas, 6. juna. Izgleda da se državni sekretari, pomoćnici ministara, ali i obrazovni stručnjaci ništa ne pitaju, niti da imamo obrazovnu politiku, nego je na snazi suludi pi ar Vladinog Saveta za kreativne industrije.

Pri ovoj odluci o prekidanju školske godine, niste konsultovali ni nadležne u Ministarstvu prosvete, ni struku, ni direktore škola, ni nastavnike, ni roditelje, ni đake. Stotine hiljada građana na protestima „Srbija protiv nasilja“ tražilo je ukidanje, između ostalog, rijalitija sa nasilnim sadržajem. Umesto toga, Vlada Republike Srbije ukinula je škole.

Šta je Vlada Republike Srbije poručila ovim nastavnicima, ovom odukom? Poručila je da je za Vladu Republike Srbije, da su nastavnici nebitni.

Na njih ste prebacili sve obaveze da sprovedu ovu suludu odluku, ali oni p po vama ne moraju ništa da se pitaju o svom poslu. Za vas nastavnici su prosto tu da sprovode vaše odluke, bez obzira kakve bile, bez obzira kako ih donosili.

Moram da pitam – da li je Vlada razmišljala kako to utiče na položaj i integritet nastavnika? Da li ste se zapitali da li ovakvom odlukom vi poboljšavate ili degradirate položaj nastavnika i kako će nastavnici moći ubuduće da rade svoj posao ako kontinuirano, sistemski vi svakom vašom olukom degradirate položaj nastavnika i direktora škola?

Hvala vam.

PREDSEDNIK: Reč ima Danijela Nestorović.

DANIJELA NESTOROVIĆ: Poštovani narodni poslanici, ja bih pre svega postavila, ajde da kažemo, i pitanja, možda čak i zatražila obaveštenje.

Naime, svedoci smo da je Vlada Republike Srbije 26. maja donela Odluku i stavila u skupštinsku proceduru Predlog zakona o upravljanju preduzećima koja su u javnoj svojini Republike Srbije. Osnovno pitanje, pošto je ovaj zakon previše obiman da bih sada o njemu pričala i da bih postavljala pitanja pojedinim ministarstvima vezano za ovaj zakon, osnovno pitanje za Ministarstvo privrede – zašto od Agencije za sprečavanje korupcije nije zatraženo mišljenje o proceni rizika od korupcije prilikom sastavljanja i podnošenja ovog predloga Skupštini?

Naime, kao što je svima dobro poznato, ovaj zakon zapravo govori o privatizaciji 23 javna preduzeća, o kompletnoj njihovoj imovini koja će biti zapravo dostavljena i omogućeno određenim investitorima koji će ulagati u takva akcionarska društva upravljanje nepokretnom i pokretnom imovinom ovih javnih preduzeća. Rizici od korupcije su preveliki i zaista bih volela da što pre, pre nego da ovaj zakon dođe u skupštinsku proceduru i krene rasprava o njemu, da dobijem odgovor na ovo pitanje, odnosno da se zatraži mišljenje Agencije za sprečavanje korupcije.

Moje sledeće pitanje se odnosi na nešto što je nevezano za ovu temu, ali je svakako u sklopu brige o građanima Republike Srbije, pre svega za ministarku zdravlja, Danicu Grujičić – da li je zatraženo mišljenje, odnosno izveštaj medicinske ustanove Zdravstvenog centra Gnjilane o zdravstvenom stanju i o radnjama koje su zdravstveni radnici preduzeli prilikom povreda i lečenja Momčila Vučkovića iz sela Donja Bodriga na Kosovu?

Naime, kao što je opšte poznato, saznali smo iz medija da je pomenuti imenovani gospodin preminuo nakon nesavesnog lečenja od strane tih lekara, pa bi ovaj izveštaj bio jako dragocen u daljem toku i u borbi njegove porodice za ostvarenje pravde imenovanog.

Sledeće pitanje se odnosi, zapravo može biti i pitanje upućeno Vladi, odnosno objašnjenje od Vlade – ko je sa srpske strane ostvario aranžman sa albanskim prevoznicima sa Kosova za kontramiting „Srbija nade“? Kako je ostvareno i na koji način je plaćena ta usluga albanskim prevoznicima, tj. njihovim firmama za prevoz Srba sa Kosova u Beograd?

Takođe, ta pitanja upravo upućuju na ono o čemu sam pričala u prvoj tački, s obzirom da nam je svima opšte poznate retorika predsednika vezana za nemogućnost saradnje sa kosovskim institucijama. Kako je došlo do ove saradnje i na osnovu kog aranžmana je ostvarena ova saradnja? Hvala.

PREDSEDNIK: Reč ima Radmila Vasić.

RADMILA VASIĆ: Hvala, predsedniče.

Postavljam pitanja Narodnoj skupštini, Vladi Republike Srbije i nadležnim ministarstvima – šta ste preduzeli i šta preduzimate da se iz šiptarskih zatvora na KiM oslobode Srbi Radoš Petrović i Dušan Obrenović koji su nezakonito uhapšeni u Zvečanu, brutalno pretučeni i nalaze se u zatvorskoj bolnici?

Da li će i kada biti održana sednica Narodne skupštine o KiM na kojoj će se govoriti o nasilnom zauzimanju severa KiM i o francusko-nemačkom sporazumu?

Da li će predsednik Republike Srbije posetiti KiM i pružiti podršku Srbima?

U čije ime se predsednik Republike Srbije sastao sa predsednikom Ukrajine, Zelenskim, i zbog čega je ugrozio bezbednost naše zemlje tim susretom?

Da li ćete i pored protivljenja građana, struke, a zbog širenja „Beograda na vodi“ srušiti „Sajam“ i uništiti zaštićeno kulturno dobro koje predstavlja identitet našeg grada?

Da pojasnim građanima – ideju o uzurpiranju ovog prostora na „Sajmu“ započela je bivša vlast još 2009. godine, a sada to nastavlja da radi SNS. Ako je ideja o rušenju „Sajma“ bila pokrenuta 2009. godine kada je gradonačelnik grada bio Dragan Đilas, postavlja se pitanje – ko sve stoji iza najveće perionice novca, projekta „Beograd na vodi“?

Da li ćete, kada i zbog čega srušiti stari Savski most, koji je preživeo Nemce u Drugom svetskom ratu, ali vi ste rešili da ga srušite, iako se Beograd guši u totalnom saobraćajnom kolapsu?

Da li ćete prihvatiti predlog stručnjaka da u neposrednoj blizini izgradite novi, još jedan preko potreban most bez rušenja starog Savskog mosta, koji bi se kasnije koristio kao pešačka zona? Građani traže da poništite Odluku o rušenju starog Savskog mosta. Da li ćete prihvatiti zahtev građana?

U okviru kampanje „Jedna je majka“, koju je pokrenuo Srpski pokret Dveri tražimo da se sredstva iz republičkog i lokalnih budžeta ne troše na preskupe i nepotrebne projekte, poput izgradnje nacionalnog stadiona, već da se preusmere na uređivanje porodilišta, sprečavanje nasilja, brigu o porodiljama i deci, brigu o porodici, pozivam građane da svojim potpisom podrže ovu akciju, da li ćete podržati ovaj predlog?

Tražim povlačenje Predloga zakona o privrednim društvima gde predlažete da 23 najvažnija javna preduzeća, poput nacionalnih parkova Tara, Fruška Gora, pređu iz javnog preduzeća u a.d, čime bi se otvorio put ka privatizaciji i potpunoj rasprodaji Srbije.

Da li ćete povući ovaj Nacrt zakona iz procedure i da li vi poslanici vladajućih stranaka želite da učestvujete u rasprodaji Srbije ili ćete to zaustaviti?

Udruženje radnika akcionara Fabrike kablova Jagodina, koje ima 2.400 članova, a zastupa nezakonito poništena prava 7.000 radnika, pre četiri meseca vam je poslalo inicijativu sa predlogom da Vlada Republike Srbije donese odgovarajući podzakonski akt kako bi se isplatila potraživanja radnika u subjektima privatizacije kojima je istekla važnost UPPR-a po svim osnovama u skladu sa Zakonom i radu i shodno članu 94. Zakona o privatizaciji.

Ovim aktom bila bi omogućena neposredna realizacija i isplata evidentiranih potraživanja radnika nakon više od osam godina od obećanja, a odnose se na dugovanja po osnovu neisplaćenih zarada, jubilarnih nagrada, prevoza, otpremnina za odlazak u penziju, nepovezanog staža.

Zašto niste odgovorili ovim radnicima iz Jagodine – kada će Vlada Republike Srbije doneti ove akte i ispraviti ovu višegodišnju nepravdu?

Kada ćete pokrenuti postupak protiv direktora ovog preduzeća, Ratka Vučurevića, koji je na ovoj funkciji od 2013. godine zbog zloupotreba službenog položaja, uništavanja imovine preduzeća i koji danas ima 76 godina i 11 godina je u penziji, ali je i dalje direktor?

Tražim da uputite sve inspekcijske kontrole, kao i da UKP ispita sve nezakonite radnje ovog direktora i njegovim pomagača i da nam o tome dostavite izveštaj.

Ko pred zakonom garantuje sigurnost svih vakcina koje su zakonom prema kalendaru vakcinacije označene kao obavezne? Da li proizvođač garantuje da je vakcina apsolutno bezbedna za upotrebu? Ko je prema Zakonu o zaštiti stanovništva dužan da ispita kontraindikacije pre vakcinacije? Ako ne postoji mogućnost da se utvrde eventualne kontraindikacije sa sigurnošću, na osnovu čega je vakcinacija uvedena kao obavezna?

Još jedno pitanje, zašto pre zatvaranja Doma zdravlja u Železniku niste otvorili privremene ambulante za 25 hiljada građana koji su ostali bez medicinske pomoći?

Naime, Dom zdravlja u Železniku zatvoren je još u oktobru 2022. godine. PREDSEDNIK: To je bilo pet minuta.

RADMILA VASIĆ: Da završim rečenicu i hvala vam.

Po neki sitni radovi su započeti u maju ove godine. Građani pitaju – kada će Dom zdravlja u Železniku biti ponovo otvoren i kako ćete i gde do tada obezbediti pružanje primarne zdravstvene zaštite građanima? Hvala vam.

PREDSEDNIK: Hvala vam.

Reč ima Dejan Manić.

DEJAN MANIĆ: Zahvaljujem se.

Poštovani predsedniče, poštovane koleginice i kolege poslanici, u ime poslaničke grupe JS Dragan Marković Palma koristim poslaničko pravo da postavim pitanje premijerki Ani Brnabić, ministru za javna ulaganja Marku Blagojeviću i Ministarstvu prosvete, odnosno, trenutno ministru bez portfelja Đorđu Milićeviću, a moje pitanje ću obrazložiti u sledećem svom izlaganju. Naime, u Vranju, gradu odakle ja dolazim država je dosta uložila što u novo izrađene objekte, što u one objekte koji su rekonstruisani, odnosno, adaptirani. Ukratko ću samo navesti ono što je urađeno, pa ću na kraju reći ono što smatram, odnosno, na šta se odnosi moje pitanje.

Naime, država je uložila preko 350 miliona u rekonstrukciju zapaljenog pozorišta. Uložila je 16 miliona evra za izradu fabrike za prečišćavanje otpadnih voda sa sistemom za prihvat otpadnih voda. Rekonstrukcija bolnice oko 12 miliona evra. Izgradnja novog vrtića. Rekonstruisane su dve osnovne škole, osnovna škola „Svetozar Marković“ i osnovna škola „Vuk Karadžić“. Ostale škole su adaptirane, odnosno, pribeglo se rekonstrukciji u smislu rešavanja energetske efikasnosti, odnosno, zamene stolarije i tome slično.

Međutim, pored svih škola koje su koliko, toliko, renovirane koliko, toliko adaptirane, ostala je jedna škola osnovna škola „Dositej Obradović“, koja je najstarija škola u gradu i čiji objekat datira još iz 1959. odnosno 1960. godine, kada je sagrađena. Dograđena je 1974. godine, i još jednom je dograđivana 1990. godine. Naime, škola je prvo planirana 1959/60. godine za 500 učenika, i tako je i sagrađena. Migracija je učinila svoje, industrijalizacija grada Vranja takođe, da smo morali 1974. godine da se dogradi, jer je povećan broj učenika. Godine 1990. je takođe, dograđena zbog povećanja broja učenika.

Međutim, danas smo svedoci da zbog lošeg stanja škole i zbog lošeg izgleda i nesigurnosti da deca pohađaju tu školu, dolazimo do situacije da deca upisuju se u druge škole koje su renovirane i koje su adaptirane. Projekat za rekonstrukciju škole zajedno sa gradom je urađen početkom 2022. godine, odnosno, to je treća verzija projekta, koja je prihvaćena i na koju je data saglasnost, odnosno, dozvola za izgradnju.

Samo ću ukratko reći ono što je potrebno da se uradi u školi da bi ona bila bezbedna i da bi deca mogla da pohađaju i da se vrati broj đaka koji je nekada bio 1500, pa 1100, a sada ima svega 750 đaka. Mislim da rekonstrukcijom škole može škola da se vrati da opet ima 1100 đaka. Znači, potrebno je rušenje i izgradnja nove fiskulturne sale u skladu sa normativima i ostalim pozitivnim propisima. Zamena spoljašnje i unutrašnje stolarije u celoj školi, kao i postavljanje novih podova u svim učionicama. Zamena dela krovne konstrukcije uz zamenu krovnog pokrivača. Rekonstrukcija kanalizacione i vodovodne mreže. Rekonstrukcija električne instalacije i ugradnja odgovarajuće rasvete u učionicama. Adaptacija tavanskih prostora, ima preko 500 kvadrata tavanskog prostora koji bi se adaptirao za namene koje su potrebne školi. Stvaranje prostornih uslova za đačke kuhinju, trpezariju, uz korišćenje i adaptiranje postojećih prostorija. Proširenje školske biblioteke za oko 30, 40 kvadrata koji bi bio namenjen za čitaonice. Da se izvrši konverzija energenata za rad sistema centralnog grejanja, da bi se prilagodilo na što jeftiniji i isplativiji način grejanja. Izrada nove ograde školskog dvorišta i u skladu sa izgradnjom fiskulturne sale izgradnja novog igrališta za mali fudbal.

Posebno treba obratiti prilikom realizacije projekta da se obezbedi ulaz za lica sa posebnim potrebama, odnosno, za invalide.

Naime marta meseca je predsednik Aleksandar Vučić, kada je bi u poseti Vranju, obećao Vranjancima da će se obezbediti sredstva za izradu, odnosno za rekonstruciju osnove škole „Dositej Obradović“. Moje pitanje za premijerku, za ministra Blagojevića i za Đorđa Milićevića da li su do sada uspeli da obezbede sredstva za rekonstrukciju osnovne škole „Dositej Obradović“, ako nisu obezbeđena sredstva, da li će u narednom periodu škola ući u program za rekonstrukciju ili da budu obezbeđena sredstva u nekom narednom periodu. Zahvaljujem se.

PREDSEDNIK: Hvala .

Reč ima Bojana Bukumirović.

BOJANA BUKUMIROVIĆ: Zahvaljujem se predsedavajući.

Poštovani, želim da vas podsetim da je pre tačno godinu dana delegacija srpske stranke Zavetnici, koju su pored mene činili narodni poslanici u ovom sazivu Narodne skupštine, Milica Đurđević Stamenkovski, Nikola Dragićević, Dragana Miljanić i Zoran Zečević, kao i drugi članovi rukovodstva naše stranke krenula u posetu spomen logoru Jasenovac, sa namerom da oda počast žrtvama najvećeg koncentracionog logora u tzv. NDH.

Nakon posete stratištu u Jasenovcu, naša delegacija istog dana uputila se ka delu jasenovačkog kompleksa logora koji se nalazi u Donjoj Gradini na teritoriji Republike Srpske. Prilikom povratka u Hrvatsku, na graničnom prelazu onemogućen nam je ulazak na teritoriju te zemlje, bez bilo kakvog obrazloženja pripadnici hrvatske policije izdali su svim članovima naše delegacije zabranu ulaska i tranzita kroz Hrvatsku teritoriju na neodređeno vreme. Tim povodom postavljam pitanje Ministarstvu spoljnih poslova i Ministarstvu pravde, da li su za ovih godinu dana zatražili zvanično objašnjenje od hrvatskih vlasti zbog čega nam je tog dana onemogućeno da uđemo na teritoriju susedne države i zbog čega je ta skandalozna odluka još uvek na snazi?

Želim da podsetim da smo mi ovim povodom uputili i dopis resornom ministarstvu, zatraživši da preduzmu adekvatne mere u cilju zaštite naših prava. Mi tog dana nismo išli u Hrvatsku da bismo počinili bilo kakvo krivično delo, niti da bismo rušili njihov ustavni poredak, kako su tada neistinito izveštavali pojedini hrvatski mediji, već smo krenuli sa namerom da u miru i dostojanstveno odamo počast jasenovačkim žrtvama. Do danas nismo dobili nikakve informacije zašto je Zavetnicima pre godina zabranjen ulazak na teritoriju Republike Hrvatske.

Takođe, postavljam pitanje zašto je ovim podovom izostala reakcija ambasadorke Srbije u Zagrebu gospođe Jelene Milić? Da i je ona tamo poslata da štiti interese građana Srbije ili je tom diplomatskom funkcijom možda nagrađena za svoje višedecenijsko sprovođenje NATO agende u Srbiji?

Podsećam da je prilikom prošlogodišnje zabrane hrvatskom poslaniku Marijanu Pavličeku da uđe u Srbiju reagovao čitav državni vrh Republike Hrvatske, od premijera do predsednika, a reagovala je i hrvatska ambasada u Beogradu koja je našem Ministarstvu spoljnih poslova uputila diplomatski protest.

Vladi Republike Srbije i Kancelariji za KiM postavljam pitanje - da li su upoznati sa činjenicom da je novi albanski tzv. gradonačelnik Severne Kosovske Mitrovice Erden Atić doneo odluku o promeni pečata ove srpske opštine na kome sada piše republika Kosovo?

Interesuje me da li Vlada i Ministarstvo lokalne samouprave imaju nameru da reaguju ovim povodom ili će i dalje da se ponašaju neodgovorno prema najvažnijim nacionalnim pitanjima? Da li će doneti zaključak o poništavanju nelegalne jednostrane odluke Kurtijevog tzv. gradonačelnika i stati u zaštiti ustavnog poretka Republike Srbije ili će bez otpora prihvatiti još jedan agresivni oblik nametanja tzv. kosovske državnosti na teritoriji južne srpske pokrajine?

Da li je ne protivljenje srpskih institucija ovakvim potezima Aljbina Kurtija samo još jedan pokazatelje da državno rukovodstvo tvrdoglavo i uporno nastavlja sa sprovođenjem francusko-nemačkom plana o nezavisnosti tzv. republike Kosovo? Hvala.

PREDSEDNIK: Reč ima Tatjana Manojlović.

TATJANA MANOJLOVIĆ: Poštovani građani Srbije, u ime poslaničkog kluba Demokratske stranke, predsednici Vlade postavljam pitanje – da li joj je bar malo neprijatno zbog brojnih upozorenja, permanentnih, da Srbija tone apsolutno u medijski mrak? Naročito posle jučerašnjeg saopštenja Kolegijuma Radio-televizije Srbije, u maniru najcrnjih izveštaja iz 90-ih godina i neslavne tradicije televizije Beograd i njenog informativnog programa, kada ovo saopštenje pre izgleda kao da ga je pisala šefica info službe Srpske napredne stranke ili neko drugi iz režimske mašinerije klevete i laži. Zašto neprimereno utičete na uredništvo informativnog programa Radio-televizije Srbije, koji se više trudi da se ne zameri i ugodi Aleksandru Vučiću, nego da poštuje zakonske obaveze javnog medijskog servisa?

Pitanje takođe za predsednicu Vlade i odlazećeg ministra policije – zašto policija šije nove uniforme, umesto da obezbedite nove stanove, stipendije za decu stradalih policajaca i dostojanstveniji život zaposlenih u ovom resoru?

Za ministarku zdravlja – da li ste razmatrali mogućnost da na program Medicinskog fakulteta vratite subspecijalizaciju iz dečje i adolescentske psihijatrije, kog nema poslednjih godina? I da li ste svesni odgovornosti, posebno u svetlu onoga što nam se dešavalo, tragičnih događaja poslednjih mesec dana?

Pitanje za ministarku zdravlja, ministarku poljoprivrede i ministarku ekologije – šta ste planirali po pitanju činjenice da jedemo najzagađeniju hranu, koja je posledica najzagađenijih vodotokova reka, jezera, potoka?

Zašto na dan Vučićevog kontramitinga nisu radili školski autobusi? Kako planirate da nadoknadite radnicima iz treće smene koji su se umesto organizovanim prevozom, vraćali taksijem u svoje domove sa radnih mesta? Da li je utvrđena odgovornost za smrt Momčila Vučkovića iz Gornje Budrige i koliko i danas ljudi na prostoru Kosova i Metohije strada zbog nemara Srpske liste, ćerke-firme Srpske napredne stranke?

Da li ste ikada za ovih deset, jedanaest godina koliko ste na vlasti pitali za mišljenje i intelektualce iz srpskih sredina na Kosovu i Metohiji, kako oni vide situaciju u kojoj žive Srbi na tom prostoru i šta je za njih najbolje rešenje? Da li ste čuli poruku Nenada Todorovića, umetničkog direktora prištinskog Narodnog pozorišta, koji kaže: „Slobodni Beograde, odbranite vašu slobodu, kao što ćemo mi da osvojimo našu. Dobri ljudi, spasite Srbiju od sramote. Srba na Kosovu je malo, ali nas je mnogo među njima koji vas preklinjemo, menjajte Srbiju, vi ste nam poslednja nada“.

I na kraju, pitanje koje je izuzetno aktuelno za predsednicu Vlade – da li planira da iz procedure povuče Predlog zakona o upravljanju privrednim društvima, na zahtev brojnih odgovornih udruženja i građana koji su svesni da bi to bila izuzetna šteta po sve građane i Republiku Srbiju? Hvala.

PREDSEDNIK: Reč ima Slavica Radovanović.

SLAVICA RADOVANOVIĆ: Hvala.

Imam, naravno, pitanje za ministra Selakovića – da li će se izviniti i da li će uputiti reči izvinjenja za ovakvo objavljivanje fotografija i ovakvo etiketiranje narodne poslanice da laže? Nije mu bilo dovoljno što je dao izjavu na televiziji „Pink“ i vrtelo se na „Dnevniku“ ceo dan, nego je to i objavio na svom nalogu.

Istina je da u domu za stara lica postoji ovakva prostorija, ali ovu prostoriju ne koriste korisnici, ovo je prostorija koja se nalazi ispred čekaonice direktorke doma zdravlja. Znači, fotografije koje je ministar Selaković objavio zajedno sa vršiocem dužnosti direktora tog doma zdravlja su fotografije iz službenih prostorija, odnosno prostorija koje koristi doktorka, koje koristi direktor i koje koristi osoblje.

Ovo su fotografije, gospodine ministre, iz odeljenja G3 i G6. Ovako vam žive i ovako funkcionišu i rade korisnici tog doma za stara lica u Jagodini. Evo pravih slika. Vi ih niste obišli. Prema tome, da li ste saučesnik u ovakvim slikama? Da li ste saučesnik u prikrivanju ovakve istine? Evo kako su sklonjene stvari i kako se bacalo u domu kada ste vi došli. Evo kako izgleda krov koji ste popravili, u koji ste uložili ne znam ni ja koliko miliona. Ovo jeste toalet, ali iz G4, a ovo je toalet koji koriste ljudi. Znači, nije tačno, slikali ste vaše toalete, slikali ste vaše prostorije, slikali ste vaše uređene delove zgrade i delove staračkog doma.

Ovako, gospodine ministre, izgleda jedna terasa koju koriste korisnici. Ovako izgleda prekriveni kauč koji ste prekrili i slikali sa prekrivačima da biste prikrili starudiju. Ovako su sakrivene uništene stolice za vaš dolazak, da ne vidite. Ovako, gospodine, izgledaju terase na odeljenju G6 i G4. Ovako izgleda sledeća terasa. Pogledajte kako vam žive štićenici doma. Učestvujete u laži, a mene nazivate lažovom. Vi ste uništili jednu dobru priču i nešto što su građani i javnost trebali da vide. Ovo je gledao moj otac, ovo je gledala moja familija i svi su mi rekli – da li je moguće da neko ko je toliko godina proveo u policiji iznosi lažne podatke? Ja ne iznosim, ja sam školovana da ih pokažem.

Evo kako izgleda klima koju koriste. Ovako je, gospodine ministre, izgledalo dvorište iza kuhinje kada ste otišli da jedete pasulj iz porcelanskog tanjira koji korisnici ne koriste. Ovako su sklonjena vozila da ih vi ne vidite, a ono što je najvažnije, napravili ste, izgleda, tj. ne znam da li znate, ali vršilac dužnosti direktora doma zdravlja vam je napravio Potemkinovo selo.

Ovo su korisnici psihogerijatrije, 30 korisnika ovog doma je bilo sklonjeno i ovako su proveli nekoliko sati da ih ne bi ministar video. Jedno od mojih pitanja je – da li ministar zna da u ovom domu postoji odeljenje psihogerijatrije? Da li je ovaj dom licenciran da pruži uslugu ovakvim korisnicima? Da li ima lekare specijaliste i da li ovi ljudi imaju adekvatnu pomoć? Ovi ljudi su pod ključem. Oni ne vide belog boga.

Ovo je jedna od poruka koju sam dobila. Evo, građani Srbije, pogledajte i pročitajte, non-stop mi se javljaju ljudi čiji su rođaci korisnici ovog doma. Čak mi se javio i čovek koji je iz Vranja, čija sestra ima multiple sklerozu, koju ne može mesecima da vidi i koju ne može mesecima da obiđe, zato što jednostavno im mu dozvoljavaju da dođe i da vidi, a otac koji je star i koji ne može da se kreće, ne može čak ni da se popenje na taj treći sprat zato što lift ne radi.

Znači, ove fotografije će dobiti tužilac, ove fotografije će dobiti predsednik, dobiće premijerka, dobiće sve organizacije koje se bave ljudskim i manjinskim pravima.

Tražim od ministra da pod hitno sprovede nadzor i nalog da se direktor, odnosno vršilac direktora smeni, jer ga je možda doveo u zabludu i obmanuo, da ne vidi pravu sliku i pravo stanje ovakve slike.

Sada pogledajte ove dve slike. Prošli put nas je premijerka 10 sati, 20 minuta i četiri sekunde ubeđivala da živimo ovako i ovoliko je pričala, da je nama lepo i da ova država, i da Srbija… Mi, dragi građani, živimo ovako. Ovo je slika i prilika Doma za stara lica u Jagodini. Nije ova slika. Ovako žive predstavnici SNS, a ovako živimo mi.

Tražim odgovornost ministra za laži koje je izneo meni i za lažni prikaz Doma za stara lica u Jagodini.

PREDSEDNIK: Reč ima Marija Vojinović.

MARIJA VOJINOVIĆ: Hvala predsedavajući.

Dame i gospodo narodni poslanici, uvaženi građani, imam nekoliko pitanja za ministarku poljoprivrede, Jelenu Tanasković.

Prvo pitanje se tiče sistema e-Agrar koji je definitivno zakazao zbog toga što veliki deo naših poljoprivrednika ne zna da koristi, jer se niste potrudili da ih obučite? Zašto se na silu sprovodi uvođenje e-Agrara kao obavezno iako su ga u Hrvatskoj i Sloveniji, državama koje imaju manje poljoprivrednika od nas, uvodili dve godine i još uvek nisu u potpunosti završili taj proces.

Da li je to što se stalno produžava rok za registraciju dokaz da sistem ne funkcioniše i neće profunkcionisati uskoro? Ušli smo u jun, većina poljoprivrednika po nekim procenama, čak 80% nije dobilo regres za biljnu proizvodnju. Zbog čega se toliko kasni? Smatramo vas direktno odgovornim, jer mnogi poljoprivrednici će i ovako preskupu setvu još skuplje platiti pošto novac nije uplaćen, pa su primorani da uzimaju đubrivo, semena i preparate na predloženo plaćanje.

Da li znate, možete li i smete li da nam kažete koliko je uvezeno mlečnih proizvoda od početka godine i koliki je deficit u ovoj oblasti? U zemlji Srbiji koja je Bogom dana za poljoprivredu i stočarstvo i koja je nekada naročito u vreme Kraljevine Srbije bila veliki izvoznik mlečnih proizvoda.

Rok za isplatu premija za mleko po e-Agraru je 30 dana, zbog čega premija još nije isplaćena svim proizvođačima pogotovo malim koji su to pravo po prvi put ostvarili? Da lis te svesni kakve će posledice ostaviti po naše seljake koji su računali na to i ukalkulisali u svoju cenu proizvoda?

Naredno pitanje za ministarku poljoprivrede, Jelenu Tanasković i ministarku zaštite životne sredine Irenu Vujović.

Kompanija „Eliksir“ više puta je optužena od strane ekoloških udruženja i građana da u procesu dobijanja veštačkih đubriva koristi otrovne kiseline. Iz ove kompanije to nisu demantovali, čak su i u više navrata potvrdili da to rade, te da to nije ni sporno. Ove kiseline sadrže teške metale i otpade iz ovih kiselina završavaju u zemljištu, odnosno u letini koja se sa takvog zemljišta skida, a kojom se mi posredno ili neposredno hranimo. Ekološki aktivisti tvrde da zemljište đubreno ovakvim đubrivom ostaje zatrovano narednih hiljadu godina.

Pitanje, da li neka od javnih službi kontroliše sastav ovakvih đubriva ili kontrolu vrše isključivo laboratorije koje su u vlasništvu proizvođača đubriva? Na koji način Ministarstvo planira, i ako uopšte planira, da zaštiti građane od zagađenja?

Poslednje pitanje za ministarku zaštite životne sredine Irenu Vujović. Kompanija Rio Sava d.o.o. koja je ćerka firme „Rio Tinta“ pokrenula je program održivog i lokalnog razvoja kako bi se kroz finansijsku podršku u vidu bespovratnih sredstava podržale rast, razvoj, unapređenje poslovanja i samozapošljavanje u lokalnim zajednicama Loznice i Krupnja?

Naselje Štavice na području opštine Krupanj gde je dogovoreno odlaganje jalovine je dobilo asfaltiranje putnih pravaca od donacije Rio Sava. Poljoprivrednicima u ovom kraju se dele bespovratni vaučeri od 5.000 i 10.000 evra za kupovinu traktora, mašina i druge poljoprivredne mehanizacije. Ova kompanija Rio Tinto ne radi zato što je osnovna delatnost humanitarni rad, nego čist profit.

Da li to znači da „Rio Tinto“ ne odustaje od svoje ideja, a da li to znači da i vi ne odustajete od ovog projekta? Da li je istina da ste im obećali nastavak saradnje, pošto malo umirite javnost, a nešto ne potkupite vaučerima i asfaltom? Da li će se ministarka Vujović obratiti javnosti i objasniti o čemu se radi i prestati da se krije i beži od novinara? Javnost želi da zna njene stavove, a ne stavove njene PR službe koje zamaskiraju i ulepšavaju realnost. Hvala.

PREDSEDNIK: Reč ima Dalibor Jekić.

DALIBOR JEKIĆ: Poštovani predsedavajući i poštovani građani Srbije, postavljam pitanje zašto se fabrika „Zastava oružje“ uništava i zbog čega skoro šest meseci nije imala direktora? Kod vas je sve prvi put u istoriji, tako je i ovo prvi put i istoriji gde jedna fabrika, koja je jako ozbiljna, bila bez direktora šest meseci.

„Zastava oružje“ je fabrika iz koje je nastala cela industrija grada Kragujevca i od izuzetnog značaja za sam grad Kragujevac i za Republiku Srbiju. „Zastava oružja“ se nalazi u sistemu namenske industrije i bitna je za bezbednost naše države. Frapantno je da nije imala direktora. U godini kada se obeležava 170 godina postojanja ove fabrike ona se suočava sa najvećom krizom u poslednjih 20 godina. „Zastava oružje“ se nalazi u izuzetno teškoj situaciji i apel zaposlenih je ujedno i vapaj da se ovoj fabrici što pre pomogne i da se preduzmu neke mere pod hitno.

Pokazatelji poslovanja su zaista zabrinjavajući, postavlja se pitanje da li se ova fabrika namerno uvodi u problem i gura u provaliju ili se priprema da se obezvredi, da se privatizuje po što manjoj vrednosti. Neto gubitak ove fabrike u 2022. godini je 554.132.000, u 2021. godini 997.553.000, u 2020. godini 616.520.000, u 2019. godini 1.076.000.000. Ukupan gubitak od kako je na čelu te fabrike došao vaš Mladen Petković, čovek koji je uništio „Krušik“, je tri milijarde 244 miliona 205 hiljade dinara. Gubitak iznad visine kapitala je preko pet milijardi, a ukupne obaveze preko 20 miliona dinara. Doprinosi za zarade zaposlenih se ne plaćaju od decembra meseca.

Apelujem na premijerku, Anu Brnbabić i ministra odbrane Vučevića, da pod hitno reše krizu u ovoj izuzetno značajnoj fabrici, da ne dovode u pitanje opstanak fabrike i egzistenciju 2500 zaposlenih.

Kukavički je da se za stanje u fabrici optužuju zaposleni, što je već učinjeno. Odgovornost je isključivo na vama, vašem direktoru i vašem Nadzornom odboru. Potrebno je da se pod hitno usvoji plan konsolidacije i da se prekine negativan trend poslovanja. Podsetiću da ova fabrika izvozi u preko 40 zemalja.

Postavljam pitanje, Ani Brnabić i ministru Vučeviću, ko je odgovoran za štetu koja je nastala u ovoj fabrici? Takođe, još jedno pitanje, zbog čega „Zastava oružje“ nije imala direktora skoro šest meseci?

Sledeće pitanje, upućujem Ministarstvu zdravlja. Osmoj juna 2020. godine započeta je rekonstrukcija Opšte bolnice „Stefan Visoki“ u Smederevskoj Palanci, bivši ministar je pompezno ili grandiozno najavio taj projekat, da će se realizovati u tri faze. Do sada je samo odrađena jedna faza, u vrednosti 270 miliona i trenutno je u fazi projektovanje. Vrednost ove investicije najmanje je tri milijarde, a do sada je potrošeno samo nekih 300 i nešto miliona, što predstavlja deset puta manju vrednost.

Kako se ova opšta bolnica nalazi u izuzetno lošem stanju, postavljam pitanje, ministarki zdravlja, da li je nastavak radova na rekonstrukciji Opšte bolnice „Stefan Visoki“ u vašem planu i ako jeste da mi dostaviti plan početka i završetka radova druge i treće faze? Drugo pitanje, da li je Nadzorni odbor utvrdio da su radovi u prvoj fazi izvedeni u skladu sa projektom i da mi dostavite izveštaj o tome? Treće pitanje, da li ste upoznati sa činjenicom da je stanje u ovom objektu alarmantno? Hitno se moraju preduzeti neophodne mere kako bi se stvorio minimalni higijenski, sanitarni uslovi koji već godinama nisu na adekvatnom nivou.

Sledeće pitanje koje postavljam, je pitanje za Ministarstvo kulture i Ministarstvo javnog ulaganja. Dvorana „Šumadija“ u izbornoj kampanji 2020. godine u Kragujevcu je obećana. Videli smo bilbord na kojoj je bio i predsednik Aleksandar Vučić kao garant da će ta investicija realizovati se. Do dana današnjeg nismo otpočeli sa rekonstrukcijom dvorane „Šumadija“. Ako se za nacionalnu koncertnu dvoranu opredeljuje 120 miliona evra, smatramo da je i za grad Kragujevac treba da se opredeli 12 miliona kako bi se rekonstruisala dvorana „Šumadija“ i dvorana „Pionir“. Postavljam pitanje, kada će i da li će biti rekonstruisana gradska dvorana „Šumadija“? Da li je primereno da se kulturni događaji u četvrtom gradu po veličini organizuju u holovima gimnazija i školskim salama?

Sledeće pitanje za ministarku pravde, da li su tačni navodi da su maloletna lica uzrasta od 14 godina koja su na društvenim mrežama veličala ubicu iz Osnovne škole „Ribnikar“ smešena u istim pritvorskim jedinicama sa odraslim licima? Hvala vam.

PREDSEDNIK: Reč ima, Andrijana Avramov. Izvolite.

ANDRIJANA AVRAMOV: Hvala predsedavajući.

Pre svega nadovezala bih se na koleginicu i da kažem da sam i ja školovana da podsetim naše građane na fabrike koje su bile zatvorene svojevremeno dok je DS bila na vlasti.

Imam pitanje istovremeno i molbu za rukovodstvo „Telekoma“ da li postoji mogućnost da se sredstva svih nas poreskih obveznika umesto na snimanje dosadašnjih domaćih serija, znam da je proteklih godina mnogo ulagano, usmereno na snimanje dečijih serija, muzičkih emisija, edukativnih programa koji bi pospešili i pomogli psihološki razvoj naše dece kroz igru i učenje.

Smatram da bi bilo značajno da se adekvatno posvetimo informisanju mladih u vidu informativnog dnevnika, gde bi svakodnevno naša deca imala priliku da putem elektronskih, pa kasnije i štampanih medija dobiju adekvatne informacije i odgovore na određena pitanja, da znaju gde se održavaju kvalitetne manifestacije shodno njihovom uzrastu i da, uz adekvatnu pomoć, dobijaju i savete poput pitanja – kako prevazići određene životne izazove sa kojima se naša deca i omladina susreću.

Iskreno, verujem da bi primena navedenog predloga bila izuzetno značajna kako za decu, tako i za roditelje.

Prethodne nedelje, nažalost, tzv. protesti protiv nasilja su pokazali ponovo nasilje u vidu pretećih fotografija našem predsedniku, poput ove koju zaista moram da pokažem.

Evo, ovo naša opozicija, da kažem, organizuje proteste protiv nasilja i samim tim organizuje, da kažem, vešala sa likom našeg predsednika, koji zapravo treba da bude obešen, odnosno ubijen.

Dakle, to je vaša politika. Samo želim da građani znaju. Evo, da kamera zabeleži.

Takođe se sprovode i poruke mržnje, što nije ništa novo kada ste vi u pitanju, prema našoj omladini i predsednikovom sinu Danilu, poput ove poruke. Citiraću, ali zaista kao roditelj verujte mi da se ježim, prosto, da pročitam ovako nešto i neću sve pročitati iz poštovanja, naravno, prema našim građanima i prema Danilu, mladiću koji ima svega 25 godina.

Dakle, slika je Danila Vučića trenutno prisutna, kao što vidite.

Vidite dobro? Drago mi je.

Piše od neke gospođe bezimene, zapravo Ljupka Ana: "Kučkin okot, j. ga babo njegov žvalavi".

Drugi komentar, Draško, odnosno neki Pera lozač: "I on će pod lipu sa tatom budalom i mamom ku".

Da li vi smatrate, vi koji organizujete proteste protiv nasilja, da je primereno pisati mladiću od 25 godina ovako nešto? Da li vi to podržavate? Da li ste svesni posledica koje vi kao opozicija radite i doprinosite, jer pravite razdor u društvu i sejete mržnju?

Ovo svakako ostavlja posledice na ovog mladića od 25 godina, koji ima pravo da jednostavno živi, kao i ćerka našeg predsednika. Dakle, maksimalno sam zgrožena i ne samo ja, nego i cela Srbija.

Dakle, morala bih da podsetim, zapravo da obavestim građane, što možda i nije primereno, ali ja moram da kažem da je taj mladić koji trpi torturu od strane opozicionih lidera, izgubio majku pre godinu i pet meseci. Da li postoji neka empatija, poštovanje prema našoj omladini, prema deci?

Mogu slobodno da kažem da tzv. ujedinjena, odnosno razjedinjena opozicija, pošto je neko za sankcije Rusiji, neko nije, zavisi od kampanje, nekada jesmo, nekada nismo, a to je vaš manir, svakako, je Srbiju stavila na stub srama, naše pristojne i nenasilne građane, a ima nas dosta, verujte mi, koji se stide umesto vas, kada vi stida nemate.

U subotu je bilo tačno 30 dana od tragično masakra koji nas je sve zadesio i sve potresao, ali, nažalost, o našoj nedužnoj deci i palim anđelima nije bilo ni pomena. Dakle, posvećen je jedan minut vremena, a zatim su ovi politički predvodnici protesta nastavili da se smeju, da konzumiraju alkohol, da govore i pokazuju različite nasilne rekvizite od kojih se, ponoviću, cela Srbije postidela u njihovo ime, kada vi stida nemate.

(Srđan Milivojević: Vreme!)

Najvažnija pitanja ovog protesta protiv predsednika Vučića jesu – ko je režiser, a ko je producent ovih protesta?

Milivojeviću, vi to znate?

Verujem da naši građani to znaju…

PREDSEDNIK: Dovršite rečenicu.

Nadoknadićemo ovo što Milivojević dobacuje, bez brige.

ANDRIJANA AVRAMOV: Hvala vam najlepše.

Verujem da naši građani to znaju, a naravno da i mi to znamo. Odgovornost celokupnog društva jeste da reaguje na nasilje, a ne da se selektivno nekome prašta nasilje i još da se naslednici promovišu na skupovima protiv nasilja, što smo i videli u prethodnom periodu.

(Poslanici opozicije dobacuju iz klupa.)

Da bi išli ka društvu bez nasilja, mi moramo najoštrije da osudimo nasilnike, bez obzira na status i karijeru. Svakako, to nikako ne može biti opravdanje.

(Jedan deo poslanika opozicije aplaudira.)

Hvala.

Svakako, na nama je da nastavimo odgovorno da radimo, da gradimo i da obezbedimo stabilnost našim građanima.

Opoziciji bih poručila da to "ura" i ti aplauzi koje sada emitujete i koje čujemo sa vaše strane je zaista kratkog daha. Verujte mi, kratkog je daha.

Ovo slobodno mogu da kažem u ime svih poštenih i nenasilnih građana Srbije, a to je da ćete istrebiti sami sebe. Sami sebe ćete istrebiti. Zloupotrebom monstruoznih tragedija, koje konstantno koristite, će vam se vratiti kao bumerang našeg naroda.

Mislim da građane ne interesuju vaši stavovi jer ste dovoljno do sada pokazali, već dela i ono što je do sada urađeno.

PREDSEDNIK: Hvala vam, gospođo Avramov.

ANDRIJANA AVRAMOV: Građanima je potrebna stabilnost.

Hvala.

Živela Srbija!

PREDSEDNIK: Milivojeviću, evo već sada, na samom početku sednice da vas obavestim, pošto ste vikali sve vreme dok je govorila gospođa Avramov…

(Tatjana Manojlović: Svih sedam minuta.)

Vikali, dobacivali, pravili buku…

(Tatjana Manojlović: Svih sedam minuta.)

Šta ste rekli, gospođo Manojlović?

(Tatjana Manojlović: Sedam minuta.)

I vi, gospođo Manojlović, se pridružujete Milivojeviću u tom lepom ponašanju. Svaka čast na tome!

Dakle, prvo vama da kažem, sledeće vikanje i dobacivanje danas tokom sednice kada bude govorio bilo ko podrazumevaće meru, pošto ste se već kvalifikovali za to.

Gospođo Manojlovića, mislim da vi ne treba u tome da ga pratite.

Pošto više niko ne želi da se obrati po članu 287, nastavljamo sa radom.

Da li neko od predsednika, odnosno ovlašćenih predstavnika poslaničkih grupa želi da se javi za reč? (Da.)

Reč ima Zoran Lutovac.

Preostalo vreme je tri minuta i 27 sekundi.

Izvolite.

ZORAN LUTOVAC: Najpre da primetim da u naprednoj Srbiji pet minuta traje sedam minuta i deset sekundi i da primetim da se predsednik Skupštine uvek uspava kada govori neko od naprednjaka. To je valjda zato što je u mladosti naučio da se uspavljuje uz bajke.

Ova sednica je započeta kao redovna. Kao takva je morala i da se završi, a onda smo naišli na jednu pravnu gimnastiku, koja bi trebalo da ovu sednicu pretvori u vanrednu sednicu, a jednostavno je morala da se završi kao redovna sednica.

Šta je bila svrha ove pravne gimnastike? Bilo je rasplinjavanje i sednice i diskusije i anesteziranje protesta.

Mislim da, i ponavljam po ne znam koji put, vi očigledno ne razumete svrhu i smisao ove sednice.

Svrha i smisao ove sednice jeste da se utvrdi odgovornost i da se olakša onima koji su odgovorni da tu odgovornost podnesu pred građane. Nije svrha ove sednice da građani slušaju jedne te iste propagandne poruke, da slušaju jedno te isto što su imali prilike da slušaju i do sada. Dakle, utvrđivanje odgovornosti, ispunjavanje zahteva. Umesto toga, sednica se koristi za negiranje odgovornosti.

Treba da raspravljamo o nekom tehničkom izveštaju REM-a, umesto da raspravljamo o članovima i članicama REM-a, o njihovoj odgovornosti. To je svrha i suština ove sednice. Zbog toga je ova sednica trebalo da se održi, da se utvrdi odgovornost.

Odgovornost je prvi korak ka stvaranju uređene normalne države. Otuda ovi zahtevi. Oko njih nema pogađanja i nema rasplinjavanja.

Mi smo predložili jedan zaključak u kojem je utvrđeno šta je sve razlog, povod za utvrđivanje odgovornosti članica i članova REM-a: ne vrši osnovu ulogu definisanu Zakonom o elektronskim medijima, nedosledno primenjuje i krši Zakon o elektronskim medijima, pokazuje pristrasnost i zavisnost u delovanju, ponovo dodeljuje nacionalne frekvencije televizijama koje su u prethodnom periodu na različite načine kršile zakon.

Ono što mogu da vam kažem, da se u dečiji program računalo to kada Aleksandar Vučić pomene svog sina Vukana ili svog starijeg sina koji se igra u pesku sa svojim drugarima iz kriminogene sredine. To nije dečiji program, kao što nije obrazovni program kada nam Olivera Zekić kaže da je prikazivanje odsečenih glava …

PREDSEDNIK: Tri i 27, kraj.

Znači, ne samo da nastavljate sa potpuno necivilizovanim ponašanjem, to se odnosi na ono što pričate, nego ste sada upravo i podržali divljačko dobacivanje Srđana Milivojevića, dok je govorila gospođa Avramov. Učestvujete u tome, pravdate to. Svaka vam čast.

(Zoran Lutovac: O čemu pričate?)

O tome što ste upravo uradili. Fantastično se ponašate, i vi gospodine Lutovac i cela vaša poslanička grupa. Svaka vam čast na tome.

Da li ste primetili za ovih, koliko ste imali, tri i po minuta, kako vama niko ništa nije dobacivao, ni jednu jedinu reč, ni jednu jedinu reč? E, sada da li zbog toga što su baš svi u ovoj sali neuporedivo pristojniji od vas ili zato kada god vi govorite spava cela sala, vaša grupa, pa svi redom, neću da ulazim u to, ali samo primetite razliku.

Pravo na repliku, Milenko Jovanov.

MILENKO JOVANOV: Ovo je nastavak kampanje koja se danima već vodi. Videli ste i čuli otprilike da ne može razgovor o tački dnevnog reda od tri minuta o izveštaju REM-a da prođe, a da se ne pomenu deca predsednika Vučića. Ovo govori čovek čiji je lider tražio da ta deca završe u šahtu. I nije vam dosta.

Zašto spominjete i Vukana Vučića? Šta vam je to dete skrivilo? Dokle mislite? Kada je kraj?

Pravite umobolne konstrukcije danima, kako Aleksandar Vučić priča o tome da ima dinastiju, itd. Ne priča o tome, nego priča o tome da ste rekli da ćete da mu ubijete i sina Danila, koji ovih dana pišete kako treba da završi pod lipom, i Vukana, koga ste i sada spominjali, koga je vaš ideolog Milovan Brkić rekao da ga treba zaustaviti na aerodromu kao tada dvogodišnje dete ili nekoliko meseci je imao, ne znam ni koliko je dete imalo starosti tada, da mu se sudi, jer i ono je krivo.

Šta ste izgovarali za Milicu Vučić, neću ni da izgovorim ovde, jer je sramota. I nastavljate, vi tako fini, vi tako obrazovani, vi tako kulturni, vi tako nenasilni, nastavljate da se bavite decom predsednika Republike. Sram vas bilo! Ima li kraja tome? Kada ćete da osudite vašeg lidera koji je tražio da Danilo završi u šahtu? Imate li pravo, imate li hrabrosti da ga osudite ili ćete na to da ćutite? I vi ste se našli da pričate o deci predsednika. To vam je duhovito, jer vi ste jako duhoviti, samo se to ne primeti. To su te vaše pametne dosetke, pa sad kao nisam ja o tome ni govorio, nego ste se vi sami učitali. Ma nemoj. Treba da vas je sramota. Stidite se ovoga što radite. Ostavite više decu na miru.

PREDSEDNIK: Vi ste verovatno mislili da ne mislim ja ozbiljno kada vam kažem ono što sam vam rekao.

Izričem opomenu Srđanu Milivojeviću zbog dobacivanja.

Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

(Srđan Milivojević: Simo, jesi li me čuo, Simo?)

Ja se sada vama izvinjavam što vama ovaj gospodin koga ste upravo opomenuli, koji se divljački ponaša, dobacuje vam, vređa vas, ja vam se izvinjavam.

Dakle, govornik koji je govorio pre gospodina Jovanova je otišao sa sednice, to moram da podsetim, 25. maja i rekao je, sa još ovim lažnim ekolozima, dve grupe su napustile sednicu, rekao je da se više neće vraćati, rekao je da neće učestvovati u daljim tačkama, u daljem radu, da neće glasati, ni učestvovati u raspravi o smeni Gašića, da je sve to besmisleno i da se više neće vraćati. Dakle, 25. je to rekao, 26. su se već vratili.

(Srđan Milivojević: Simo, ti misliš da ćeš ovako da nas ućutkaš?)

I upoznajem sad gledaoce da opet dobacuje ovaj poslanik žute stranke, vređa predsednika Skupštine, vređa sve nas.

(Srđan Milivojević: Tebe je nemoguće uvrediti.)

Upravo je dobio opomenu. Ne znam šta on hoće da postigne.

Dakle, ali ovaj njegov šef, šef stranke, malopre je pomenuo stvaranje uređene i normalne države, da su oni za to. Ja vas pitam, cenjeni gospodine poslaniče, cenjeni šefe žute stranke, da li je to zalaganje za stvaranje uređene i normalne države kada vi i vaša potpredsednica 6.12. u zgradi Skupštine Srbije, posle sednice, pretite smrću i šamaranjem poslanicima SNS i gospodinu Milenku Jovanovu? I vaša potpredsednica, ova gospođa baš koja sedi do vas je rekla – jurićemo vas po ulicama. Nije stilska figura. Ona misli ozbiljno će nas juriti po ulicama, ozbiljno će nas ubijati. Nije stilska figura.

Dakle, podsećam vas da se ovde radi o kršenju Krivičnog zakonika i to čl. 138. i 138a. A vi ste, uvaženi poslaniče, posle toga, na te njene pretnje smrću, pretili gospodinu Jovanovu – zavaliću ti šamarčinu. Jel to vaše zalaganje za stvaranje uređene i normalne države?

(Zoran Lutovac: Zavariću.)

Evo, opet sad vi dobacujete, pojašnjavate da ste rekli da ćete mu zavaliti šamarčinu.

(Zoran Lutovac: Zavariću, sa r.)

Jel to vaša borba protiv nasilja?

Ovaj što je član vaše stranke, ali nije izabran na vašoj listi, podsetiću vas da je pretio mučenjem, silovanjem i smrću sinu i bratu predsednika Vučića. On je na svom Tviter nalogu 8.12. 2021. godine napisao stravičnu objavu – Andrej i Danilo pronađeni u šahtu kao Gadafi.

Juče, tj. u subotu ste kao sigurno vaše zalaganje za stvaranje uređene i normalne države, vi i vaši simpatizeri ste nosili ovu sliku. Dakle, to je stvaranje uređene i normalne države, gde se predsednici države vešaju. I rekli ste – to je protest protiv nasilja, nema nasilja. A, onda ste rekli kad je ova slika objavljena – to je provokator, to je podmetnuti čovek iz BIA. Onda su mediji objavili da je on priveden i da se radi o vašem višedecenijskom simpatizeru i članu, vi kažete ugledni novinar, filmadžija itd, koji je ovo nosio. Dakle, nije niko podmetnut, nego vaš čovek nosio ovo.

Sad ja vas pitam jel ovo vaš doprinos stvaranju uređene i normalne države?

Završiću sa ovim. Moram da vas podsetim, pošto ste pominjali i decu, danas je kraj školske godine. Juče ujutru, opet da vas podsetim, su mali maturanti Srbi iz OŠ „Vuk Karadžić“ u Zvečanu, istupili pred vojnike NATO, KFOR-a i iza bodljikave žice su čitali svoje poruke mira, sastave i pesme. I nosili su potresan transparent – Zvečan je večan. Jedna devojčica, naša srpska Ana Frank, je pročitala svoju kratku pesmu. Citiram devojčicu od 14 godina, iz Zvečana: „Opet su mamine oči bez nade, opet su noćas stavili barikade. Opet se deca bude uz zvuk sirene, oči od straha širom otvorene. Opet su vrata na školi zaključana, opet nema nastave ovog tmurnog dana.“

Dakle, to je svakodnevica na Kosovu i Metohiji, geto za Srbe, jedna vrsta konc logora, a albanski fašizam koji je doneo Kurti nikada jači i vi sve to podržavate. Izjasnite se o tome.

Živela Srbija! Hvala vam.

PREDSEDNIK: Povreda Poslovnika, izvolite.

ALEKSANDAR MIRKOVIĆ: Poštovani predsedniče, reklamiram povredu Poslovnika, član 106. stav 3 – tokom govora i izlaganja narodnog poslanika nije dozvoljeno dobacivanje.

Mi smo bili u prilici u prethodnih nekoliko minuta da konstantno čujemo dobacivanje poslanika Srđana Milivojevića. Ja nisam siguran da je to bio on. Zašto nisam siguran? Iz prostog razloga što on za sebe kaže da je čovek od reči, da nikad nije slagao. Ako ćemo verovati u njegovu reč, on je i dalje na Gazeli. Pre dve nedelje, tokom protesta, on je, citiram ga, evo, i sada dobacuje, rekao: „Ja vam dajem reč, moja reč nešto vredi, odavde se nećemo pomeriti dok nam ne ispune sve zahteve“. Prošlo je dve nedelje, a on je nakon te svoje date reči, pola sata nakon toga otišao i ostavio te ljude koji su se tamo okupili.

Sada, poštovani predsedniče, pitanje za vas, samo da definišemo i da ustanovimo, da li je to Srđan Milivojević po ko zna koji put slagao ljude ili se ovde dešava nekakva zloupotreba, pa se čuje njegova glas ili je njegova kartica zloupotrebljena? Mada svako ko vidi i ko posmatra ovaj prenos još jednom može da bude uveren i siguran da njegova reč vredi pa, eto, kao jedna kap kiše.

Ne tražim da se o ovome izjasnimo. Hvala.

(Srđan Milivojević: Replika.)

PREDSEDNIK: Bez vikanja.

Dakle, svaki put kad viče Srđan Milivojević dobiće ono što je propisano Poslovnikom.

(Srđan Milivojević: Replika.)

Jel to sad?

(Srđan Milivojević: Replika.)

Učinilo mi se da je to sad.

Tako da, verovatno je, ako je to bilo vaše pitanje, on taj koji je dobio opomenu, jeste. Da li je isti taj trenutno na Gazeli? Ja sam siguran da jeste. Uopšte ne sumnjam u to.

(Srđan Milivojević: Replika.)

Ne treba da glasamo za član 106.

Reč ima Zoran Lutovac, dva minuta.

ZORAN LUTOVAC: Najpre da kažem da je predsednik sam taj koji pominje i svoju decu i sebe i svoju porodicu, a ne mi. Ja sam pomenuo u pozitivnom kontekstu, jer da on ne pominje svoju decu mi ne bismo imali dečji program.

(Narodni poslanici SNS dobacuju iz klupa.)

Molim vas, obratite pažnju, dobacuju.

Dakle, u pozitivnom kontekstu. Sasvim je neprimereno da bilo ko pominje predsednikovu decu u negativnom kontekstu. To apsolutno nije primereno, bilo čiju decu.

Ono što vi radite ovde to je najbolje opisao veliki naš pesnik Novica Tadić. Ukratko ću pročitati neke njegove stihove. „Čudovišni lažovi, čudovišni novi lažovi stare laži dolaguju, okruženi svetlom svitom slepih sledbenika, put mi pokazuju, put u bezdan“. Dakle, ovo su stihovi Novice Tadića, koji su vrlo aktuelni i dan danas.

Što se tiče napuštanja sednice, upravo ovi stihovi se odnose na ono što je govorio jedan od govornika ovde. Mi smo rekli da ćemo taj dan napustiti sednicu i napustili smo je. Rekli smo da je to upozorenje, da ova sednica ne ide tokom kojim je krenula da ide, nego da ide tokom kojim bi trebalo da ide, da se utvrđuje odgovornost.

Suština ovih protesta, suština zahteva jeste utvrđivanje odgovornosti. Bez političke odgovornosti nema uređenog društva. Nema uređene države. Bez uređene države mi ne možemo kao društvo da opstanemo. Dakle, odgovornost, uređena država i društvo pravde. To su ciljevi, a ispunjavanje ovih zahteva iza kojih stoje građani, uporno stoje, je put ka tome.

PREDSEDNIK: To je bilo dva minuta.

Znači, neprihvatljivo je pominjati tuđu decu. To ste sad rekli, a to vas nije sprečilo da sami to uradite, da to sami uradite u poslednjoj rečenici svog prethodnog obraćanja na najodvratniji mogući način.

Ovo je verovatno bilo i na vaš račun, Milivojeviću, jer ste vi najčuveniji upravo po tome kako spominjete tuđu decu.

(Srđan Milivojević: Replika.)

Samo da vidimo šta je sve povreda Poslovnika.

Reč ima Radmila Vasić.

RADMILA VASIĆ: Hvala, predsedniče.

Ukazujem na povredu Poslovnika, član 107. i član 108 – govornik na sednici Narodne skupštine je dužan da poštuje dostojanstvo Narodne skupštine i o redu na sednici Narodne skupštine stara se predsednik Narodne skupštine.

Pre svega, želim da vas zamolim, predsedniče, da zamolite kolege iz vaše poslaničke grupe da ne govore u ime cele opozicije i da ne osuđuju celu opoziciju.

Upravo je kolega Bakarec rekao da cela opozicija podržava fašizam Aljbina Kurtija. Sa tim se ne slažem. Mi smo to nasilje nad Srbima na KiM osudili i osuđujemo svaki dan i molim da se na takav način ne obmanjuje javnost u Srbiji. Na takav način smatram da je narušeno dostojanstvo ovog doma. Tražim da o tome sledeći put kolege iz vladajućih stranaka vode računa. Hvala vam.

(Srđan Milivojević: Replika.)

PREDSEDNIK: Nemojte da vičete više, Milivojeviću.

Dakle, što se tiče članova 107. i 108, niste se izjasnili – treba li da glasamo?

(Radmila Vasić: Ne.)

Ne treba. Dobro.

Naravno, vrlo precizno treba da se govori. Saglasan sam.

Ovi koji pominju decu Aleksandra Vučića, vidite i sami, više nisu u stanju da se odluče šta su rekli lično, a šta su rekli ovi iz njihove poslaničke grupe. Tako da, tu kad se govori u množini, razumete da su razlozi potpuno opravdani. Za ostalo, naravno da ćemo da vodimo računa svi.

Dakle, ne treba da glasamo.

Pravo na repliku sada, Milenko Jovanov.

MILENKO JOVANOV: Kao što sam i rekao, samo sam čekao da vidim da li će biti duhovitost ili će biti da mi nismo dobro razumeli. To je uvek tako.

Da ne bude ni jedno ni drugo, kad će da dođe do osude vašeg lidera koji je pozivao da Danilo Vučić završi u šahtu kao Gadafi? Hajde dokažite da stvarno decu ne treba spominjati, i to dokažite tako što ćete da osudite vašeg lidera koji je tako nešto napisao. Nikada se toga nije odrekao, nego je nastavio da laže kako je rekao ovo, nije hteo ono, mislio je ovako, ispalo onako itd, ali nikada nije odustao od tih reči. Pokažite.

Drugo, dokaz da se samo vi time bavite, evo, ja sada pitam javno – kako se zove bilo koje od vaše dece? Kako se zovu deca Borisa Tadića? Jel zna neko u Srbiji? Evo, građani koji gledaju, kako se zovu ta deca? Nemaju pojma i ne treba da znaju i u tome i jeste suština i ne treba da se zna kako se zovu ta deca. Time se niko nikada nije bavio, osim vas, jer vi ste se bavili i Danilom Vučiće, i Milicom Vučić, i Vukanom Vučićem, i Angelinom Vučić, i Andrejem Vučićem, i Anđelkom Vučićem, celom porodicom Vučić.

Dokle mislite sa time? Svaki dan to radite? Gde mislite da je tu kraj? Jel mislite da prestanete? Očigledno ne, nego ćete svaki put kad vam se to kaže i kad vam se na to ukaže vi da kažete – ne, ne, ne, nismo mi to rekli, vi to sami učitavate. Ne učitavamo. Da je nama do toga, pa valjda bismo spomenuli nekada nekoga sa druge strane u tom kontekstu a, Bogu hvala, nismo i niti ćemo, jer mi nismo i nećemo nikad pasti tako nisko i valjati se u tom blatu u kome se vi valjate. Hvala.

PREDSEDNIK: Hvala.

Vi možete da iskoristite vreme ovlašćenog.

MARINIKA TEPIĆ: Mogu. Nije problem.

Malopre smo pitani – zašto mi pominjemo decu predsednika? Ja sam apelovala javno iz emisije „Utisak nedelje“, pre dva dana. Nismo mi ti koji smo počeli da pominjemo poimence decu Aleksandra Vučića. Aleksandar Vučić je zloupotrebio svoju decu, svoju porodicu, svog oca, svoju majku. Mi molimo da prestane to da radi. Nisu ta deca kriva, nisu birala… (Isključen mikrofon.)

PREDSEDNIK: To je bilo vreme ovlašćenog predstavnika.

Znači, Milivojević kada kaže da je Danilo Vučić pronađen u šahtu kao Gadafi, on ga u stvari nije pomenuo, jel tako? To je to.

Pravo na repliku.

MILENKO JOVANOV: Sad stvarno postaje groteskno. Dakle, gospođa je ušla u salu pred bukvalno minut i nema pojma šta se dešava i šta se priča i ponavlja nam nešto na šta sam ja već odgovorio. To je već bila tema. To ste već pokušali da podvalite, doduše ne vi lično, nego ovi vaši partneri, istu stvar pokušali da podvalite – nismo to mi rekli, nego to sam Aleksandar Vučić rekao. Ma nemojte. Sam pretio svojoj deci. Sam pretio svom sinu da će da visi pod lipom, jel tako? Hajde osudite to, sram vas bilo. Osudite to što je napisano da će završiti u šahtu kao Gadafi. Osudite to!

(Marinika Tepić: Ja sam osudila.)

PREDSEDNIK: I za Mariniku Tepić važi da ne dobacuje.

MILENKO JOVANOV: Osudite to što su rekli da će da visi pod lipom. Osudite to što su detetu od nekoliko meseci pričali da mora da odgovara i da mu se mora sprečiti da leti sa aerodroma. Osudite to. Pokažite da stvarno mislite to što govorite. Ne, niti mislite, niti vam je stalo. Vi se bavite kompletnom porodicom Vučić i nemate nameru da prestanete. Nemate nameru da prekinete. Vi se bavite decom Aleksandra Vučića, vi koji ste na ulicu navodno izašli zbog dece, jer deca Aleksandra Vučića ne zaslužuju da budu zaštićena u ovoj zemlji, nego samo da budu meta i nije vas sramota i ne mislite da prekinete.

Sad vam je krivo što je neko rekao - da, pretili ste i njemu da ćete da ga ubijete i njegovom bratu i njegovom sinu i drugom sinu i ćerki i majci i svima. Radili ste to i nikada se toga niste odrekli i to ne radite ni sada. Vi nemate nameru to da prekinete, vi nemate nameru toga da se…

(Marinika Tepić: Kako vas nije sramota?)

Mene da bude sramota? Kaže - kako me nije sramota? Pa, ne može da me bude sramota na to što vam ukazujem…

(Marinika Tepić: Kako vas nije sramota?)

PREDSEDNIK: I Marinika Tepić da ne dobacije, treći put.

MILENKO JOVANOV: Vas nije sramota, pazite vi sada ovu perverziju?

Znači, mene treba da bude sramota što im govorim šta oni govore, a njih nije sramota onoga što govore, nego je sramota lopovu reći da je lopov, a njega nije sramota što krade. Evo, isto vam je to sada.

Prestanite da spominjete decu. Niko ne zna i ne treba da zna kako se vaša deca zovu i niko ih i ne spominje.

(Marinika Tepić: Poslovnik.)

(Srđan Milivojević: Povreda Poslovnika.)

PREDSEDNIK: Povreda Poslovnika, Srđan Milivojević.

SRĐAN MILIVOJEVIĆ: Poštovani građani Srbije, reklamiram povredu Poslovnika, član 104. koji je izvršio Vladimir Orlić.

Orliću, ti bi trebalo da čuješ kad ja kažem replika i da imam pravo na repliku.

Orliću, ja očekujem da kad neko mene pomene po članu 104. Poslovnika imam pravo na repliku. Ne razumem, zašto kršite Poslovnik o radu?

PREDSEDNIK: Sada ćemo da objasnimo sve. Taj član 104. kaže kada se koristi pravo na repliku, kada se ukazuje na povredu Poslovnika, ne otvara se mogućnost za repliku.

To bi trebalo da zna neko ko je proveo više od pet minuta u ovoj sali. Više od pet minuta u ovoj sali, a ne tolike godine.

(Srđan Milivojević: Što hoćeš da napravimo sad incident i da ustanemo?)

Što vičete?

(Srđan Milivojević: Hoćeš da prekinemo sednicu?)

Ne, hoću da sednete i da omogućite drugima da govore.

(Srđan Milivojević: Hoćeš da prekinemo sednicu?)

Da sednete, Milivojeviću.

(Srđan Milivojević: Sad ćemo da imamo prekid sednice.)

(Marinika Tepić: Poslovnik.)

PREDSEDNIK: Veoma odlično.

Hoćete da dozvolite Mariniki Tepić da i ona kaže šta ima po Poslovniku? Hajde da vidimo.

MARINIKA TEPIĆ: Zahvaljujem, predsedniče.

Član 27, treba da se starate o primeni ovog Poslovnika. Ovaj Poslovnik kaže da nije dozvoljeno pričati o porodičnim okolnostima, o porodičnim detaljima.

Ja vas molim, ja vas molim, evo u petnaest do 12, da zaštite građane Srbije od ovog zla koje i dalje ovde slušaju, da iskoristite svoj autoritet, objasnite vašim kolegama iz SNS da se o deci bilo čijoj ovde ne sme raspravljati.

PREDSEDNIK: Ne, bilo kome iz SNS, objasnio sam to Demokratskoj stranci koja je to uradila jutros.

(Marinika Tepić: Zašto ste me prekinuli sada?)

Demokratska stranka je to uradila, ali vi niste bili tu. Kada niste tu, onda ne možete ni da znate o čemu se radi u sali i šta je ko rekao.

Što se tiče ovoga što radite sada, znači ista ćemo pravila da primenjujemo i isti tretman da imate kao Milivojević ako budete nastavili da galamite.

(Marinika Tepić: Zašto ste me prekinuli? Imam dva minuta.)

Hoće li još neko povredu Poslovnika?

(Tatjana Manojlović: Poslovnik.)

Izvolite.

TATJANA MANOJLOVIĆ: Član 100. Predsednik Narodne skupštine kada predsedava sednici, ako želi da učestvuje u pretresu prepušta predsedavanje nekome od potpredsednika.

PREDSEDNIK: Hvala na sugestiji, ne želim da učestvujem u pretresu.

Ko se još javlja za povredu Poslovnika?

Niko više. Idemo dalje.

Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

Znači, ovo je odgovor ovoj gospođi koja je ušla pre 30 sekundi i govorila 30 sekundi, ali je sada govorila još i pozvala je vas da zaustavite „naše zlo“.

Samo da podsetim tu gospođu da je poslanik izabran na njenoj listi pretio mučenjem, silovanjem i smrću sinu i bratu predsednika Vučića kada je objavio: „Andrej i Danilo pronađeni u šahtu kao Gadafi“, pa je ja molim da ona spreči ovo zlo.

Takođe, molio bih je da spreči sledeće zlo kada je poslanik sa njene liste, dana 28. juna 2018. godine zapretio smrću Vučiću i rekao: „Zbog Kosova će završiti kao ubijeni premijer Zoran Đinđić“, eno ga, sedi tamo u poslednjem redu, te bih je molio da spreči ovo zlo.

Molio bih je i da spreči sledeće zlo koje je izazvao poslanik koji sedi ispred ovoga koji je pretio Vučiću smrću, koji je inače pozvao 20.09. 2018. godine na javno silovanje u produženom trajanju premijerke Brnabić i detaljno je obrazložio kako to treba da se uradi, pa je molim da spreči to zlo. Dakle, pošto je ova „gospa“, to se radi, ova gospođa je inače „gospa iz Međugorja“, svetica, sveta žena, pa je ja molim da utiče da se ovo zlo spreči.

Inače, samo da vas podsetim, predsednik Vučić se godina, šest, sedam, on štiti članove svoje porodice. Znači, opozicija, šest godina najmanje, demonizuje svo troje dece predsednika Vučića.

Ja ovom prilikom moram da podsetim i da još jednom glasno kažem, da najoštrije osuđujem pretnje smrću koje stižu iz opozicije i upućene su sinu predsednika Vučića, Danilu, juče upravo. Dakle, posle pretnji vešanjem njegovom ocu, do subote, usledile su pretnje vešanjem i Danilu, citiram: „I on će pod lipu“. Dakle, to znači da će i on biti obešen.

Čuli ste već. Predsednik Vučić dobija oko 200 pretnji smrću dnevno. Pružam i njemu i Danilu najsnažniju podršku i sad citiram šta su ovi njihovi rekli juče. Bezimena Ljupka kaže, sva fina elita, za Danila: „Kučkin okot. J… ga babo njegov žvalavi“, to je jedan deo uvreda, a onda Draško opet iz elite njihove kaže za Danila odgovarajući Ljupki: „I on će pod lipu sa tatom budalom i kevom k…“, pa oznaka za ženu koja je neprilična, koja je pri tome preminula.

Dakle, to su vaši ljudi. Ja vas samo pozivam da osudite svo to nasilje koje od vas dolazi i pozivam vas da se primereno i pristojno ponašate na ovoj sednici. Hvala vam.

PREDSEDNIK: Da li još neko od predsednika, odnosno ovlašćenih predstavnika poslaničkih grupa želi reč?

(Tatjana Manojlović: Poslovnik.)

Vi po Poslovniku. Izvolite.

TATJANA MANOJLOVIĆ: Član 27. Molim vas da obezbedite normalno funkcionisanje toka ove sednice, koja je potpuno otišla iz konteksta rasprave upravo zahvaljujući poslanicima SNS koji su valjda prestravljeni… (Isključen mikrofon.)

PREDSEDNIK: Upravo zahvaljujući zloupotrebi govornice od strane Zorana Lutovca, šefa vaše poslaničke grupe, koji je pominjao tuđu decu i iznosio optužbe na njihov račun.

(Tatjana Manojlović: Zašto ste me ugasili?)

Zato. Sedite. Samo sedite.

(Zoran Lutovac: Replika, pomenuli ste mi ime i prezime.)

Reč ima Nataša Jovanović. Izvolite.

NATAŠA JOVANOVIĆ: Poštovani predsedniče, gospodine Orliću, poštovani poslanici, u toku rasprave po ovoj tački dnevnog reda mogli smo da vidimo i čitava srpska javnost da su ovde promovisana dva sistema vrednosti.

Ovaj sistem vrednosti koji zagovara SNS je odgovorna vlast posle tragedije koja nas je sve zadesila i od koje i dan-danas ne možemo tu tugu da sakrijemo. Sve mere koje je preduzela Vlada Republike Srbije, predsednik Republike.

I sa druge strane, opozicione stranke koje su koristile i ovu tačku dnevnog reda da bezočnim napadima, pre svega na predsednika Republike i njegovu decu, bezočnim lažima, izmišljotinama, ponašanjem i vidom agresije koje svako od njih pokazuje ovde, koji se graniči sa pristojnošću i normalnim ponašanjem čoveka, pokažu kakvo je to drugo lice Srbije i kako bi Srbija izgledala ako bi oni kojim slučajem došli na vlast.

Naravno, njih građani Srbije na izborima neće. Građani su to pokazali odgovorno, pokazaće i na sledećim, ali suština je u tome da oni ovde promovišu dolazak na vlast bez izbora.

Tako jedan malo pre reče: „Mora da se utvrdi politička odgovornost“. Gde se to utvrđuje politička odgovornost, nego na izborima? Na izborima su građani Srbije dali potpuno, apsolutno poverenje Aleksandru Vučiću.

Zato molim građane Srbije, pošto su videli da ovom ludilu sa njihove strane nema kraja, toj goloj mržnji prema svemu što brani državne i nacionalne interese, pozivam sve odgovorne ljude, pa i one koji su izmanipulisani od strane te opozicije zbog tragedije koja nas je zadesila, da budemo ujedinjeni, da budemo jedinstveni, da čuvamo ono što nam je najsvetije, a to je naša otadžbina Srbija i da se okupimo oko pravih vrednosti, a to su vrednosti koje se tiču boljeg života, za budućnost Srbije, sve njene dece i da ne obraćaju pažnju na ove ljude koji su deo zaista jednog specijalnog, hibridnog rata koji se vodi protiv naše zemlje i koji žele da dođu na vlast i da sednu u fotelje zbog svojih ličnih interesa i da bi pokorili Srbiju i bacili je na kolena.

Nećete nikoga ni da ubijate, ni da vešate. Nećete da dođete na vlast bez izbora.

Ovo je demokratska, slobodna, uređena zemlja, a mi ćemo nastaviti odgovorno da radimo i da se borimo zajedno sa našim narodom, za sve ono što su naše vrednosti, za ekonomski prosperitet i za bolju budućnost Srbije. Hvala.

PREDSEDNIK: Hvala, gospođo Jovanović.

Sada na osnovu člana 98. stav 4. zaključujem jedinstveni pretres.

(Zoran Lutovac: Replika.)

Zaključio sam pretres upravo.

(Zoran Lutovac: Znači, za vas ne važe pravila?)

Ako možete da ne dobacujete iz klupa i vi, gospodine Lutovac. Svi ste počeli da ličite na svog Srđana Milivojevića, svi.

Prelazimo na Drugu tačku dnevnog reda.

Druga tačka dnevnog reda – PREDLOG ODLUKE O OBRAZOVANjU ANKETNOG ODBORA, RADI UTVRĐIVANjA ČINjENICA I OKOLNOSTI KOJE SU DOVELE DO MASOVNIH UBISTAVA U OSNOVNOJ ŠKOLI „VLADISLAV RIBNIKAR“ I NA TERITORIJI SMEDEREVA MLADENOVCA U MALOM ORAŠJU I DUBONI, UTVRĐIVANjE PROPUSTA U VRŠENjU NADLEŽNOSTI, PREDUZIMANjA ODGOVARAJUĆIH RADNjI, UTVRĐIVANjA ODGOVORNOSTI NADLEŽNIH LICA I PREDLAGANjA MERA.

Molim poslaničke grupe, ukoliko to već nisu učinile, da podnesu prijave za reč sa redosledom narodnih poslanika?

Neke već jesu.

Saglasno članu 192. stavu 3. Poslovnika Narodne Skupštine otvaram jedinstveni pretres.

Da li predlagač želi reč?

Reč ima Radomir Lazović.

Izvolite.

RADOMIR LAZOVIĆ: Hvala, predsedavajući.

Poštovani građani i građanke Srbije, voleo bih da malo vratimo ovu mučnu atmosferu na ono što je bio povod sazivanje ove sednice, koju smo uprkos namerama vlasti da se ovim temama ne govori uspeli da ostvarimo.

Dakle, pred nama je danas Predlog odluke o obrazovanju anketnog odbora radi utvrđivanja činjenica i okolnosti koje su dovele do masovnih ubistava, radi utvrđivanja propusta u vršenju nadležnosti i preduzimanju odgovarajućih radnji, kao i radi utvrđivanja odgovornosti nadležnih lica i predlaganja mera kako bi ponavljanje sličnih tragedija kao što su one što su se desile u Osnovnoj školi „Vladislav Ribnikar“ i u okolini Smedereva i Mladenovca bilo osujećeno.

Prema ovom Predlogu za anketni odbor, njega treba da čine predstavnici svih poslaničkih grupa, zato što svi imamo odgovornost da promenimo ovo stanje, a predsednik anketnog odbora dolaziće iz redova opozicije.

Anketni odbor treba da od državnih organa, institucija i pojedinaca pribavi sve neophodne podatke, izjave i obaveštenja, koje ćemo omogućiti da radi, da uradi izveštaj o propustima rada državnih institucija, kao i predloži mere koje bi trebalo doneti kako se tragedije koje su se desile nikada više ne bi ponovile, a rok za ovo je trideset dana.

Nakon što su Srbiju zadesile dve velike tragedije, masovna ubistva u kojima je život izgubilo 18 građana mladih, dece, kao i nakon ranjavanja njih dvadeset celo naše društvo potreseno je do temelja i ja se slažem sa svima, a bilo ih je puno koji govore da ono nikada više neće biti isto.

Kada se dese ovako velike tragedije zaista mora sve da stane da bismo mogli i umeli da krenemo napred. Moramo da se zapitamo šta smo sve uradili da bi ovako velike tragedije uopšte i bile moguće, a posebno jer su njihovi učesnici tako mlade osobe. Šta smo mogli da uradimo da ovo sprečimo ili makar umanjimo? Šta moramo da uradimo u budućnosti da se to više nikada ne dogodi? Gde je sistem zakazao? Gde su pojedinci koji su odgovorni zakazali? Šta smo svi mi pojedinačno mogli drugačije i kako dalje? To su pitanja koja muče sve naše građane bez izuzetka.

Zato u trenutku duboke traume svih naših ljudi kao ozbiljan šok dolazi tvrdnja Ane Brnabić, premijer, da sistem nije zakazao.

Tvrditi da nakon 18 mrtvih i 20 ranjenih sistem nije zakazao, a posebno tako nešto reći prvog dana nakon tragedije je duboko pogrešno i potpuno neshvatljivo. Ova tvrdnja sa pravom izaziva nesigurnost, strah, pa na kraju i bes kod građana. Rečenica – sistem nije zakazao otkriva i dve jako važne i uznemirujuće činjenice.

Prvo, samo dan nakon tragedije u Osnovnoj školi „Vladislav Ribnikar“ premijerka nije mogla imati nikakve analize istraživanja ili relevantne podatke koji bi joj pokazali stenje sistema za koji tvrdi da nije zakazao. Zato je jasno da je ova izjava data isključivo za potrebe opravdavanja sebe i ljudi na vlasti koji su u prethodnih 12 godina propustili da deluju da se ovakve tragedije spreče.

Drugo, ako sistem nije zakazao onda nema potrebe za neke velike promene i ozbiljne popravke tog sistema, jer kako tvrdi nije zakazao. Ovo je još opasnije i neprihvatljivije od pukog bežanja od odgovornosti. Nakon što je ovo premijerka izjavila videćemo da ova parola – sistem nije zakazao postane državna politika kada su u pitanju tragedije u „Ribnikaru“ i u okolini Mladenovca, a to ću vam danas i objasniti na primerima zvaničnih državnih dokumenata, izveštajima Vlade i REM-a.

Upravo to što smo prepoznali da će se vlast ponašati tako da ne donosi nikakve velike promene bio je glavni motiv opozicije i za sazivanje ove sednice Narodne skupštine i za traženje formiranja ovog anketnog odbora koji bi trebalo da utvrdi sve činjenice koje su dovele do tragedija, odnosno za pozivanje građana na protest – Srbija protiv nasilja.

Već nakon prvih izjava da sistem nije zakazao bilo je jasno da vlast ne planira da napravi nikakve suštinske promene, recimo da obuzda „Pink“ i „Hepi“, da smeni REM, da smeni odgovorne ministre kako bi mogao da se okrene novi list i u prosveti i u politici, već je bilo jasno da će se sve završiti na prebacivanju krivice, na niz bezličnih faktora.

Zaista je tako. Pogledajte šta oni tvrde. Kažu – kriv je Internet, posebno Darknet. To se nekako kasnije izgubilo u predsednikovim govorima jer ni njemu nije baš jasno šta to znači. Zatim, krive su društvene mreže, krive su uvezene i nametnute zapadne vrednosti, način života, duh vremena. Sve je krivo osim onih koji imaju apsolutnu vlast u svojim rukama. Ali, gospodo, sa apsolutnom vlasti dolazi i apsolutna odgovornost. Već imate ovo po zidovima kao grafite koji vas pozivaju na tu odgovornost.

Mi živimo u zemlji u kojoj režim smatra neprijateljima ljude koji su se okupili na protestu – Srbija protiv nasilja. Za ovaj režim neprijatelji države su ljudi koji traže da se hitno zaustavi promocija nasilja u medijima i javnom prostoru. Neprijatelji države su ljudi koji traže odgovornost za dugogodišnje neadekvatno reagovanje nadležnih organa. Da je sreće, bilo bi normalno da se nakon ovako velikih tragedija napravi raskid sa dosadašnjim nesmetanim trovanjem javnosti kroz medije sa nacionalnom frekvencijom i da se ostavkama dva ministra, policije i prosvete, kao i šefa BIA napravi prostor za drugačije postupanje nadležnih, jer je očigledno došlo do kraha sistema i to je ono što ljudi okupljeni na protestu traže.

Ovde u parlamentu, ali i na svim mogućim mestima u javnosti ste pokušali da zbunite ljude, pa ste svesno i namerno pogrešno tumačili zahteve protesta – Srbija protiv nasilja. Zato ću još jednom podsetiti na ove zahteve, a pre svega zbog svih onih građana koji to ne mogu da vide na RTS i drugim medijima pod režimskom kontrolom.

Kako bi se zaustavila promocija nasilja u javnosti zahtevamo – oduzimanje nacionalnih frekvencija televizijama koje sluđuju građane, truju i promovišu nasilje, kao što su „Pink“ i „Hepi TV“, zamislite to – „Hepi TV“ kako zvuči u ovom kontekstu, smenu svih članova REM-a koji je svojim nečinjenjem omogućio nesmetano širenje mržnje i nasilja, gašenje štampanih medija i tabloida koji objavljuju lažne vesti, podmetačine i kontinuirano krše novinarski kodeks kao što su „Informer“, „Srpski telegraf“, „Alo“, ima ih koliko hoćete, toliko zagađuju javnu sferu da ne može čovek ni da ih nabroji, smenu rukovodstva RTS, hitno ukidanje programa koji promovišu nasilje, nemoral i agresiju na televizijama sa nacionalnom frekvencijom poput rijaliti programa, ali ne nužno samo rijaliti programe.

Zahteva se institucionalna odgovornost i smena ministra policije Bratislava Gašića, Aleksandra Vulina, šefa BIA i ministra prosvete Branka Ružića, jer su direktno odgovorni za urušeni sistem i neadekvatno reagovanje nadležnih.

Podsetio bih vas sve na situaciju u kojoj se našla Slovačka, kada je 2018. godine zajedno sa svojom verenicom ubijen novinar Jan Kucijak zbog izveštavanja o korupciji. Nakon masovnih protesta usledila je ostavka primera i par cele Vlade.

Ostavka ministra prosvete je dokaz da vlast poznaje samo pritisak građana i da je neophodno istrajati, dok se svi zahtevi ne ispune. Sa ministrom Ružićem ne slažem se po toliko mnogo osnova. Mislim da je katastrofalna ideja uvoditi dualno obrazovanje, prosveta nam je na jako niskim granama, o tome ću detaljno govoriti, uslovi rada nastavnika su jako loši, plate su male, nema dovoljno pedagoga i psihologa, a njihov rad je opterećen velikim administrativnim obavezama, ali imam i da pohvalim ministra Ružića za ostavku koju je podneo i zahvaliću mu se, zato što smo čak i vladajućoj koaliciji mogli da vidimo jedan mali tračak odgovornosti koju je on preuzeo.

Dakle, što se tiče zahteva protesta oni su koncizni, konkretni zahtevi koji treba da hitno zaustave trenutno nepodnošljivo stanje sa dugogodišnjim izlaganjem srpske javnosti bujicama nasilja i agresije. Nakon toga može se pričati o čemu god hoćete, ali ovi zahtevi se moraju ispuniti da bi Srbija mogla da krene napred.

Umesto što sukobljavate ljude, pravite kontramitinge, ucenjujete, plaćate, podržavaoce lika i dela Aleksandra Vučića, zaustavite se bre ljudi, stanite, preterali ste, obustavite svoju mašineriju. Evo priznajemo vam da je to najbolja mašinerija propagande, mržnje i sukoba koju je ova država videla, bravo, uspeli ste u svemu što je pogrešno. Obustavite sve to, već je prekasno da to uradite, ali može biti gore, uvek može još gore ljudi. Stanite sada.

Vaš kontramiting dodao je još jednu žrtvu na listu preminulih u majskim tragedijama. Još jedan život je izgubljen nepotrebno. To nije vaš ili naš život, to je čovek, Momčilo Vučković iz sela Donja Budriga na Kosovu je bio moje godište, umro je u 43 godini u utorak popodne u Kliničkom centru u Prištini. Fatalnu povredu glave zadobio je na putu za kontramiting kada je pao i udario pločnik. Iako je u pratnji autobusa u kome je bio Momičilo postojala medicinska pratnja, ona mu nije pružila adekvatnu pomoć, niti ga je odvela u bolnicu gde bi skenerom glave mogle da se utvrde njegove povrede, već su ga ostavili rođaku usput, tvrdeći da mu nije ništa i da će sve biti u redu, žureći na kontramiting. Momčilo je prenoćio, sutradan je pao u komu iz koje više nije bilo povratka, jer je imao unutrašnje krvarenje. Zbog udarca glave o beton pukla su mu dva kapilara na mozgu. Niko nije kriv za to što se desilo, ali je kriv za to što nije dobio pomoć koja mu je bila potrebna.

Jel može molim vas, da ovo bude poslednja žrtva ovog odnosa našeg društva prema ljudima? Ja vas molim i apelujem da prepoznate u ovim zahtevima ljudi koji su na ulici, ono što oni zaista jesu. Ovo je krik ljudi za Srbiju bez nasilja. Ispunite zahteve da bi kao društvo okrenuli drugi list.

Mnogo je otvorenih pitanja vezanih za slučajeve masovnih ubistava i ona zaslužuju ne samo da se utvrđuju okolnosti i odgovornost, što planiramo svakako da radimo kroz ovaj anketni odbor, nego da se povede mnogo otvoreniji i iskren razgovor o tome na koji način normalizovati život, obezbediti uslove da se ljudi u Srbiji osećaju sigurno i bezbedno, da žive bez straha i bezbrižno, da rade svoje poslove, vaspitavaju decu i uživaju u svakodnevnim aktivnostima, što je stalo. Normalno je da je stalo posle ovakvih tragedija.

U demokratskiji državama od Srbije za to ne bi bio potreban neki anketni odbor, ne bi bili potrebni ni protesti, ali u našem društvu bez odlučnih ljudi na ulicama nema ništa izgleda. Hajde da vidimo, a to se nadam da će ovaj anketni odbor doneti, otkud toliko naoružanja, posebno onog nelegalnog u Srbiji i zašto je ono toliko lako dostupno najširim kategorijama stanovništva, počev od maloletne dece, a da ne optužimo za to neke bezslične sile, opet internet, opet društvene mreže, kulturu, istoriju, nego da vidimo šta smo stvarno pogrešili. Da vidimo odakle toliko agresiji, da li su mediji generator tog nasilja i šta državne institucije čine ili n čine u tom pogledu, a videli smo da ne čine. Da se zapitamo zašto su nam škole takve kakve jesu, zašto nastavnici imaju manji autoritet od kriminalaca, zašto se znanje gubi pred nasiljem? Konačno, da li ova država ide u dobrom smeru i da li njene institucije rade svoj posao.

Da bi do ovih odgovora došli, anketni odbor koji predlažemo bi trebalo da ispita bezbednosne okolnosti, doprinos medija, ulogu obrazovnog sistema, delovanje nadležnih institucija u periodu pre i posle tragedije. Dok ne počne sa radom anketni odbor i dok ne donese svoj izveštaj i predloge, hajde da vidimo gde se nalazimo u ovom trenutku i u kakvom će okruženju on to raditi.

Samo da vas podsetim na tvrdnju koju sam izneo na početku. Naprednjačka vlast je od parole "sistem nije zakazao" napravila celu državnu politiku kako bi zataškala svoju odgovornost. Žele da zataškaju odgovornost pojedinaca, ministara koji su odgovorni za oblast, poput prosvete, policije ili šefa BIA, ali sistemske probleme, kao što je potpuno odsustvo bilo kakve kontrole medija kroz REM, pa je tako moguće svo ono trovanje našeg društva nasiljem sa nacionalnih frekvencija.

Parola "sistem nije zakazao" nije dakle samo stav premijerke uplašene za svoju fotelju, već je postao državna politika. To smo mogli da vidimo ne samo u beskonačnim nastupima predsednika u medijima, već i u zvaničnim izveštajima što je mnogo važnije i čime ću se ja danas služiti da ovo dokažem.

Pogledajmo šta je ministar policije Bratislav Gašić ovde u Narodnoj skupštini predstavljao i o čemu je govorio kada je govorio o izveštaju Vlade o bezbedonosnoj situaciji u zemlji, u koje je tvrdio da je situacija stabilna. Citiram glavni zaključak - iako su događaji izvršeni početkom maja izazvali uznemirenje javnosti, stanje javne bezbednosti može se opisati kao stabilno.

Da vidimo šta kaže REM. Kaže da su televizije Pink i Hepi uprkos moru prijava po svim parametrima ispunile sve obaveze, čovek sa pištoljem vodi program na jednoj od tih televizija, a na drugi se govori o tome kako najbolje ubiti čoveka.

Juče nas je i Kolegijum RTS-a obavestio da je sve u redu i sa RTS-om i da neme potrebe da se bilo šta menja. Dakle, ljudi sistem nije zakazao, desilo se.

Pre nego što se detaljno osvrnem na ova dva izveštaja i tvrdnje RTS-a, želim na ovom mestu još jednom da ukažem građanima da je glavni motiv opozicionih narodnih poslanika da se izbore za ovu sednicu Narodne skupštine i za ovu tačku dnevnog reda, odnosno da formiramo anketni odbor i uopšte da pozovemo na proteste "Srbija protiv nasilja". Činjenica da smo prepoznali da će se vlast ponašati upravo ovako kako se ponaša i odbija bilo kakve promene u našem društvu. To je to njihovo "sistem nije zakazao". Nimalo nismo srećni što se ostvarilo naše predskazanje, tužni smo, uznemireni, uplašeni, nezadovoljni, razočarani, kao i svi oni građani, stotine hiljada njih koji se nalaze na ulici sa istim tim osećanjima.

Vlast nije imala nikakvu nameru da zakaže ovu sednicu Narodne skupštine, a jedini razlog zašto danas pričamo u parlamentu o ovim tragičnim događajima je to što su zakonski bili primorani da je sazovu. Ljudi, ne znam da li znate, ukoliko jedna trećina narodnih poslanika i poslanica zahteva sednicu, Orlić mora da je sazove, a upravo se to desilo.

Naravno, nemam ja mnogo vere. On bi ovo ignorisao jer njima zakon i pravila ništa ne važe i to dokazuju svakodnevno, ali ogroman broj ljudi na ulici, na protestima i zajednička akcija opozicije u parlamentu ih je na to naterala. Hvala svim poslaničkim grupama koje su u tome učestovale, smatram da je to bilo izuzetno značajno.

Ali hajde da krenemo od Izveštaja Vlade o bezbednosnoj situaciji, koji se apsolutno uklapa u državnu politiku, da nakon 18 preminulih i 20 ranjenih tvrde da sistem nije zakazao, pa ćemo videti koliko je nužan ovaj anketni odbor, kako bi utvrdili da li je zaista tako.

Ovaj izveštaj bila je prilika da se otvoreno pogledamo u oči i možda stvarno utvrdimo šta su problemi u bezbednosnom sektoru i okrenemo se njihovom rešavanju, ali umesto toga dobili smo: „Sistem nije zakazao, stanje je redovno, stabilno“, uglavnom u zaključku izveštaja kažu, podsetimo se: „Iako su događaji izvršeni početkom maja izazvali uznemirenje javnosti, stanje javne bezbednosti može se opisati kao stabilno“. Dakle, samo jedan mali pi-ar problem, da se popravi to malo komunikaciono i sve je u redu, nema potrebe nešto veliko da se menja. Oni kažu: „stabilno“, a nakon dva tragična događaja desila su se najmanje tri nova napada noževima u školama, desio se novi slučaj femicida, masovna tuča maloletnika u tramvaju, čovek je zoljom srušio kuću u svom komšiluku, nakon što je pušten sa lečenja. Ovo sve, ljudi, samo posle tragičnih događaja, od kojih smo nedavno završili mesec dana.

Desilo se mafijaško ubistvo na Vračaru, otkriven je slučaj pedofilije u vrtiću u Odžacima. Samo od početka godine ubijeno je 17 žena u porodično-partnerskom odnosu. Danas, sada dok pričam o ovome je ubijena žena, čovek je izvršio samoubistvo, nakon toga ubica. Posle tragedije u Beogradu i okolini beleži se skok broja femicida u zemlji, za devet dana, od 3. do 12. maja, četiri žene su ubijene u porodičnom ili partnerskom nasilju. Od trenutka kada su se početkom maja desila masovna ubistva, broj bezbednosno interesantnih događaja u školama i njihovoj blizini povećan je u odnosu na isti period prošle godine za 123%, više nego duplo. I oni kažu: „stabilno“.

Samo da vas podsetim, broj krivičnih dela povećan je za 54%, i oni kažu: „stabilno“, broj prekršaja za čak 367% i oni kažu, znam da znate šta kažu, kažu: „stabilno“. Za samo devet dana na koje se odnosi Izveštaj, a pazite, od toga je sedam samo radnih, desila se 181 pretnja našoj deci, 22 pretnje replikom pištolja, 13 pretnji nožem i još 438 događaja koje je policija ocenila bezbednosno interesantnim. I znate kako sam ja došao do tih informacija? Sve piše u Izveštaju. Pa kako je onda zaključak da je sve u redu, samo mi to recite?

Sada uprkos ovako velikom povećanju svih ovih parametara ocena Vlade je da je stanje stabilno. Dakle, sistem ne zakazuje uprkos svemu ovome, ali čak iz ovakvog jednog izveštaja, koji svojim zaključcima pokušava da sakrije pravo stanje stvari, vidi se da nešto debelo nije u redu. Ovakvo povećanje bezbednosno interesantnih dešavanja u okolini škola može značiti opet dve stvari – ili da se nadležni prethodnih godina uopšte nisu bavili evidentiranjem rizičnih slučajeva, pa znaju da su ove nove brojke stvarno stanje stvari koje ih zapravo i ne zabrinjava ili je situacija nakon masovnih ubistava zaista promenjena, mnogo je osetljivija, ozbiljnija, ima mnogo više razloga za strah. Dakle, svakako nije stabilna, kako kažu, već oni umanjuju značaj i opet beže od problema da bi sačuvali svoje pozicije. Šta je od ova dva, pitam?

Roditeljima koji bi trebalo da se pouzdaju u ove procene bezbednosti u oba ova slučaja, bilo da se u prošlosti nadležni nisu bavili evidentiranjem ovih incidenata ili da danas umanjuju njihov značaj, ovo je izbor ozbiljne nesigurnosti i neizvesnosti, a ne stabilnosti. Roditelji bi valjda trebalo da se pomire sa činjenicom da im deca odrastaju u ovakvom okruženju. Mi se svakako ne mirimo sa time i tražimo odgovore i zato i predlažemo ovaj anketni odbor koji treba i ovo da ispita i da ne zavarava ljude da sistem nije zakazao. Da, ljudi, slažem se, mnogo stvari nalazi se na dnevnom redu ovog anketnog odbora, ali ako se ne bude našlo, neće se ništa desiti.

Što se tiče Izveštaja REM-a, koji je predstavljen prethodnih dana, bila je to još jedna prilika da se možda dođe do čak i konsenzusa da je stanje u medijima sa nacionalnom frekvencijom neprihvatljivo. Vidite, ja sam siguran da sa druge strane ove sale, u delu u kome sedi vlast, ima barem pola ljudi koji se slažu da je neprihvatljivo ono što rade „Pink“ i „Hepi“ izlažući našu decu nasilju, oružju, agresiji, i ne samo decu. Nazovite me naivnim, ali ja u to verujem, jer verujem u ljude. Niko ne može ovo da brani, a da nema neki direktni interes od toga. Jel vi zaista mislite da emisije koje glorifikuju kriminalce i programi u kojima ljudi napadaju jedni druge, napadaju žene, pa čak i maloletnice, ne doprinose normalizaciji i prihvatljivosti nasilja u porodici, na ulici, u školskoj klupi?

Taj izveštaj REM-a kaže isto ono što i državna politika o kojoj sam pričao i koju sam puno puta pomenuo. Sistem nije zakazao, a „Pink“ i „Hepi“ ispunili su sve standarde. Pa kako, bre, ljudi? Pa Urošu Blažiću, čoveku koji je ubijao u okolini Mladenovca i Smedereva idol je bio osuđivani kriminalac i učesnik rijalitija. Hvalio se i dičio time da su mu učesnici iz rijalitija na televizijama sa nacionalnom frekvencijom bili prijatelji i poznanici. Smatrao je sebe boljim od drugih jer je u tom elitnom društvu. Zamislite, elitnom. Čak je smatrao i da su njegove komšije iz sela ljubomorni na njega zbog toga. On je za sebe govorio da se druži sa zvezdama, poznatim ličnostima, uzorima.

Zar ovo nije vredno da se ispita, da se razume, da se nešto povodom toga uradi? Sve vam govori, nosioci vlasti, odgovorni, među najodgovornijima, sve vam vrišti, upozorava da ovako više ne može, ali za vas, pa ponavljajmo svi zajedno – sistem nije zakazao.

Umesto otvorene ljudske rasprave kako da regulišemo polje medija, da nemamo nasilje umesto školskog i obrazovnog programa, imali smo ovde nešto što je verovatno, ne zamerite mi na mom malom parlamentarnom iskustvu, možda će neko primetiti da nije tako, smatram da je ovo verovatno najniža grana na koju je pao naš parlament.

Umesto da razgovaramo o programima u kojima se promoviše nasilje na nacionalnim frekvencijama „Pink“ i „Hepi“, dobili smo napade na glumce i pozive na linč, koji su se očigledno ostvarili i urodili plodom kada je prošle nedelje na ulici napadnut glumac Marko Janketić. Imali smo pozive iz Narodne skupštine, a i danas ste to nastavili, glumcima da se isele ili da ne snimaju za državnu kompaniju „Telekom“ ako kritikuju vlast. Jel to isti onaj „Telekom“ za koji kada pita Evropska unija krijete da je pod kontrolom vlasti? A sad se izgleda pokazalo da je ova kompanija pod direktnom kontrolom Aleksandra Vučića i spremna da vrši progon onih koji se ne sviđaju režimu.

Umesto razgovora o nasilju koje dolazi iz emisija „Pinka“ i „Hepija“, dobili smo pozive na linč, napade na nezavisne i odgovorne medije, kao što su „N1“, „Nova“, „Danas“. I ovi pozivi na linč su urodili plodom, pa se tako instruirana grupa našla u dvorištu ove televizije da preti i progoni novinare koji odgovorno rade svoj posao. Ovaj progon dolazi prvo od političara na vlasti, od predsednika, od SNS, pa se posle preliva na njihove satelite i poslušnike koji napadaju novinare. Kasnije ću vam pokazati i kako izgleda narodni poslanik koji direktno uređuje sajt „Informera“. Umesto razgovora o nasilju koje dolazi iz emisija „Pinka“ i „Hepija“, dobili smo napade na opoziciju, napade na građane koji protestom poručuju upravo da neće nasilje. Dobili smo optužbe da neko želi da ubije predsednika, bujice mržnje, uvrede, optužbe za izdaju, nove napade, novu mržnju, novo pozivanje na sukobe. Dosta, bre, više. A predsednik Narodne skupštine, zaspao čovek i ne reaguje. Nije jednom viđen da spava, tri puta u četiri dana. Ne reaguje, ni da upozori, ni da skrene pažnju.

Ljudi, ko je gledao prenos skupštinskog zasedanja, prošle nedelje mogao je da vidi da sam gospodina Orlića, molio da reaguje makar kada neko od predstavnika vlasti tvrdi da opozicija želi da ubije predsednika. Ako, ne može uvek, a treba, ali ni to nije hteo da usliši. Niko ne želi nikoga da ubije, ovde smo sa suprotnim ciljem, ali dobro ne mogu i neću se detaljnije osvrtati na ovo. Dosta je.

Mislim da je čak i suprotnoj strani sale na kojoj sedi vladajuća većina jasno da su istupi Nebojše Bakareca potpuno bez ikakvog smisla. Umesto izveštaja o tome šta je REM uradio da spreči nasilje u medijima, danima je ovde širio ogromnu mržnju i napadao koga stigne.

Umesto da se dalje bavim time, ja moram da kažem da osećam duboku potrebu da u svoje ime i u ime svih narodnih poslanika ovog doma i opozicije i onog dela vlasti koji nije zadojen mržnjom, da se izvinim glumcima, da se izvinim nezavisnim medijima, da se izvinim novinarima, građanima, zbog onoga što su mogli da čuju prethodnih dana, kako od Nebojše Bakareca, tako i od drugih. Znam da su ovde crvenili i ministri i da crvene ljudi u klupama preko puta iz vladajuće većine kada čuju sve ono što je izgovoreno i čak, ako je od SNS-a mnogo je. Ako nema niko drugi odgovorniji od mene, da kaže – izvinite, evo ja ću – izvinite.

Žao mi je što iz najvažnije demokratske institucije naše države, iz doma Narodne skupštine trpite ovakve bestidne napade. To je sumorna realnost koju trenutno živimo, ali verujem da ćemo se zajedno izboriti da ovo nije normalno stanje stvari. Oslobodićemo Srbiju i verujem da se nikada više ne sme dogoditi da se bilo koji građanin naše zemlje od strane vladajuće većine, od strane opozicije, od strane bilo koga, eto, da kažem, dakle, smeh ljudi naziva onakvim pogrdnim imenima, kao što se to dešavalo prethodnih dana. Izvinite, u ime svih nas koji znamo da je to neprihvatljivo. Ovom društvu je potrebna briga, solidarnost i ljubav, a ne mržnja kojom nas obasipate godinama.

Dobili smo nove bujice i uvrede, umesto da ovde stvarno otvorimo pitanje da li je za sve nas prihvatljivo da nam jutarnji program sa pištoljem u ruci vode glavni urednik televizije „Hepi“. Gde je REM kada se to desi da reaguje? Da li zaista neko može da kaže da je ovo u redu?

Pitam vas, gde je REM kada u jutarnjem programu uporedo čitaju horoskop optuženog silovatelja i njegove žrtve? Gde je REM kada su u programu „Posle ručka“ gosti dogovaraju da li bi opozicione aktiviste trebalo ubijati puškom ili sekirom? A, u tom razgovoru učestvuje urednik dnevnog lista „Politika“. Gde je REM kada se glorifikuje kriminal u nekoliko redovnih emisija i opšte surovo, banalno i bestidno sprovodi kampanja protiv svakoga ko ne misli isto kao SNS i to je pitanje za REM?

Kako to REM nema ništa protiv da se osuđeni kriminalac u programu uživo zaklinje grobom dece da će ubiti drugog gosta emisije, pa da li je to stvarno prihvatljivo? Pa, ja mislim da nikome ko glasa i za SNS to bre nije prihvatljivo. Izgleda REM nema ništa protiv, što se u programu uživo detaljno objašnjava kako ubiti čoveka i proći nekažnjeno što se akteri u programu fizički obračunavaju, prebijaju, dave, što smo imali mnogo užasne scene nasilja nada ženama i čak jednom maloletnicom.

Nacionalne frekvencije koje koriste „Pink“ ili „Hepi“ su nacionalna dobro, a REM bi trebao da bude nezavisno telo, koje vodi računa o našim javnim dobrima, elektronskim komunikacijama. REM treba da obavi dve važne funkcije, da usmerava i reguliše tržište, jer pružaoci medijskih usluga koji su dobili nacionalne frekvencije koriste nacionalne resurse i pod 2. – da štiti javni interes u oblasti elektronskih medija.

Da li je to tako? Nije i to može da vidi zaista svako, pa čak i ti ljudi koji glasaju za SNS koji sam mnogo puta ovde pomenuo i oni moraju osetiti nelagodu i moraju videti da se nešto čudno dešava, da nešto nije u redu sa društvom u kojem su moguće ove bujice nasilja sa „Pinka“ i „Hepija“, nemojte potcenjivati te ljude.

Da podsetimo šta kaže Oliver Zekić. Kako ona vidi stvari, možda najbolje pokazuje njen osvrt na intervju silovatelja u dnevnom listu „Informer“. Znam da ovo ne spada u njenu ingerenciju, ali je dobar pokazatelj kako vidi stanje medija i šta misli da treba činiti, odnosno ne činiti.

Kaže Zekićeva – meni uopšte nije jasno da ta histerija, pa ljudi mi živimo u 21. veku, odavno je neko rekao da novine prodaju suze, krv i slavne ličnosti. Dakle, sve je u redu, sistem nije zakazao.

Zekićeva javno govori i ne krije da nema nikakvu nameru da se bavi regulacijom medija što je osnovna uloga REM-a. Kaže za intervju sa silovateljem u „Informeru“ – to definitivno jeste ekskluziva da „Informer“ prvi dođe do tog čoveka. I zamislite u pravu je Zekićeva u jednom, na nasilju mediji zaista mogu zaraditi dobro, samo što postoji zakon Republike Srbije koji kaže da je to neprihvatljivo. A, kada nasilje u medijima služi kao zabava i zarada dugoročne posledice sigurno će biti katastrofalne.

A, šta kažu istraživanja o tome? Nasilje u medijima podstiče ljude da budu agresivni, čak i da počine zločin. To posebno važi za decu, 40 godina istraživanja je dokazalo da je izloženo nasilju televizijskom programu, opasno za dečije zdravlje i blagostanje. Kraj citata. Citat, izloženost i uticaj nasilja u medijima su u direktnoj vezi sa nasilnim ponašanjem, kraj citata. Dakle, ne tvrdim ja, kažu neki mnogo pametniji ljudi od mene.

Pitao je ovde kolega iz SPS-a pre neki dan, da li je problem samo rijaliti ili i druge emisije. Hvala kolega na tom pitanju. Gospodine Arežina, nikoga ne zanima format već šta je u emisijama. Sve emisije koje propagiraju nasilje su problem. Sve slike sa pištoljima i oružjem, predstavnika građana i nosioca javnih funkcija, su za nas problem. Pa, tako ne samo Milomir Marić koji je glavni i odgovorni urednik na televiziji sa nacionalnom frekvencijom nego i one Ivica Dačića i Dušana Bajatovića, a da ne bude da preskačem opoziciju i Miloša Jovanovića, kada predsednik prikazuje osakaćena tela udova i mašine za mlevenje ljudskog mesa, da bi sebi malo digao rejting, a predsednica Saveta REM-a objašnjava da su to edukativni sadržaji. Ne znam, da li ja treba da kažem ili ćete sami da zaključite da bi to možda mogao biti problem. To treba da kažemo ljudi, to je problem, ali dobro.

Da zaključimo o izveštaju REM-a, on kao i sve drugo što smo videli ovih dana nam govori da ovo što vlast radi i što se vlasti tiče, sistem nije zakazao. E, pa zato nam treba ovaj anketni odbor ljudi, jer imamo obavezu prema žrtvama, da ispitamo da li je zakazao ili je možda bilo odgovornih u sistemu ili nešto ne valja sa sistemom u kome se ovakve tragedije događaju. Možda smo ipak mogli i mi nešto da učinimo da tako ne bude, a pre svega one institucionalno odgovorni za medije.

Hajde da kažemo nešto o naoružanju i dostupnosti oružja, gospodo. Prema procenama nezavisnih organizacija, Srbija je peta država na svetu po broju građana koji poseduju oružje po glavi stanovnika. Većina ovog oružja je neregistrovano i nelegalno, ali veliki je broj onog legalnog. Držati oružje i municiju po ormanima je skoro očekivano za svaku kuću. E, sada ako je kontrola naoružanja važna, a mi smatramo da je izuzetno važna, kako je moguće da strateška procena javne bezbednosti za period od 2022. godine do 2025. godine, dakle, najvažniji dokument MUP-a izrađen baš u vreme dok je ministar unutrašnjih poslova bio Vulin, čiju smenu tražimo, uopšte ne daje ni procenu koliko oružja ima u nelegalnom posedu niti prepoznaje ovo pitanje kao važno za javnu bezbednost u Srbiji. Da li to opet sistem nije zakazao=

Gospodine, Orliću, ne znam da li ste primetili dobacuju mi, pa ako možete da mi pomognete oko toga. Hvala vam.

Ova strategije ono uopšte čak i ne govoro o oružju legalnom i nelegalnom posedu kao problemu za bezbednost u Srbiji. Ni jednom rečju, a reč je o dokumentu od 98 strana.

Kako se onda hvalite ovom velikom akcijom u kojoj prepoznajete važnost držanja legalnog i nelegalnog oružja, a pre ove tragedije ništa? U tom dokumentu, u toj strategiji se pominje samo nedozvoljen promet oružja, što je potpuno odvojeno pitanje od ovog o kojem mi danas govorimo.

Tvrdim, a nadam se da će ovaj anketni odbor to i dokazati, pod jedan, da se vlast SNS u prošlosti nije na pravi način bavila kontrolom naoružanja, što možemo videti kroz procene koliko oružja ima kod građana. Procene kažu 2,7 miliona. Voleli bismo da vidimo koje to procene kaže ova strategija, ali u 98 strana vama nije bilo važno da to napišete.

Pod dva, tvrdim da je broj oduzetih komada oružja jako mali u odnosu na broj koji građani imaju, a govorimo o prethodnih šest i po godina. Dakle, pre ove tragedije u šest i po godina oduzeto je, prema informacija MUP-a, 11.000 komada oružja ukupno. Pogledajte koliko je taj broj mali u odnosu na ovaj broj koji je ukupan?

Pod tri, tvrdim da se držanje oružja, kako legalno, tako nelegalnog, tolerisalo SNS podobnim ljudima, a to ću vam pokazati na primerima kada je oružje nalaženo kod ljudi bliskih SNS-u, pa nisu trpeli adekvatne posledice.

No, krenimo redom. Danas je na snazi kampanja da se oružja preda policiji. Nemojte me pogrešno razumeti. Mi podržavamo predaju oružja i pozivamo građane da svakako to urade i čestitam svima koji jesu to uradili, jer je to važno i nesumnjivo dobro za naše društvo, ali to ne menja činjenicu da SNS želi da kroz ovu kampanju skrenu pažnju sa dosadašnjeg ne činjenja u pogledu smanjenja količine oružja u rukama građana. Dakle, podsećam za šest i po godina 11.000.

Takođe, i po ovom pitanju mi možemo videti da se predstavnici Vlade trude da nam kažu da sistem nije zakazao, iako im sopstveni izveštaji govore drugačije.

Pazite sada ovo. U izveštaju koji je predstavio ministar Gašić piše da je od početka ove godine oduzeto, dakle, ne predato od strane odgovornih građana, nego oduzeto, manje od 100 komada oružja, ali ministar ovde dođe i danima tvrdi kako to nije tačan podatak, iako mu u izveštaju to piše, već da je oduzeto, ni manje ni više, nego 57.000 komada oružja. Ponovo podvlačim, ne predato, nego oduzeto.

Za prethodnih šest i po godina, za period od početka 2017. godine, pa sve do 7. aprila 2023. godine, prema zvaničnim podacima dobijenim upravo iz MUP-a, oduzeto je tačno 10.745 komada oružja, a Gašić tvrdi, iako to ne stoji ni u jednom izveštaju, niti u bilo kojoj statistici, da je oduzeto u šest meseci 57.000 komada.

Zaista mogu da razumem argument da nešto od oduzetog oružja nije pravno procesuirano, pa nije u izveštaju, ali za ovu razliku od hiljadu puta od onoga što piše u izveštaju i od onoga što pričaju, tvrdim da nije tačno i tvrdim da je u službi politike sistem nije zakazao, a mogao bi on i zbog ovih neistina da podnese ostavku, a da ne govorimo koliko je razloga da ne bude na mestu na kome se nalazi.

Godišnje se, prema zvaničnim informacijama MUP-a, oduzme do 2.000 komada oružja, a ministar tvrdi za šest meseci 57.000.

Takođe, želim ovde da istaknem jednu drugu važnu stvar kako bi detaljno razumeli kako izgleda ova situacija. Važno je reći da Srbija nije uspela da iskoristi donacije iz EU za smanjenje kako oružja u legalnom, tako i onog u nelegalnom posedu.

Za razliku od drugih zemalja regiona koje su uspele da ostvare ozbiljne rezultate u ovoj oblasti, EU daje velika sredstva kako bi se kog nas smanjio broj oružja, a i ova kampanja koja se sada sprovodi podržana je od strane EU.

Da ne bude zabune, oni imaju svoj jasan interes u tome, jer žele da oružje sa ovih prostora ili u slučaju Srbije kao tranzitne zemlje ne završi nelegalnim puta kod kriminalnih grupa ili terorističkih organizacija u zapadnim zemljama. Međutim, od svih država zapadnog Balkana, Srbija je najmanje učinila da, prosto, prihvati taj novac, sprovede projekte kojima bi se smanjila količina oružja u našoj zemlji.

Zbog nezainteresovanosti i neodgovornosti vlasti u Srbiji za ova pitanja, prosto smo sebe stavili na margine ovih procesa. Recite mi, ako to nije važno, šta je važno onda da ispita ovaj anketni odbor? Kako smo došli do toga da ste nezainteresovani za jedno od ključnih pitanja kada govorimo o tragedijama i masovnim ubistvima? Dakle, dostupnost oružja odraslima, dostupnost oružja deci.

Što se tiče drugih mera koje ose uvode, nama su mnoge od tih mera predstavljene kao nove, a u stvari se radi o postojećim zakonskim rešenjima, nego obećavate da ćete sada da ih primenjujete. Uvodite mere, a postojeći zakon već predviđa iste te mere. Oružje se mora držati u sefu koji je fizički pričvršćen, da se na svakih nekoliko godina mora vaditi zdravstveno uverenje, dokazati ugrožena bezbednost ili dostaviti potvrda o aktivnom učešću u sportskim gađanjima, a policija bi trebalo da vrši kontrolu.

Naravno da u zemlji u kojoj svi ostali zakoni važe selektivno i ovaj može biti izvrgnut naglavačke ako to odgovara povlašćenim pojedincima.

Podsećamo da je tako, generalni sekretar Auto-moto saveza Srbije Predrag Đurđev, koji je izvršio ubistvo i samoubistvo 2019. godine, neverovatno uspeo da dobije dozvolu i legalno poseduje čak 10 komada oružja. Ne treba vam novi zakon za to i nove mere. On je imao legalno oružje koje nije trebalo da bude legalno. Kako? Da li treba neki novi zakon za ovo?

S druge strane, generalni direktor Fudbalskog kluba „Partizan“ Miloš Vlazura, koji je uhapšen sa pištoljem bez dozvole pri rutinskoj kontroli policije, žao mi je tih policajaca što su se našli u toj situaciji, siguran sam da i njima nije bilo jasno šta će sada da rade kada su našli podobnog sa oružjem, završio je samo sa novčanom kaznom.

Podsetimo se, pominjan je ovde i od strane gospodina Gašića kao njegov prijatelj, Petar Panić Pana, kum predsednika Srbije, čovek protiv koga je samo do 2018. godine podneto 13 krivičnih prijava zbog 16 krivičnih dela. Eto, recimo, taj čovek ima legalno oružje, samo ni ovo ne znam kako je moguće?

Ljudi, zakon nas neće zaštiti od nasilja ako se ne primenjuje, ali ako nema odlučnog društvenog dogovora da se oružje prosto mora skloniti iz naših života.

Mnogo smo pričali o oružju i policiji. To je važno, nema sumnje, ali bezbrižna i perspektivna budućnost naše dece zavisi, pre svega, od prosvete, vaspitanja i brige.

Ja znam da ovaj anketni odbor ne može da reši sve probleme koji se gomilaju u prosveti, ali je važno da znamo u kakvom kontekstu on radi i do čega smo danas, nakon 12 godina vlasti SNS-a, došli kako bi mogli da nastavimo napred.

Mora se napraviti oštar rez sa postojećim sistemom. Mora se shvatiti i priznati da je sistem ne samo zakazao, nego da je napravljen loše po građane, da su nas službe koje bi trebalo da nas štite, obrazuju i vaspitavaju, izneverile.

Žao mi je što ne delite ovo mišljenje sa mnom. Voleo bih barem i od vas da čujem kako ići dalje, ali videli smo da je u prethodnim mesecima predsednik, gostujući u maratonskim emisijama, pojavljivanjima na medijima, samo jednom pomenuo obrazovanje. To je veliki problem.

Smejte se koliko hoćete. Znam da vas to ne zanima, ali još jednom da ponovim, uvek sam se trudio da istaknem kada vidim neki pozitivan korak. Za mene je ostavka ministra Branka Ružića, i reći ću to još jednom, nešto što je pohvalno. Ima mnogo razloga zašto bih ga kritikovao i sada ćete ih i čuti, ali ja sam u njegovoj ostavci video odbijanje da sprovodi politiku. Sistem nije zakazao, iako je on bio prvi koji je izgovorio ovu rečenicu i pre premijerke. Mislim da je dobro da se povukao sa ovog mesta, ali da se vratimo na to stanje stvari koje je ostavio u prosveti.

U našoj prosveti vladao je apsurd. U proteklim godinama nam se istovremeno povećao broj odličnih đaka, ali i funkcionalno nepismenih đaka. Oko 40% đaka je imalo odličan uspeh u osmom razredu osnovne škole, a istovremeno svaki treći petnaestogodišnjak funkcionalno je nepismen.

Da bi razumeli šta to znači, znam da vas to ne interesuje, ne razumete te termine, evo, da pojasnim. To znači da svaki treći đak u prvom razredu srednje škole ne razume pozadinu i celinu poruke nekog teksta. Kad čovek čuje vaše govore, tačno vidi da na to i gađate. Mogu otprilike da shvate koja je opšta tema i da zapamte pojedinačne činjenice. Međutim, ne mogu da to što su pročitali povežu sa drugim znanjima i životnim iskustvima.

Zar ovo ne treba da nas zabrinjava? Rekao bih da treba. Voleo bih da se tome posvetimo, voleo bih da u to ulažemo. Voleo bih više i nastavnika i pedagoga i profesora i bolje uslove u školama.

Funkcionalna nepismenost proizilazi iz pogrešnog pristupa učenju i znanju. Nažalost, u našim školama se i dalje daje naglasak na reprodukciju, a ne razumevanje naučenog i pokušaj da se razume i primeni to znanje i veštine u životnim situacijama.

Prva i osnovna stvar u podizanju školstva na čvrste noge jeste da se vrati dostojanstvo nastavničkoj profesiji. To podrazumeva da se za prosvetu umesto 3,5% BDP-a mora ulagati minimum 5%. Neophodno je povećanje plate nastavnicima i poboljšanje njihovog materijalnog položaja. Plate nastavnika ne smeju biti manje od republičke prosečne plate. Plata nastavnika je danas od 10% do 17% manja od prosečne plate. Apsurdno je da se prosveta, resor sa najvećim brojem visokoobrazovanih, ovako smatra.

Nastavnici više ne smeju biti tretirani kao administrativni radnici. Mora im se omogućiti da budu prosvetni radnici, a ne sekretari u popunjavanju dokumentacije. Potrebno je odmah smanjiti papirologiju kojom su opterećeni. Omogućiti im da se posvete planiranju i sprovođenju školskih časova.

Potrebno je zaposliti više psihologa i pedagoga u školama. Naša psihološko-pedagoška služba je svedena na administrativnu pomoć direktoru u vođenju škole. Psihologa i pedagoga je nedovoljno u našim školama, a još na to ne mogu pravilno da se posvete đacima. Na 500 ili 600 đaka radi samo jedan pedagog, a tek na 800 škola ima pravo da zaposli i jednog psihologa.

Mora se omogućiti pedagozima da se mogu posvetiti saradnji sa đacima i nastavnicima u oblikovanju nastavnog programa, školskog časa, nastavnih aktivnosti, kako bi na najbolji način mogli da usvoje predmetno znanje i veštine, da znaju da ih primene, da razviju funkcionalno znanje i kritičko i kreativno mišljenje.

Nasilje prema nastavnicima i učenicima mora se iskoreniti iz škola. Nastavnicima se mora dati status javnih službenika i štititi ih od svih pritisaka, uključujući i fizičko nasilje kojem su mnogi izloženi. Uzrok vršnjačkog nasilja nije samo u školama, nego i u širem okruženju.

Nastavnici moraju biti nezavisni u svom radu, a ne da za svaki aspekt svog rada, svaku novu nastavnu, vannastavnu ili vanškolsku aktivnosti moraju da traže odobrenje od direktora škola, a često vidimo poslušnika SNS, ne kažem svi.

Nezavisnost i dostojanstvo u radu podrazumeva i da se zaustavi praksa zapošljavanja nastavnika preko ugovora i na određeno vreme.

Dakle, celokupna struka u školama, od nastavnika do psihologa i pedagoga, je srozana, kako malim platama, tako i nedovoljnom podrškom države u svim drugim sferama.

Male plate dovode do manjka motivacije zaposlenih u obrazovanju. Najbolji odlaze na bolje plaćena mesta. Na fakultetima smerovi iz kojih bi trebalo sutra da se stvaraju nove generacije nastavnika ostaju prazni, te nas čekaju problemi o kojima danas i ne razgovaramo.

(Narodni poslanici SNS dobacuju iz klupa.)

Uz to, i nastavnici i pedagozi i psiholozi u školama su zatrpani administrativnim obavezama, što značajno smanjuje vreme za psihološki i pedagoški rad.

(Narodni poslanici SNS dobacuju iz klupa.)

Ako možete malo tiše samo, izvinite. Znam da vas ovo ne zanima.

(Narodni poslanici SNS dobacuju iz klupa.)

Socijalni radnici, gospodo, pate od značajnog nedostatka kadra. Jedan socijalni radnik neretko ima i 40 dece na starateljstvu. Imaju izuzetno mnogo posla, opet mnogo administracije, zbog čega su pretvoreni u administratore, što oduzima od mogućnosti da se bave suštinskom podrškom porodicama.

U ovoj branši postoji i problem širine zaduženja. Zbog manjka kadra svi su u obavezi da se bave svim tipovima problema, od starateljstva, do razvoda ili nasilja. Kadar se ne specijalizuje, nema usavršavanja za specifične oblasti, što smanjuje kvalitet rada.

(Narodni poslanici SNS dobacuju iz klupa.)

Znam da vas ne zanima. Vi ionako mislite da sistem nije zakazao. Sve je u redu. Vas to ne dotiče. Sve mi jasno.

(Narodni poslanici SNS dobacuju iz klupa.)

Na nivou primarne zdravstvene zaštite postoji i nedostatak psihijatara i kliničkih psihologa, a posebno dečjih psihijatara i uopšte podrške deci i mladima u domenu mentalnog zdravlja.

(Narodni poslanici SNS dobacuju iz klupa.)

Predsedavajući, jel možete, molim vas?

Ajde da izdržimo do kraja…

PREDSEDNIK: Poslaniku Lazoviću smeta kada razgovarate, tako da i vi oko njega i vi pored nemojte više to da radite, niko u sali.

RADOMIR LAZOVIĆ: Hvala, predsedavajući.

Ovo je dosta ovako nisko bilo, ali šta da radimo. Od vas kad dobijem bar nešto, mora čovek da bude zadovoljan.

Dakle, izrazit je nedostatak usluga za zaštitu mentalnog zdravlja u zajednici. Ljudi nemaju kome da se obrate u zajednici, već moraju da idu u velike institucije, što često dovodi do toga da se ni ne jave.

Postoji značajan porast anksioznosti i depresivnosti kod mladih u poslednjih 20 godina. Jedan od uzroka koji se nameću kao mogući jeste nesigurnost u budućnost, bezperspektivnost, izrazit pritisak i kompetencija kojim su izloženi još od osnovne škole.

Ljudi, ovo su pitanja o kojima mi treba da razgovaramo. Ja znam da je vama dosadno, pa ja se stvarno izvinjavam što se sve ovo nagomilalo. Pa, ja bih mogao da pričam još ne 54 minuta, koliko sam pričao, nego još danima. I planiram to i da radim, odmah da vam kažem.

Ovo je važan kontekst u kome anketni odbor koji treba da radi i kada bude donosio mere koje bi trebalo preduzeti, one moraju imati na umu ozbiljnost ove situacije u oblasti prosvete, ali i socijalne zaštite i mentalnog zdravlja stanovništva. Velika je odgovornost na onima koji će činiti taj anketni odbor. Ali, ovo se radi uprkos vlasti i uprkos namerama onih koji su na najvišim državnim funkcijama i koji ponavljaju kao mantru – sistem nije zakazao.

Ali, znate šta još nije zakazalo? Njihova želja da u ovoj tragediji donesu zakone koji će ići u korist njihovim podobnim investitorima.

Za kraj, da pomenemo još nešto važno što se dešava u senci ovih tragičnih događaja, ali može imati nesagledive posledice po naše društvo.

Dok su građani u šoku, dok traju protesti i ljudi su u mislima na drugoj strani, država je odlučila da progura dva zakona kojima će sebi bliskim tajkunima napraviti neverovatno veliku korist, kao i zakon koji će privatizovati prirodna dobra Srbije, poput nacionalnih parkova Kopaonik, Đerdap, Tara, Fruška Gora, javnih preduzeća Srbijašume, Srbijavode, Nuklearni objekti Srbije Vinča.

Radi se o Predlogu zakona o planiranju i izgradnji, koji je Vlada Srbije sramno usvojila 4. maja, dan nakon tragedije u Ribnikaru, kojim se predviđa ukidanje naknade na konverziju zemljišta i na taj način sprovodi nova pljačka nad javnom svojinom, sa štetom od nekoliko desetina milijardi evra, kao i o Predlogu zakona o upravljanju privrednim društvima, koji ako se usvoji, grupa moćnika će moći da upravlja našim šumama, našim planinama, našim vodama, našim nuklearnim objektima.

Ovaj zakon predviđa da će 23 javna preduzeća u narednom periodu promeniti pravnu formu u akcionarsko društvo ili društvo sa ograničenom odgovornošću.

Da nije samo Vlada koristila trenutak u kome je pažnja zaokupljena tragedijom, govori nam još jedan pokušaj gradskih vlasti Beograda i gradonačelnika Aleksandra Šapića da u prvim satima isteka žalosti njegove službe još jednom napadnu Savski nasip i pokušaju njegovo bušenje. Na sreću, građani su i ovo sprečili.

(Narodni poslanici SNS dobacuju iz klupa.)

Izvinite, ako ne može predsednik da vas zamoli, evo ja ću vas zamoliti da mi dozvolite da stvarno završim. Hvala vam.

Toliko ste pričali na prethodnim sednicama, dozvolite mi da završim. Smatram da su ovo važne stvari. Stišajte se, umirite se, zaustavite mašineriju mržnje i nasilja koju sprovodite svaki dan. Hajde da čujemo, imam nešto lepo za kraj da vam kažem.

Dakle, da stanemo za sada. Biće prilike, gospodo, da još pričamo na ovoj sednici, a za kraj ovog današnjeg obraćanja želeo bih da završim sa jednim citatom, i to sa citatom jednog šljama, kako vi nazivate glumce.

U jednom intervju, na pitanje novinarke: „Postoji li neki zajednički imenitelj oko kojeg bismo se morali okupiti i ujediniti, glumac Nemanja Oliverić odgovara: „Postoji, naravno, i uvek je postojao, to je ljubav, to je početna tačka svega. Mora da postoji ljubav koja prerasta u jednu vrstu odgovornosti i prema drugoj osobi, prema deci, prema partneru.“ Dozvolite mi da ja na ovaj njegov citat dodam da ta ljubav mora da postoji i prema društvu i prema državi, jer dete koje oseća ljubav, koje ima ljubav, i koje prima ljubav, rado je daje i deli, jer zna šta je ljubav. Dete koje nema ljubav traži je. Hajde da učinimo sve da naša deca imaju ljubav, da bi je davala i delila. Hvala vam.

PREDSEDNIK: Da, imamo i nekoliko replika sada.

Pošto ste se obratili meni i komentarisali činjenicu da imamo današnju sednicu, ne samo današnju, da imamo sednicu na ovu temu i dnevni red i sve ostalo, vi dobro znate, gospodine Lazoviću, da je bilo do vas, ne bi ova sednica počela pre juče, ili pre tri dana i da bi imala dve tačke dnevnog reda samo, a ne sve ovo što se na dnevnom redu nalazi. Toliko o istini, dakle, o činjenici da jeste volja većine, a ne vaša da sednicu imamo i sa dnevnim redom koji smo i utvrdili, a za koji vi, da vas podsetim, niste glasali. Dakle, ne samo da ste napuštali tu sednicu i vi, i svi ostali, nego kad već potežete pitanje odnosa prema sednici i prema temi, vi za taj dnevni red glasali niste.

Ova odluka, odnosno predlog odluke o kojima treba da raspravljamo sada, vi znate ko je napisao predlog odluke, vi znate da su sve poslaničke grupe prihvatile da to uradimo i da smo vam onda omogućili da ga potpišete, a zašto? Znamo da je to vama najvažnije, da biste mogli da nadugačko i naširoko govorite u Narodnoj skupštini o svemu i svačemu, šta god vam padne na pamet, što ste, čini mi se, ubedljivo i dokazali da je tačno ovim što ste malopre uradili. Dokazali da je sve tačno od reči do reči, da vas je najmanje briga za anketni odbor, za ono čime on treba da se bavi. Ne znam da li ste uopšte govorili o njemu. Toliko ste govorili o svemu i svačemu, a toliko o njemu ili ni malo. Pošto ste postavili pitanje dnevnog reda i obratili se meni pri tom, evo da vam kažem…

(Tatjana Manojlović: Siđite u klupu.)

Nemojte da vičete, Manojlović, nemojte da dobacujete. To je jako nepristojno. To radi Srđan Milivojević i sada vi.

Dakle, o svemu ste pričali. Samo o ovome što bi trebalo da bude nešto što ste vi potpisali, jer smo vam mi omogućili, ništa ili skoro ništa. Pričali ste i o Savskom nasipu, pričali ste o investitorima, pričali ste o nacionalnim parkovima, pričali ste o privrednim društvima, samo još niste, ne znam, o kvalitetu vazduha u Norveškoj. To je negde pokazatelj koliko vam je zaista stalo. Nije to samo lična stvar vaša, i vas i svih ostalih, koliko vam je stalo i za dnevni red i za ova pitanja i za sve ostalo. Kao da je sve to nedovoljno, ljudi, vi ne prestajete da iznenađujete, vi ne prestajete da svaki put, kao da se takmičite sa sobom, nadmašite sami sebe.

Da li ste vi svesni da su se neki od vas sada prijavili za diskusiju po ovoj tački dnevnog reda, po pitanju formiranja anketnog odbora, koji smo svi prihvatili, i to se prijavili da govore protiv. Prijavili se, potpisali da će da govore protiv. Sada objasnite vi meni, sebi, ljudi koji sve ovo gledaju - kakvog sve to zajedno smisla ima? Vi ste sada protiv formiranja ovog anketnog odbora. Vi ste sada protiv toga da se on bavi ispitivanjem činjenica, okolnosti i svega ostalog. Znači, da li vi ljudi znate šta radite.

Kada ste mi se obratili, Lazoviću, da vam kažem kako stvari stoje, ali kažem – dobro je da to ljudi sve vide u direktnom prenosu, u direktnom prenosu i vaše ponašanje, i ovih ostalih, i vas koji ste sada protiv toga da se formira anketni odbor, da, i Kozme koji vam nešto maše tamo oko uha, tera vam neke mušice, ne znam šta je bilo. Samo pažljivo, nemojte da povredite Lazovića.

Da pređemo mi na replike koje ste izazvali, a vama svaka čast, pokazali ste koliko vas je briga za sve.

Znači, prvo Milenko Jovanov, dva minuta.

Izvolite.

MILENKO JOVANOV: U ime poslaničke grupe Aleksandar Vučića – Zajedno možemo sve, najpre moram da kažem da sam apsolutno nezadovoljan načinom na koji je ovlašćeni predlagač ovde obrazložio zajednički zahtev za formiranje anketnog odbora. On je u jednoj kratkoj formi vrlo malo toga rekao o samom anketnom odboru, o njegovoj suštini. Pričao je o nekim svojim viđenjima stvari koje ne bih ni komentarisao, osim činjenice da je zaista, što bi rekli klinci – gasi Skupštinu, motaj kablove, kada je došlo vreme da Radomir Lazović priča o obrazovanju i o prosveti. To je stvarno kraj. Čovek koji toliko voli obrazovanje da i posle 20 godina i dalje studira. On prosto ne želi da završi taj period svog života, jer „od kolevke pa do groba, najlepše je đačko doba“. On je to produžio do 43. godine. Izgleda da će do penzije tako da traje, ali i to je manje važno.

Oni pokušaji učitavanja koje stalno radite nije niko odavde nazvao ljude ovim ili onim imenima. To radite vi. Kada smo govorili i o političkim nekrofilima i o hijenama i o lešinarima, govorili smo o vama, liderima opozicije koji se sad utrkujete ko će da stane na čelo kolone, pa nam ovde gospodin Lazović čita ekspoze. Ovo nije bilo obrazloženje anketnog odbora. Čovek je pročitao ekspoze za premijera, ali džabe, onaj koga hoće na čelo kolone taj svira harmoniku. Danas smo dobili izveštaj da razvlači dugmetaru i njega spremaju, a može da čita Lazović i dva sata, ali ne pomaže dok ne razvuče jedno kolce.

Najzad, džaba se okrećete na ovu stranu i tražite bilo kakvu podršku za to što radite. Nema nikoga ko sedi ovde, a ko ne prezire to što ste ovakve tragedije iskoristili za pokušaj dolaska na vlast bez izbora. Nema nikoga u ovoj sali, nema nikoga u ovoj ili bilo kojoj poslaničkoj grupi vlasti i džaba se obraćate i džaba pokušavate podvalom da prikažete kako ima ovde nekog ko vas razume. Ne, nema nikoga ko vas razume, jer ovo što ste uradili nije uradio niko nikada u istoriji sveta, a da je posle dve ovakve tragedije rešio da uzme vlast na ulici, da nosi lutku obešenog predsednika države i da širi nasilje na protestima protiv nasilja. To je vaše delo i mi ga se gnušamo. Hvala.

PREDSEDNIK: Reč ima Radovan Arežina, dva minuta.

RADOVAN AREŽINA: Zahvaljujem, predsedniče.

Poštovane kolege narodni poslanici, poštovani građani Republike Srbije, iskreno sam počastvovan da budem pomenut u ovom izlaganju od sat vremena gospodina Lazovića. Mislim da je gospodin Lazović u ovih sat vremena pokazao visoki stepen demokratije u ovom visokom Domu Narodne skupštine Republike Srbije. Stvarno slušati to sve, a znamo da je tema anketni odbor i jedan veliki deo posvećen je sasvim drugim temama koje se ne tiču onoga što su tema i tačka dnevnog reda, a to je anketni odbor.

Drugo, gospodin Lazović je pomenuo ono što sam diskutovao iz prethodne moje diskusije o REM-u, a kada sam pomenuo… Pomenuo je vitlanje pištoljem gospodina Marića, urednika televizije „Hepi“. Vidite nešto, uvođenjem demokratije, sve televizije imaju pravo na jednu formu koja se zove šou-biznis. To je odluka demokratije. To smo doneli posebno posle petooktobarskih promena. Ne znam šta je gospodin Marić baš u toj emisiji, nisam ni gledao, ali ne verujem da je baš uzeo pravi pištolj, nego je bio, koliko sam informisan, plastični pištolj. To je bilo u domenu toga.

Pominje se slika našeg predsednika, a sada ministra inostranih poslova i prvog potpredsednika Vlade, gospodina Ivice Dačića sa pištoljem. Ta slika koja se pokazala na internetu, ljudi dragi, tada je gospodin Dačić, drug Dačić bio ministar unutrašnjih poslova. Prosto u streljani MUP-a, po p.s, sa svime onim, slikan je sa pištoljem gde gađa.

Da li je ovde problem onih ljudi koji nisu služili vojni rok da spočitavaju nama svima koji smo služili vojni rok i koji imamo pravo na oružje da nam to sada spočitavaju, mislim da to nije u redu.

Drugo, pominjanje više Branka Ružića, zahvaljivanje, glorifikovanje Branka Ružića, ja sam to u prethodnoj diskusiji lepo pomenuo, ali mislim da je glavna tema pitanje Branka Ružića, a time i pitanje predsednika Vučića – uvođenje nacionalnih čitanki iz istorije, srpskog i geografije, gde će sva deca, ma gde bila, srpska, po tim udžbenicima učiti. Možda je to glavno pitanje svih pitanja. Zahvaljujem, predsedniče.

PREDSEDNIK: Hvala vam.

Reč ima Nebojša Bakarec.

NEBOJŠA BAKAREC: Poštovani predsedavajući, drage kolege i koleginice poslanici, nije problem biti neškolovan, kao ovaj lažni ekolog, već je problem biti neobrazovan, kao ovaj lažni ekolog. Dakle, on je ušao u ovu Skupštinu prošle godine, lažno se predstavljajući kao dizajner, a u 43. godini je i dalje student poljoprivrede. Inače, slavu je stekao čuvenom fotografijom gde mrtav pijan leži u sopstvenoj povraćki. Prvi radni staž u životu je upisao u ovoj Skupštini, mi smo ga zaposlili. Ja ga pozivam da se više ne predstavlja lažno, da završi fakultet i da se više ne valja pijan u sopstvenoj povraćki.

Inače, njegov politički program, ovog lažnog ekologa, studenta od 43 godine, je sledeći. On srpski narod optužuje za genocid u Srebrenici, to im je program, zalaže se za nezavisno Kosovo, za uvođenje sankcija Rusiji, za nasilno rušenje vlasti u Srbiji. On je imao ili ima nekoliko nevladinih organizacija, jedna je „Mikroart“, preko kojih prima finansije od fondacije „Rokfeler“, SAD, Stejt Dipartmenta, Hakija Abazija, stranih ambasada, a sve u cilju rušenja Srbije.

I za kraj, pazite, da bi bili poštovani u ovoj Skupštini, morate imati integritet i morate imati podršku srpskog, a ne albanskog i hrvatskog naroda i mi znamo našu sudbu, znate, i sve što nas čeka. Pazite, nov strah nam neće zalediti grudi i kad nam muške uzmete živote, grobovi naši boriće se sa vama, živela Srbija! Hvala.

PREDSEDNIK: Reč ima predstavnik predlagača.

RADOMIR LAZOVIĆ: Kada druga strana pokušava da bude šaljiva, to stvarno tužno izgleda, ali ja ne bih da ulazim u to.

Hteo bih da odgovorim gospodinu Arežini, pošto ne znam šta da odgovorim na ovo drugo.

Gospodine Arežina, ovo je gospodin Dačić sa pištoljem. Ovo je gospodin Bajatović sa pištoljem. Dakle, ja ne tvrdim ništa drugo sem da ovo nije u redu. Ja ne govorim da su ovi ljudi odgovorni za ove stvari koje su se desile. Ali, od vas kao predstavnika vlasti očekujem da ne relativizujete stvari, već da kažite da nasilje u ovim programima nije dobro. Da podsetimo i na pištolj glavnog urednika Milomira Marića, i to da pokažem, u ovom program, ne treba to da relativizujete, nego da kažete da to prosto nije prihvatljivo, a sad ću vam reći zašto.

Vi i ja možemo o tome da debatujemo koliko god hoćete, ali ću vam reći, zato što to pokazuju istraživanja. To nije dobro, podstiče ljude da budu agresivni, da počine zločin. To posebno važi za decu.

Naravno da ću čitati citate - 40 godina istraživanja je dokazalo da je izloženost nasilju u televizijskom programu opasno za dečije zdravlje i blagostanje.

Drugi citat – Izloženost i uticaj nasilja u medijima u direktnoj su vezi sa nasilnim ponašanjem.

Ja od vas, ljudi, ili barem onaj deo ljudi koji, eto, možda ima nekog smisla da kaže da neke stvari barem koje su se do sada dešavale ne bi trebale da se dešavaju, od vas tražim samo da one delove tog društva koje je zapalo zaista nisko osudite i kažite da to nije dobro.

Mi se nalazimo u situaciji da smo godinama izloženi nasilju sa „Pinka“ i „Hepija“. Mi bi trebali nešto da uradimo tim povodom. Molim vas, nemojte reći da je u pitanju šou biznis, jer ako je to taj šou biznis koji priželjkujete, on vam je doveo do ovoga svega, do ove nepodnošljive situacije. Hajde da to menjamo, hajde da napravimo nešto drugačije da izgleda ovo društvo. Hajde da učinimo da to društvo bude zasnovano na brizi, nezi, na obrazovanju, a ne da ovde relativizujemo… Dobro, sad pričate telefonom dok vam se obraćam, stvarno je sramota, gospodine Arežina!

(Milenko Jovanov: Reci meni, evo ja te slušam.)

Evo, pošto gospodin kojem se obraćam nije zainteresovan, bukvalno, ne mogu da verujem, gospodine Jovanov, opravdano se smejete! Hvala vam, neću više da vam trošim vreme, gospodine Arežina. Nadam se da nećete dati ovom repliku, s obzirom da ga očigledno ne interesuje šta pričam. Hvala.

PREDSEDNIK: Nisam razumeo ovo na kraju? Jel ste se vi javili za repliku? Jeste.

RADOVAN AREŽINA: Poštovani kolega Lazoviću, mislim da stvarno pokazivanje slike sa predsednikom Dačićem kada je otvoreno policijsko strelište, još jednom da napomenem, dajte, nemojte molim vas o slikama!

Želim da kažem ovde pred svima, i građanima Republike Srbije, kada sam kao dete rasto, jedno vreme i na raspustima kod mog dede u Mrkonjić Gradu u Donjim Šehovcima , visila mi je puška iznad glave i visile su mi gusle. Niko nikada nije bio nasilan i niko nije krenuo u ništa, to su vam govorili i po Tviteru, čak i Vlado Georgiev.

Prema tome, molim vas, nemojte da revitalizujemo sve. Mi treba da zaštitimo i ovde i ove sednice. Vlada Republike Srbije i resorna ministarstva preduzimaju ono što se može. Ovde se desilo nešto nesvakidašnje, što se desilo u Americi, desilo se u Srbiji, a što se ne dešava. Ko je očekivao da će dete od 13 godina da napravi masakr?

Znači, ako ćemo da se vratimo na suštinu oko oružja, niko ne glorifikuje oružje, ali nije red ni da zamenom teza se usmeri sve i na sva oružja, posebno oružja lovačkog udruženja, gde imamo sto hiljada lovaca kojima je jedino to oružje, gde oni žive i gde čuvaju svoje krajeve, gde im je to sportsko. Dajte, molim vas, nemojte da pravimo od nečega uvek lakrdiju!

Slažem se u jednom delu gde vi govorite da treba da smanjimo određene stvari, ali ovde se pokazuje nešto što nema blage veze sa temom o kojoj govorimo. Evo, to je to i ne želim sa vama više da raspravljam i da pokazujete te slike. Ako ministar nema pravo na otvaranju streljane … Dajte, molim vas, uz sve obezbeđenje, to nije red. Znači, mi ne smemo ovde u Narodnoj skupštini da menjamo teze. To je najgora stvar i time mi građane upućujemo na to o čemu vi govorite, zamenom teza i poluistinama.

To ne sme da se dešava, molim vas. Znači, to znate, lepo iz koje godine je ta slika. Ima slika čak kada se karijere Ivice Dačića od deteta, kada se slike on njegove, kada drži pištolje sa tri godine. Nemojte molim vas.

PREDSEDNIK: Samo dva minuta je bilo. Hvala vam.

RADOVAN AREŽINA: Nemojte molim vas da sada vadimo sve slike i ta čudesa. Zahvaljujem.

PREDSEDNIK: Po kom osnovu Tatjana Manojlović? Povreda Poslovnika. TATJANA MANOJLOVIĆ: Jeste. Član 109. stav 6. – ako poslanik iznosi činjenice i ocene koje se odnose na privatni život drugog lica njemu se izriče opomena. Niste izrekli Bakarecu opomenu malopre. Jovanovu ste dozvolili repliku dva i po minuta da traje. (Isključen mikrofon.)

PREDSEDNIK: Zakasnili ste. Na to se ukazuje neposredno po učinjenoj povredi, a ne da vi čekate da završi repliku neko posle pa onda da vidite da li ćete njemu da odgovarate, pa se onda javljate navodno za povredu Poslovnika.

Samo da znate, za takve pokušaje u nastavku i današnjeg dana ćemo da primenjujemo član 103. Sada nećemo pošto ste zaboravili, ali sada sam vas upravo podsetio pa da znate, nadalje ćemo do radimo i samo nemojte da vičete iz klupe. I vi glumite Srđana Milivojevića, jel tako? Jeste li onda i vi na Gazeli trenutno? Ostali ste bez teksta? Svaka čast.

Sanja Jefić Branković ima reč.

Kako je i Milivojević ostao bez teksta, nema ga nešto.

Izvolite.

SANjA JEFIĆ BRANKOVIĆ: Zahvaljujem predsedniče.

Poštovani predsedniče, uvažene koleginice i kolege, tragični događaji koje smo kao društvo doživeli pre evo više od mesec dana kao što se i po raspravi može zaključiti nikoga od nas ne mogu ostaviti ravnodušnim, ali prosto to su stvari i dešavanja na koja se ne možete unapred pripremiti i smatram da je bilo ko u tom trenutku posumnjao ili na bilo koji način mogao da predvidi da će se nešto ovako strašno dogoditi da bismo svi mi reagovali na odgovarajući način da to i sprečimo.

Vreme nažalost, ne možemo da vratimo, ali imamo obavezu i odgovornost da pokažemo saosećanje sa porodicama preminulih i da kao društvo pogledamo gde smo u stvari pogrešili.

Sada nakon četiri nedelje razgovora na ovu temu, ukoliko posmatramo iz ugla običnog građanina, onog koji je duboko potresen ovim tragičnim događajima, očekivalo se da će rasprava na ovu temu u Skupštini možda imati malo drugačiji ton, da ćemo možda imati malo više razumevanja jedni za druge, da ćemo ostaviti svoje političke razlike po strani, da ćemo prestati sa uzajamnim optuživanjima i na kraju, da ćemo svi zajedno pokušati da pronađemo uzrok jednog ovakvog nezapamćenog tragičnog događaja u našoj zemlji.

Upravo iz tog razloga, mislim da je potpuno bespotrebno da nastavimo sa prebacivanjem krivice jedni na druge i da izazivamo dalju uznemirenost ljudi. Smatram da je na nama da se potrudimo da svako iz svog ugla, u svojoj porodici, okruženju, na poslu, da sve od sebe, da svojim primerom prenese određeni sistem vrednosti mlađim generacijama, učeći ih i poštenju, i empatiji i pravim vrednostima, ali učeći ih i o tome da naspram svakog prava koje imaju istovremeno stoje i obaveze koje društvo koje od njih očekuje.

Sistem obrazovanja i vaspitanja danas u velikoj meri se razlikuje u odnosu na vreme kada se moja generacija školovala i mislim da ćemo se oko toga složiti, da škola nije jedino mesto na kome deca i uče, ali i usvajaju modele ponašanja. Ukoliko posmatramo ovaj problem van porodičnog konteksta i pokušamo da prebacimo odgovornost i na vladajući sistem, i na školski sistem i na neadekvatno okruženje, pa i na vršnjake, mislim da smo potpuno pogrešili u pristupu rešavanja jednog ovakvog problema.

Dakle, deca traže uzore, traže da budu saslušana, traže da se uvaže njihova mišljenja, traže da rastu, traže da budu deca, a mi smo ti koji moramo omogućiti i stvoriti uslove da se kao takvi i razvijaju i rastu. Znate, učitelji, nastavnici i profesori mogu u nekoj meri usmeravati svoje učenike, đake ili studente, ali ukoliko dete nema jasno izgrađen sistem vrednosti koji se primarno stvara u samoj porodici, onda takav isti rad sa detetom ili neće imati efekta ili će imati vrlo malo efekta i vrlo će malo uticati na sam razvoj i formiranje sistema vrednosti kod takve dece.

Takođe, u prethodne dve, tri nedelje smo dosta govorili o tome šta bi se moglo pojaviti kao uzrok ovakvih događaja i često smo govorili o tome da je činjenica da su savremene tehnologije i društvo u kome živimo danas potpuno drugačiji, da deca danas imaju drugačiju percepciju života i načina na koji on uopšte i funkcioniše. Deca jesu digitalno pismenija od nas danas i mi to moramo da prihvatimo hteli mi to ili ne. Recimo, sa druge strane, ja pripadam generaciji one dece koja je svoj prvi mobilni telefon dobila za 18 rođendan. To je danas u ovim uslovima nezamislivo i mi to moramo da prihvatimo, pre svega da prihvatimo da su savremene tehnologije i društvene mreže način života ove generacije dece, a mi smo tu da ih upozorimo da i društvene mreže, ali i savremene tehnologije imaju svoje prednosti, ali i nedostatke kako bismo sprečili da dođe do zloupotrebe istih.

Tu dolazim do jedne teme o kojoj bih samo ukratko govorila, pošto smatram da za nju treba malo više vremena, pa možda i nekog malo drugačijeg okruženja, apsolutno i teme o kojoj govorimo, a to je nasilje na internetu. Psiholozi su se dosta bavili ovom temom, negde se došlo do zaključka da je daleko lakše pridružiti se nasilniku na društvenim mrežama i putem upotrebe digitalnih tehnologija i da to nasilje na internetu stvara neki privid da će takvo ponašanje ostati nekažnjeno sa jedne strane, a sa druge strane deca su i te kako inteligentna i vrlo dobro znaju da ono što jednom završi na internetu pratiće ih kroz čitav njihov život i kasnije kroz karijeru. Upravo je to jedna od tema o kojoj treba razgovarati malo više i možda na malo drugačiji način, uz potpuno razumevanje te iste dece koja možda ne znaju da se snađu u savremenom svetu digitalnih tehnologija i načina na koje ono funkcioniše, pa smo mi kao odrasli ljudi dužni da im u tome i pomognemo.

To je tzv. generacija "Z", kako istraživači kažu to je generacija koja je rođena između 1990. i 2010. godine i oni zaista pokušavaju da se snađu u jednom ovakvom svetu, sa svim svojim složenostima koje danas postoje. Isto tako, oni predstavljaju generaciju koja jeste nestrpljiva, koja jeste manje fokusirana, ali i te kako inteligentna i i te kako dobro zna i šta radi i kako radi. Zato smatram da svako od nas može predstavljati uzor toj istoj generaciji i toj istoj deci.

Razgovor u Skupštini je primeren, pogotovo na ovu temu onoliko koliko smo mi u stanju da tome doprinesemo. Zato postavljam pitanje svima nama - da li mi kao narodni poslanici zaista dajemo dobar primer toj deci? Da li mi kao predstavnici naroda pokazuje dovoljno empatije, da li pokazujemo dovoljno spremnosti da saslušamo jedni druge, da ostavimo svoje političke razlike po strani i da li uopšte pokazujemo bilo kakav nivo tolerancije za uzajamne političke razlike?

Mislim da treba da pođemo od sebe i da će nam to dati najbolji odgovor na rešavanje ovog problema, odnosno na koren rešavanja ovog problema. Znate, mišljenja sam da nije ovo ni mesto, ni vreme, ni tema, ali ni način na koji treba da razgovaramo u ovoj Skupštini u ovom trenutku.

Da li zaista mislite da će ostavka ministara, pa i Vlade na kojoj se ovde insistira ili ukazivanje na krivicu samo jednog lica ili nekolicine njih, zaista rešiti problem? Da će vratiti decu roditeljima, da će umanjiti njihov bol? Neće. Neodgovorno je prebacivati odgovornost samo na jednu osobu ili prebacivati odgovornost na vlasti ili vladajući sistem, već treba posmatrati problem u daleko širem kontekstu.

Možda zato i postoji Narodna skupštine, da se u toj istoj Narodnoj skupštini odvija jedan dijalog koji će biti civilizovan, koji će biti dostojanstven ne samo ove zgrade i ovog doma, već i teme o kojoj danas razgovaramo.

Između ostalog, jedna od stvari o kojima danas pričamo jeste formiranje anketnog odbora koji bi trebao da utvrdi okolnosti koje su dovele do ovih tragedija. Socijaldemokratska partija Srbije će apsolutno pružiti podršku u radu ovog anketnog odbora u nameri da da sve od sebe da se ovakvi događaji više nikada ne ponove.

Što se tiče namere države i o tome smo dosta razgovarali u prethodnom periodu, mislim da je namera države u pogledu reakcije na ove događaje i te kako jasna, odnosno i više nego jasna i da je u tom smislu država preduzela niz konkretnih mera kao vid reakcije na njih. Pre svega govorimo o nultoj toleranciji na nasilje i mislim da je to tema koju treba pomenuti svaki put kada analiziramo ove tragične događaje.

Samo ću ukratko pomenuti ove mere pošto se vrlo često, bar je moj utisak takav, vrlo često stavljaju po strani sve ove mere koje je država preduzela u nameri da se marginalizuje ono što je povodom ovih događaja i učinjeno. Pre svega pokrenut je projekat za uspostavljanje nacionalne platforme "Čuvam te" koji treba da objedini način funkcionisanja svih službi i državnih institucija koje učestvuju u sprečavanju nasilja, u isto vreme uključuje i samu decu. Dalje, uveden je dvogodišnji moratorijum za izdavanje dozvola za nošenje i držanje oružja. Sprovedena je akcija dobrovoljne predaje oružja od strane stanovništva. Najavljena potencijalna izmena Krivičnog zakona i smanjenje starosne granice za krivičnu odgovornost maloletnih lica sa 14, na 12 godina. O tome ću malo više govoriti kasnije.

Formirana je Grupa za bezbednost dece na internetu, to je ona tema o kojoj smo malopre pričali i kojoj treba posvetiti pažnju, možda baš u okviru ove grupe koja će tu bezbednost dece na internetu i razmatrati. Pošto dolazim iz Niša, mogu da kažem da je u Nišu pokrenuto formiranje Saveta za bezbednost na lokalnom nivou, verujem da to i ostale lokalne samouprave rade. Sproveden je inspekcijski nadzor u osnovnoj školi. Dakle, kada nabrojite mere na jedan ovakav koncizan način, onda se može jasno videti da država zaista jeste onoliko koliko je mogla u trenutku preduzela mere kako bi se u isto vreme moglo sprečiti, hajde da kažem, u budućem nekom periodu mogle sprečiti ovakve i slične tragedije.

Rekla sam da ću samo ukratko pomenuti krivičnu odgovornost dece, odnosno najavljenu izmenu Krivičnog zakonika i smanjenje krivične odgovornosti starosne granice sa 14 na 12 godina. Naše zakonodavstvo nije nimalo drugačije u odnosu na zakonodavstvo u okruženju. Ta starosna granica od 14 godina postoji i u Crnoj Gori i Bosni i Hercegovini i u većini zemalja EU. Ne kažem da je to dobro, ali prosto Srbija prati trend i zemalja u okruženju, ali i zemalja u EU, kada je reč o ovoj starosnoj granici, što je verovatno procenjeno na osnovu nekog psihofizičkog razvoja same dece i mogućnosti da ona zapravo shvate značaj učinjenog krivičnog dela u svom dobu, da kažem, odnosno u uzrastu u kome se nalaze, sa izuzetkom Velike Britanije kod koje je ta granica 12 godina, verovatno zbog povećane stope kriminaliteta kod dece u tom uzrastu.

Na kraju, rekla bih samo da je u ovom trenutku o ovoj temi i te kako važno, ja znam da ne možemo, ali je važno da bar probamo da prevaziđemo međusobne političke razlike, da probamo da se ujedinimo oko jedne teme koja je svima nama bitna i da pokušamo da sebe sagledamo kao deo jednog sistema koji nije idealan, ali idealan sistem i ne postoji, ali i takav kakav imamo je naš i moramo se potruditi, ukoliko zaista imamo želju da menjamo taj sistem, da učestvujemo u izmeni tog sistema u granicama onoga što nam je dozvoljeno.

Zato, pošto smo protekle nedelje čuli da je Srbija, i sa jedne i sa druge strane smo mogli da čujemo da je Srbija naša zemlja, pa eto, ukoliko je naša zemlja, a jeste, pođimo od toga da u toj istoj našoj zemlji menjamo našu decu, da našoj deci prenesemo prave vrednosti, da od njih stvorimo ljude koji će se učiti i toleranciji i poštovanju različitosti, jer je to jedini način da im damo primer kako treba postupati i da ih na to podstičemo da bi bili bolji ljudi. Zahvaljujem.

PREDSEDAVAJUĆA (Elvira Kovač): Zahvaljujem.

Reč ima narodna poslanica Biljana Đorđević.

Vi ste kao ovlašćeni predstavnik, jel tako? Pošto imamo drugo ovlašćenje, ali onda zamenik predsednika poslaničke grupe. Izvolite.

BILjANA ĐORĐEVIĆ: Zahvaljujem, poštovana predsedavajuća.

Poštovane koleginice i kolege, građanke i građani Srbije, ja bih želela da skrenem pažnju, ovo mi kao narodni poslanici i poslanice znamo, ali građani verovatno ne znaju da u ovom skupštinskom sazivu nije formiran nijedan anketni odbor do sada, zapravo mi nismo čak ni na dnevnom redu imali brojne predloge za formiranje anketnih odbora koja su podnosili kako predstavnici opozicije, ali tako i predstavnici pozicije.

Mislim da je to važno zato što maločas smo imali prilike da čujemo neke neobične rečenice, moram da kažem, meni je uvek teško da ih slušam, a da ih ne prokomentarišem, da recimo, ne znam, da je primer demokratije to što moj kolega Radomir Lazović može kao ovlašćeni izlagač da govori sat vremena. E, to je sada neki primer demokratije, kao da to nije nešto što ovlašćeni predlagači inače imaju mogućnost da govore neograničeno i mi smo imali prilike to da gledamo na prethodnim sednicama onoliko. Dakle, to nije primer demokratije, to je primer poštovanja nekog poslanika.

Primer demokratičnosti ovog parlamenta bio bi da smo mi već imali neke formirane anketne odbore, jer bi to omogućilo nama da razne afere preispitamo, da utvrdimo neke činjenice, da tražimo neke predloge mera jer, znate, parlament, odnosno Narodna skupština je u stvari jedna institucija koja je institucionalni odgovor društva na konflikte, sukobe, krize u društvu. Mi predstavljamo različite grupe građana koje imaju različite interese, različite poglede na svet, imaju različite ideologije i činjenica da smo ovde i pokušavamo da pričamo jedni sa drugima, a ne da vodimo nekakav rat, govori o tome da pokušavamo da nađemo zajednički jezik i da možda nekada dođemo čak i do saglasnosti oko mera, možda iz različitih razloga, ali da u interesu nekakvog napretka, kako god da ga mi vidimo.

Dakle, to bi bilo dobro da mi zapravo stvarno možemo da ovde formiramo anketne odbore komisije za različite stvari. Ako do sada to nismo mogli, hajde da vidimo da li to možda stvarno može da se desi ovoga puta. Dakle, to bi bilo dobro i bilo bi dobro da onda taj anketni odbor zaista može da utvrdi činjenice i okolnosti koje su dovele do ove tragedije, jer bojim se da, možda i zato što je bilo hitno da se ova sednica sazove što pre i da mi hitno dobijemo nekakav izveštaj o bezbednosnoj situaciji, ali taj izveštaj baš i, da vam kažem, nije bio neki, mi tu mnogo toga nismo saznali. Ukoliko se formira ovaj anketni odbor, onda će predstavnici poslaničkih grupa imati prilike da saznaju malo više o tome šta se u međuvremenu uradilo i da se detaljnije utvrde činjenice i okolnosti koje su dovele do masovnih ubistava. Možda u tom nekom drugačijem okruženju rada anketnog odbora tenzije budu manje, jer neće sve biti pod lupom kamera, pa onda zapravo možda i čujemo nešto više o tome.

Važno je takođe utvrditi propuste u vršenju nadležnosti i preduzimanju odgovarajućih radnji i utvrđivanje odgovornosti nadležnih lica, a ne stalno bežati od toga, da niko ni za šta nije odgovoran. To je takođe primer demokratije, kad neko podnese odgovornost, političku odgovornost, dakle, ne ličnu, krivičnu, jer postoje razlike među tim nivoima odgovornosti, mi u ovoj zemlji nismo navikli na te stvari, to bi bilo plodotvorno i onda bi mogli da pričamo o tome da živimo u nekakvom društvu demokratije. Dakle, činjenica da neko govori sat vremena kao ovlašćeni predlagač nije dokaz te demokratske prirode.

Zašto nam je potreban ovaj anketni odbor? Zato što nemamo poverenja u sistem. Sistem nije adekvatno reagovao nakon ovih tragedija i predstavnici sistema su odlučili da se sa njim nose onako kako najbolje znaju, a to je da beže od bilo kakve odgovornosti i svaljuju krivicu na neka mesta do kojih mi ne možemo da dođemo, što ne može da se dokaže itd, niti oni to mogu da dokažu, niti su naučnici mogli da dokažu. Dakle, mi sve to znamo. Znamo da je odgovor bio neadekvatan i da nije bilo tako vi ne biste imali ovaj broj građana koji su na protestima. To je vrlo jasno i mislim da i vi to vrlo dobro znate.

Država je zaista u nekim situacijama ovde reagovala brzo, izašla je sa nekim predlogom mera, čak prebrzo, zato što za neke od tih mera zapravo morate da pitate neke stručnjake, da napravite neku vrstu analize. Nije bilo vremena za tu vrstu analize. To prebrzo reagovanje u cilju smanjivanja tenzija i pokazivanja da se zna šta se radi, čak i kada se zapravo ne zna, nije dobro. Što je brzo, nekad je i kuso. I to je zapravo bio jedan panični, ishitreni i populistički postupak. Tu sada govorimo o celokupnom skupu mera. Neke od tih mera su i u redu, ali većina mera šalje jednu poruku da se sa ovom krizom treba nositi represivno, a ne preventivno.

Tako da, ako mi želimo da na neki način izgradimo ili idemo u korak izgradnji poverenja u institucije, ne u vašu vlast, jer moj posao ovde zaista nije da štitim vašu vlast i da povećam poverenje građana u vašu vlast, moj posao je da radim na tome da vi sa te vlasti siđete. Ali kroz ovaj anketni odbor mi svi zajedno kao narodni poslanici, odnosno naši predstavnici u tom anketnom odboru mogu da rade na vraćanju poverenja u institucije sistema, da će one u budućnosti zaista moći da pronađu nekakve mere kako da do ovakvih stvari više ne dolazi.

Dakle, ovo je jedna prilika za jednu drugačiju formu rada, za stvarnu saradnju, zarad Srbije bez nasilja, ukoliko bismo to svi zaista želeli. Da li to može da se desi, da li to poverenje može da se izgradi, to ćemo videti kako budemo glasali, kada je reč o formiranju ovog anketnog odbora, kao i ukoliko on bude formiran kako bude obavljao taj posao.

Ali ovo je zaista prilika da pojasnimo zbog građana da taj anketni odbor nije sudski ili istražni organ, ali može uozbiljiti rad državnih organa, može ih pozivati na odgovornost da rade svoj posao, može da odgovori, recimo, na zahteve roditelja i pratiti da li su njihovi zahtevi ispunjeni, na primer, da onda konačno dobijemo punu rekonstrukciju zločina koja bi pomogla da se razumeju neke stvari. Nažalost, neke stvari nikad nećemo razumeti, stvari koje su se dogodile su nedokučive u potpunosti, ali postoje stvari koje ćemo bolje razumeti i onda ćemo možda bolje moći da se postavimo u nekoj sledećoj situaciji.

Mi takođe ne znamo kako su donete odluke, recimo ovim merama koje su hvaljene u prethodnom periodu. Dakle, s obzirom da su one donete tako na brzinu, mi smo čuli da ih je predložio predsednik, onda ih vrlo brzo usvojila Vlada, otprilike slično zvuči i postupak kroz koji se prošlo kada je okončana školska godina danas. Čuli smo da je predsednik rekao da je on doneo tu odluku, a onda je Ministarstvo prosvete samo o tome obavestilo nastavnike koje su o tome saznali, kao i roditelji, iz medija. Prosto taj način donošenja odluka apsolutno nije adekvatan, on je haotičan i ne uliva poverenje.

Ovo je sve nešto što bi jedan anketni odbor mogao da uradi. Ja želim da skrenem pažnju na neke od mere ako bi taj anketni odbor možda mogao da predloži. Dakle, svakako to su mere iza koji mi iz Zeleno-levog fronta, u kojoj prerasta Ne davimo Beograd, predlažemo. Jedna od tih se tiče stvari vezanih za smanjenje naoružanja, odnosno nekakvog budućeg zakona koji bi doprineo tom razoružanju Srbije.

Jedna stvar bi mogla da bude da oružje legalno smeju da poseduju samo lica koja mogu da dokažu da im je ugrožena lična bezbednost, a da policija ne može da ih zaštiti. Hajde, da pričamo o tome da li policija stvarno radi svoj posao, da li ona uliva sigurnost i zbog čega se onda ljudi osećaju nesigurno i žele da se naoružavaju. Hajde, da radimo na tome da se ljudi osećaju bezbedno i da veruju u institucije ovog sistema.

Druga stvar, mogao bi se proširiti krug krivičnih dela zbog lica koja su za njih pravosnažno osuđivana ili protiv kojih se vodi krivični postupak ne mogu biti vlasnici oružja, pa bi recimo tako krivična dela protiv životne sredine, poput krivičnog dela ubijanje i zlostavljanje životinja mogla da bude jedno od takvih krivičnih dela. U slučaju ubice iz Mladenovca to bi isto bio jedan od pokazatelja da nešto nije u redu i moglo bi da spreči da do tragedije dođe. Slično je i sa recimo krivičnim delima protiv pravosuđa poput napada na advokata.

Oružje legalno bi mogla posedovati samo lica koja su navršila 21 godinu, bili bi neophodni redovni psihijatrijski pregledi vlasnika oružja, kao i njegov izabrani, odnosno ili njen izabrani lekar, imali bi obavezu prijavljivanja MUP-u promene izabranog lekara i vrlo važno trebalo bi obavestiti sve punoletne članove porodice kada se izdaje legalna dozvola za nošenje oružja što je veoma važno zbog nasilja u porodici. Dakle, to su samo neke od mera koje bi mogle da se razmatraju.

Druga stvar koju želim da istaknem tiče se nečega o čemu nisam govorila kada smo raspravljali o Izveštaju Saveta REM-a, ali tamo stoji, mislim da je prigodnije ovde pričati o tome. U tom izveštaju se bukvalno svaljuje odgovornost za nasilje sa televizijskog programa na tabloide, gašenje štampanih tabloida, ali i neka vrsta reakcije na portale tabloida, nešto na šta skreće pažnju sam REM u svom Izveštaju, jer kaže da zapravo ta velika količina nasilja iz rijalitija se mnogo direktnije i bez onih blurovanih slika prenosi u tabloidima. Postoje čitave sekcije koje bukvalno hrane pažnju javnosti za nasiljem koje zapravo i proizvode namerno, o čemu sam govorila prošlog puta, i da posebno te sekcije portala posvećene nasilju u rijaltijima su problem, to kaže Savet REM-a, odnosno Izveštaj koji su oni nama ovde poslali. Dakle, to je isto nešto na šta bi anketni odbor mogao da se osvrne, a svakako je jedan od zahteva građana koji protestvuju.

Najzad želela bih da kažem nešto takođe haotičnoj i neprimerenoj, nezakonitoj reakciji nekoliko policijskih uprava, posle kojih se MUP izvinulo, ali prosto izvinjenje zvuči kao da se vi izvinite što malo prekršite zakon, ne znam da li nama običnim građanima to može da pođe, da mi možemo tako nešto da uradimo.

Dakle, PO uprave su u Kikindi, Užicu, a mi imamo saznanje da je to bilo i u mnogim drugim gradovima, tražile od škola da identifikuju decu koja su u riziku od nasilja, bilo da su oštećeni ili izvršioci nasilja ili ispoljavaju asocijalno ponašanje i da onda te spiskove dostave policijskim službenicima. To je izuzetno zabrinulo javnost. Ministarstvo unutrašnjih poslova, kao što sam rekla, izvinio, opet ponavljam treba nam malo jače od tog izvinjenja, ali anketni odbor bi svakako mogao da povede računa i da se pozabavi upravo ovakvim haotičnim, ishitrenim reakcijama.

Ministarstvo unutrašnjih poslova je dosta neobično da baš iste namere dolaze iz dveju, a opet kažem mi znamo da je broj veći policijskih uprava. Umesto takve nepromišljenih poteza kao i nepromišljenih mera više policajaca u školama, dakle mogli bi da konsultujete struku.

Ja bih sada da pozovem, recimo na nešto o čemu je pre više nedelja govorila profesorka Bojana Dinić sa odseka za psihologiju Filozofskog fakulteta u Novom Sadu, koja je govorila o tome da je naravno u slučajevima masovnih ubistava jako teško njih predvideti i nema apsolutne uspešne strategije ima ne bi tih pucnjava u svetu bilo, ali postoje sad već neka saznanja o tome šta ne radi i šta najbolje radi.

Ono što apsolutno ne radi je prisustvo policajaca u školi, veće prisustvo policajaca u školi ili recimo detektor metal oružja na ulazima u škole, dakle to se nije pokazalo kao uspešna strategija za sprečavanje masovnih pucnjava u školama. Ona kaže istraživanja su pokazala da zapravo to samo doprinosi osećanju straha i nebezbednosti kod učenika, jer signalizira da je opasnost prisutna. Ono što se pokazalo kao najbolja strategija jeste program procene pretnji.

Dakle, to je praksa da se utvrdi verodostojnost i ozbiljnost potencijalne pretnje, s obzirom da se pokazalo istraživanjima da obično svaka pucnjava jeste planirana i da se nekome saopšti. Neko ko planira da počini, on to obično, tu nameru ili taj plan nekome saopšti direktno ili preko društvenih mreža i najčešće vršnjacima. Jako je onda važno raditi na tome da vršnjaci to imaju kome da prijave, da se osećaju da će ih neko uvažiti, da imaju poverenja u tog nekoga da će shvatiti da oni to mogu da urade i da je to adekvatno preispitati, a ne tek tako olako odbaciti. Dakle, to su adekvatni timovi koji će se time baviti.

U tom smislu potrebno je jačati kapacitete i nastavnika i pedagoga i đaka da prepoznaju i da na neki način usvoje ovaj sistem prijavljivanja pretnji i onda ocenjivanja da li su one kredibilne.

To su sve neke od stvari koje bi ovaj anketni odbor mogao da razmotri, ima još niz stvari koje bi mogao da razmotri, kako bi izašli sa nekim predlogom mera pored utvrđivanja odgovornosti kako do ovakvih situacija više ne bismo došli. Zbog toga, mislim da je jako važno da svi podržimo formiranje ovog anketnog odbora i da pokažemo da li smo stvarno spremni da jednu od institucija parlamenta zaista imamo i da onda u ovoj Skupštini zaista i radimo najbolje što možemo u interesu onih građana koje predstavljamo. Zahvaljujem se.

PREDSEDNIK: Zahvaljujem se.

Reč ima, Radomir Lazović.

RADOMIR LAZOVIĆ: Dozvolite mi da se kratko ovaj put osvrnem na prethodna izlaganja dve koleginice koje su u svemu drugačije od onoga što smo mogli da vidimo u dosadašnjem toku rasprave i da to iz sveg srca pohvalim, jer smatram da je to pravi način na koji možemo da razgovaramo.

Moram samo da dodam par stvari, dozvolićete mi, dakle, smatram da je zaista na ovom anketnom odboru jedna velika odgovornost, da su ovo neke od mera koje je moja koleginica Đorđević govorila i da ćemo imati priliku da vidimo da li će taj odbor zaista neke od tih stari i primeniti.

Pre nje je govorila koleginica koja je govorila o sistemu vrednosti koje je kod dece urušen i ako sam dobro interpretirao takođe i o tome kako pokazujemo deci pravi primer. Moram da kažem da se sa time slažem, ali da bi bilo dobro da u tim govorima naiđemo na jednu osudu onoga stanja u kome se sada nalazimo i smatram da je na pravi način podcrtana zapravo, ono što sam govorio prethodno, a to je da se uvek traži neka vrsta krivca koje je neko neimenovano telo, nešto što je potpuno van onoga što je u domašaju nečega što mi možemo da promenimo, pa tako na kraju dođe do toga da niko nije odgovoran.

Takođe, podsetio bih vas i na tu prethodnu situaciju u recimo Slovačkoj gde je nakon, a to dajem samo kao primer jer bilo je tih situacija jako puno, gde je nakon ubistva novinara su se upravo desile jedne ovakve slične demonstracije, ako ne i masovnije, ako gledamo na broj ljudi koji živi u Slovačkoj i došlo je do pada vlade i došlo je do odgovornosti ministara.

Dakle, šta je ideja sa odgovornošću ministara? Niko ne misli da su ti ljudi direktno uticali na to da neko povuče obarač ili nešto slično. Dakle, nadam se da je to svima, ko želi da čuje, jasno, ali kada dođe do ovako velikih tragedija treba se napraviti jedan rez. Dakle, neki koraci, neke odluke, strategije, razvoj tih oblasti, doveo je do toga da dođe do ovakve vrste tragedije i ono što je nama sada potrebno jeste da se hitno i odlučno okrenemo od toga i krenemo u nekom novom pravcu.

Smatram da ovaj pravac u kojem smo krenuli nije dobar, ali, evo, ukoliko budemo slušali moju koleginicu Đorđević, možda bi i mogao da bude dobar. Ukoliko bude ovaj Anketni odbor doneo mere koje bi mogle da učine da se, recimo, zaista smanji broj naoružanja ili da se zaustavi izloženost našeg društva nasilju sa „Pinka“, „Hepija“ i sličnih medija, mi bismo zaista mogli da napravimo neke odlučne mere od trenutne situacije sa nasiljem.

Ali, da se vratim na ono za šta sam se javio. Sistem vrednosti kod dece je urušen, kažete. Pa, trebalo bi možda onda osuditi kako dolazi do toga da, recimo, imamo tadašnjeg ministra Nebojšu Stefanovića ili ministra Sinišu Maloga ili gradonačelnika Aleksandra Šapića, koji su plagirali svoje doktorate. Ima tu još ljudi koji su na velikim državnim funkcijama koji su lagali o svom obrazovanju, koji su plagirali doktorate i na taj način siguran sam da ne šalju baš dobru poruku i ne prave dobar primer za našu decu.

Da bismo mogli da stvarno napravimo dobar primer našoj deci, mi moramo da kažemo da to nije u redu, a ne da se pravimo da to ne postoji i da je to prosto nešto što, eto, nama to nije važno.

Dakle, primer za decu dolazi od toga što prvo osudimo neka patološka ponašanja u našem društvu, ako to nije ovo, ne znam šta je, pa onda idemo dalje i gradimo tu budućnost. Eto, to bi bio jedan primer, a o ponašanju narodnih poslanika u ovom parlamentu i tome kakvu oni sliku daju u javnosti, spremio sam jedan opsežan materijal koji ne bih sada da iskoristim iz poštovanja prema zaista uljudnom i, po meni, adekvatnom izlaganju prethodne govornice.

Hvala vam puno.

PREDSEDNIK: Reč ima Milija Miletić.

MILIJA MILETIĆ: Zahvaljujem se, predsedniče.

Evo, govorimo o vrlo bitnom stavu svih nas ovde u Skupštini, gde smo na Kolegijumu govorili o formiranju anketnog odbora, gde su se i vlast i opozicija složile oko toga da želimo svi da vidimo da li postoji negde greška u sistemu, da li je bilo nečega lošeg ili nešto na čemu treba da radimo, moramo zajedno da radimo.

Anketni odbor je tema o kojoj danas govorimo, gde je kolega koji je govorio pre mene kao izvestilac, kao predlagač, gde smo svi mi koji smo tu željni da uradimo nešto za dobrobit svakog čoveka, posebno naše dece.

Desilo se nešto što je veoma loše pre više od mesec dana, kada se desio nemio slučaj gde su deca izgubila živote, gde su mladi ljudi izgubili živote, gde je ne samo bila žal ovde kod nas u Srbiji, gde svi žalimo, nego su žalili i sve naše komšije.

Evo kod nas ovde u Skupštini, unazad nekoliko dana, bile su naše kolege iz Državnog zbora Slovenije, poslanici koji su u Klubu prijateljstva zajedno sa nama saosećali sve naše muke, sav naš bol i mogu da kažem da nam daju maksimalnu podršku da izdržimo, da svi znamo ono šta je loše i svi osećamo ono što je loše, a ovde sada govorimo o anketnom odboru, nečemu što smo svi zacrtali i želeli da odradimo na osnovu predloga koji je dostavljen svima nama, kojim rešavamo određene stvari, da se vidi da li je bilo greške u sistemu, da li je bilo greške činjenjem ili ne činjenjem došlo do nečega što je loše.

Najveća poslanička grupa koju je osvojila najveći broj mandata složila se oko svega, da se formira anketni odbor, da se da mogućnost i predlagaču da najveća opoziciona poslanička grupa da svog predsednika i da svaki poslanički klub da jednog člana, u zavisnosti od broja poslanika koliko u tom poslaničkom klubu ima.

Mislim da je to korektno da ćemo svi koji budemo tu željno raditi da se vidi svaki segment onoga šta je bilo i zbog čega je došlo do nečega. Siguran sam da svi koji smo tu znamo da nikada niko od nas nije želeo ili radio na tome da se desi nešto loše. Desilo se i da to se više nikada ne ponovi.

Mislim da situacija koja sada iziskuje ovakav anketni odbor jeste takva da sa pažnjom u svakom segmentu radimo na tome da vidimo na koji način možemo da rešimo problem, da sugeriramo određene stvari.

Vlada Republike Srbije, nadležna ministarstva su pokrenule određene stvari. Radi se na tome da se da mogućnost svakom građaninu koji je možda našao neko oružje ili je imao neko oružje od ranije, iz ranijih ratova, da to može da vrati i da niko nema nikakav problem i mislim da su to pozitivne stvari, gde je velika količina oružja, municije, eksplozivnih sredstava već vraćena u našim PS, u policijskim upravama, što je znak da naš narod saoseća i vidi nešto što je loše.

Što se tiče ostalog, mislim da mi koji smo tu ćemo na terenu raditi na tome, jer potrebno je sada svima nama pomirenje. Svima nama je potrebno da zajedno, u duhu pomirenja, poštovanja zaustavimo mržnju, zaustavimo nasilje, da zaustavimo sve ono što je loše, što će se reflektovati na život svakog čoveka, pa bez obzira da li on živi u nekom selu u Svrljigu ili živi na teritoriji Novog Beograda.

Svi mi koji smo tu u našoj zemlji Srbiji znamo šta je dobro. evo, ja ću kao poslanik uvek i na svakom mestu podržavati sve one stvari koje su bitne za bolji život građana, za bolji život i uslove života dece, posebno one dece koja žive u seoskim područjima.

Jedna za mene od najbitnijih stvari jeste mir i stabilnost. To važi, siguran sam, za sve nas.

Još jednom, ovaj anketni odbor o kojem ćemo ovih dana govoriti, normalno, i formirati, taj anketni odbor biće mogućnost da se pomire neke stvari, da se u narednom periodu radi drugačije, za dobrobit svakog čoveka.

Još jednom, najgora stvar za sve nas jeste mržnja. Mržnja se vraća mržnjom i zato, kako kaže naš pokojni patrijarh Pavle, budimo ljudi.

Ja ću glasati kao poslanik i predstavnik Ujedinjene seljačke stranke za formiranje anketnog odbora.

Podržavam sve one pozitivne stvari koje mogu doprineti da se u narednom periodu u Srbiji živi bezbednije, sigurnije i bolje.

PREDSEDNIK: Reč ima Hadži Milorad Stošić.

HADžI MILORAD STOŠIĆ: Zahvaljujem.

Poštovani predsedavajući, uvažene dame i gospodo narodni poslanici, poštovani građani Srbije, druga tačka dnevnog reda na ovoj sednici je Predlog odluke o obrazovanju anketnog odbora radi utvrđivanja činjenica i okolnosti koje su dovele do masovnih ubistava u Osnovnoj školi "Vladislav Ribnikar" i na teritoriji Smedereva i Mladenovca u Malom Orašju i Duboni, utvrđivanje propusta u vršenju nadležnosti, preduzimanje odgovarajućih radnji, utvrđivanje odgovornosti nadležnih lica i predlaganje mera.

Pozivam sve poslanike da se u diskusijama pridržavamo pitanja dnevnog reda, a predsednika Skupštine i predsedavajućeg u toku sednice da usmeravaju diskusiju u skladu sa tačkom dnevnog reda.

Na samom početku, istakao bih da će poslanička grupa Partija ujedinjenih penzionera, poljoprivrednika i proletera Srbije, PUPS - Solidarnost i pravda, nakon rasprave u načelu u danu za glasanje glasati za odluku o formiranju anketnog odbora, nadajući se da će on odraditi suštinsku stvar oko ove situacije.

Formalno, Narodna skupština obrazuje anketni odbor radi sagledavanja stanja u određenoj oblasti i utvrđivanja činjenica o pojedinim pojavama ili događajima.

Anketni odbori ustanovljeni su kako bi se bavili kontrolom i nadzorom konkretnih tela vlasti u oblasti njihove delatnosti. Objektivno delovanje anketnih odbora upravo ograničava neku vrstu mogućnosti izvršnih i drugih radnji nadležnih institucija.

Ja bih samo naglasio primere neke koje trebamo svi znati, da u periodu od 2000. godine do danas formirano je osam anketnih odbora, pri čemu nije bilo jedinstvenih stavova. Samo je od jednog anketnog odbora usvojen izveštaj. Ali, u tom slučaju nisu sprovedene sve preporučene mere. Zbog toga je još 2009. godine stav političkih učesnika bio da anketni odbori, pre svega, služe za političku promociju, skupljanje političkih poena i da dosadašnji anketni odbori nisu opravdali očekivanja, te da većinu tema za koje su traženi anketni odbori, po službenoj dužnosti rade institucije koje su nadležne za konkretna pitanja.

Istakao sam u prethodnim danima da se ovi monstruozni zločini koji su duboko potresli srpsko društvo praktično nisu mogli predvideti niti preduprediti. Stoga, predlog da se kroz formiranje anketnog odbora utvrđuju konkretni propusti u vršenju nadležnosti i preduzimanja odgovarajućih radnji nije baš objektivno utemeljen. PUPS - Solidarnost i pravda osuđuje nasilje u bilo kakvom obimu i obliku i uvek će se boriti protiv nasilja, posebno u ovakvim slučajevima gde strada mnogo dece i mladih ljudi.

Svih ovih dana, mi kroz ove četiri tačke dnevnog reda raspravljamo o nasilju kao negativnoj pojavi u našem društvu. Stiče se utisak da smo više okrenuti ličnoj ili partijskoj promociji, nego suštinskoj borbi protiv nasilja.

Na veliku žalost, ova tragedija koja nas je zadesila i u školi „Vladislav Ribnikar“ i u selima Smedereva i Mladenovca, treba da nas ujedine u borbi protiv nasilja i da napravimo konsenzus u borbi protiv nasilja, ali se dešava da pojedinci te događaje koriste u pokušaju da uberu neke političke poene za sebe i time nanose štetu državi i verovatno i samoj činjenici za saznavanje pravih motiva i istine.

U prethodnim danima ovog zasedanja čuli smo predloge za formiranje neke tehničke vlade, predloge za smenu pojedinih ministara i za smenu REM-a, pa čak i pozivi za ostavku predsednika Republike, gospodina Vučića, koji je direktno dobio poverenje građana i to u prvom krugu. Malo je bilo predloga za borbu protiv nasilja koje imamo i kod dece i u porodici i u društvu u celini.

Pitam se šta ćemo dobiti formiranjem anketnog odbora, nego dalju konfrontaciju samih članova tog odbora, ako se zna da anketni odbor ne može da vrši istražne i druge sudske radnje? Da li neko stvarno misli da će anketni odbor funkcionisati u boljim međupartijskim odnosima, nego samo parlamentarno zasedanje?

Rešavanje problema nasilja je na institucijama sistema, uz odlučnost, znanja svih nas, odnosno države, a pre svega, naš odnos poslanika na plenarnim zasedanjima.

Na prethodnoj i ovoj sednici imamo četiri tačke dnevnog reda, a četvrta tačka dnevnog reda je Predlog za glasanje o nepoverenju članu Vlade, ministru unutrašnjih poslova Republike Srbije, gospodinu Bratislavu Gašiću.

Mi sve vreme kroz sve tačke dnevnog reda potenciramo smenu pojedinih ministara, pre svih ministru unutrašnjih poslova Republike Srbije, Bratislava Gašića, bez da kažemo za šta je to tačno odgovoran gospodin ministar Bratislav Gašić.

Čitajući izveštaj koji smo razmatrali kao tačku dnevnog reda u redovnom zasedanju, uočava se da je globalno gledano kriminal i izvršenje krivičnih dela u padu u odnosu na prethodni period.

Ističem u ovom momentu dve bitne stvari. Prvo, nije bilo jasnih naznaka da će ovi, a pogotovo ovakvi zločini biti izvršeni ni u Beogradu, ni u Mladenovcu. Ovi zločini su bili skoro potpuno nepredvidljivi.

Hitne mere Vlade Republike Srbije su sigurno pravi put za smanjenje rizika nastajanja nasilja i zločina. Potencirati da je za ove zločine krivo MUP i da ministar zbog toga treba da bude smenjen, predstavlja unošenje zabune među građane Srbije. MUP je u ovom i prethodnom mandatu izvršavao svoje redovne zadatke i kao što je uneto u izveštaju, ukupan broj krivičnih dela je smanjen u odnosu na prethodne periode.

Imajući u vidu da evidentno postoje potrebe za delovanje po svim osnovama kako bi se eliminisalo nasilje i ako se proceni da će anketni odbor doprineti tome, onda mi kao narodni poslanici aktuelnog saziva Narodne skupštine imamo važeći kodeks ponašanja narodnih poslanika. Njime je definisano da narodni poslanik u obavljanju poslaničke funkcije postupa u javnom interesu, tako da lični, privatni, interesi grupe ili političke stranke ne budu iznad javnog interesa.

Takođe, mi smo samo obični ljudi, ljudi koji imaju svoje porodice, svoje komšije, svoje poznanike i prijatelje sa kojima veoma često ne delimo iste političke stavove. Svi u mom ličnom okruženju su zaprepašćeni ovim zločinima i tragedijom porodica postradalih i povređenih.

Ova tragedija je sve podjednako pogodila. Svedok sam da nema osobe iz mog ličnog okruženja koja ima primedbu isključivo na rad pripadnika MUP-a povodom ovih zločina, da mi je bilo ko ukazao na propuste MUP-a koji su omogućili da nastupe ova masovna ubistva i zločini.

Ipak, očigledno nije nešto bilo u redu, jer da je sve bilo u redu, ne bi bilo ovakvih monstruoznih ubistava. Nadležni organi će utvrditi činjenice i okolnosti svakog konkretnog zločina. Oni su sigurno u tome i operativno rade.

Predlog za formiranje anketnog odbora pokušavam da vidim kao predlog da se dobro razmotre delovanja i propusti svih koji su bili povezani sa zločinima, pre svega roditelje, njihovih obaveza, centara za socijalni rad, školskih uprava, pedagoga, psihologa i predmetnih nastavnika, okruženja, komšija i svih institucija našeg društva.

Svrhu ovog anketnog odbora vidim u temeljitom sagledavanju svih obaveza nadležnih institucija i organa, ali i kroz sagledavanje savremenih uticaja na decu i omladinu i na ulogu porodice u formiranju zdravih ličnosti.

Očekujem da rezultati rada ovog odbora budu korisni za budućnost, da kroz analizu ovih tragedija daju smernice kako izbeći neke moguće druge eventualne zločine. Ako rad anketnog odbra bude u javnom interesu, kako i kaže Kodeks ponašanja narodnih poslanika, možemo očekivati pozitivne efekte rada ovog anketnog odbora. Ako rad anketnog odbora bude posvećen interesima grupa i političkih stranaka, od rada ovog odbora imaćemo više štete nego koristi.

Zbog svega iznetog, poslanička grupa PUPS – Solidarnost i pravda u danu za glasanje glasaće za Predlog odluke o obrazovanju anketnog odbora.

Poštovani prijatelji, uvaženi građani Srbije, zahvaljujem na pažnji i svako dobro.

PREDSEDNIK: Hvala.

Sada određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima Nebojša Zelenović.

NEBOJŠA ZELENOVIĆ: Zahvaljujem.

Poštovane kolege, uvažene koleginice i kolege, ja bih počeo ovo današnje izlaganje sa jednom čuvenom rečenicom premijerke – da probam da razumem, kako da razumem, a ima i te kako veze sa tačkom dnevnog reda i sa anketnim odborom.

Dakle, ja ću sad pročitati šta je izjavio advokat Đukanović malopre, od reči do reči. Kaže: „Igrom slučaja Aleksandra Vučića sam upoznao na stadionu. Ne verujem da se on toga seća. Bila je strašna tuča na Zvezdinom severu. On i njegov brat žestoko su se tukli sa jednom grupom navijača. Bio sam član stranke tada. Pravo da ti kažem - bilo je neverovatno kako su se oni držali. Masa je na njih nagrnula, a on sa društvom i bratom, ne da su se držali, nego su im čak posle i ti navijači sa kojima su se tukli prišli i rekli – ovo nikada nismo doživeli. Svaka čast. Prišao sam mu i pokazao člansku kartu stranke. Njemu je bilo drago. Nije znao ko mu prilazi. Kasnije sam mu ispričao tu priču. Mislim da ima oko 25 godina, možda i jače, koliko se baš poznajemo. Mnogo mu hvala što je učinio za mene lično, jer da nije pitanje da li bih ja uopšte postojao, što me je bacio u vatru i dao priliku da se dokažem“.

Sad ja moram vas da pitam – jel ovo neka nameštaljka za predsednika ili se vi zaista ponosite nasiljem? Ako se vi zaista ponosite nasiljem, pa što smo mi onda došli danas ovde da pričamo ozbiljno?

Mi smo došli fino, sa idejom da pričamo o tome kako, a podsetiću i šta je tema, kako da se utvrde činjenice i okolnosti koje su dovele do strašne tragedije i masovnih ubistava u školi „Vladislav Ribnikar“ i na teritoriji Smedereva i Mladenovca. Zato smo mi došli.

Odmah da vam kažem – ovaj zahtev su podneli opozicioni poslanici sa idejom da se razgovara, sa idejom da se debatuje, sa idejom da se izađe iz teške krize u kojoj se država našla. Zahtev za anketnim odborom je naša pružena ruka, gospodo, naša pružena ruka da se zajedno dođe do rešenja.

Šta smo dobili mi za uzvrat? Hijene, nasilnici, lešinari, oni koji hoće da likvidiraju porodicu predsednika i ne znam ti ja šta sve već.

Zašto ste vi pristali na anketni odbor? Šta vi hoćete? Šta je vaša ideja? Zašto ste vi pristali na anketni odbor ako mi nedeljama već, sedmica slušamo ovo što dobijamo od vas? Da li smo se zaista zbog toga skupili?

Sad me baš pitala jedna novinarka – da li će ovaj anketni odbor uopšte da da neke rezultate? Mi i dalje verujemo nekako da je ipak možda nešto moguće uraditi, ali ako se tome odgovorno pristupi i ako se zaista počne razgovarati o razlozima i povodima i činjenicama koje su dovele do strašne tragedije.

Vi ste rekli ovde u više navrata, to je ponovio i moj uvaženi kolega Lazović, da sistem funkcioniše. Pošto sistem funkcioniše, čemu onda sve to i služi?

Dakle, kada govorimo o uzrocima, kada govorimo o tome šta taj anketni odbor treba sve da utvrdi, ja ću jednu stvar kojom verujem da možda možemo da doprinesemo, a da pokažem da sistem ne funkcioniše.

(Nebojša Bakarec: Kako si krao u Šapcu.)

Hvala vam, gospodine Bakarec, na tome što dobacujete dok ja govorim. Vi ste se baš iskazali u ovim sedmicama. Svaka vam čast. Vi ste primer za jednu pristojnu debatu. Vi ste uzor mladima i onima koji gledaju ovu Skupštinu kako izgleda kada se obavlja rasprava na kulturan i dostojanstven način. Svaka vam čast. Sjajno. Sramite se.

Dakle, mi nismo mogli da čujemo iz raznih izveštaja, a verujem da bi možda anketni odbor to mogao da utvrdi, koliko ima streljana u Srbiji, koliko ima tačno streljana u Srbiji i da li one sve imaju dozvolu zarad, a onda kad to utvrdimo da utvrdimo kako te streljane izveštavaju o svom radu i koga izveštavaju. Kada to utvrdimo da onda vidimo ko vežba da puca u tim streljanama, a nije vojnik, nije policajac, nije predstavnik bilo koje službe, ove ili one, nego su prosto to neki građani, pa da onda utvrdimo zašto ti ljudi vežbaju gađanje.

Razumeo bih lovci, pa sad ima tu neka posebna procedura za lovce, ali mi ovde govorimo o tome da ne postoji sistem koji će nadzirati kako i ko upotrebljava oružje.

Činjenica da se desila ova tragedija, a da je u njoj izvršilac dečak od 13 godina koji je vežbao gađanje sa svojim tatom, pa zar to nije već samo po sebi dovoljno alarmantno da se neko u nekoj nadležnoj službi zabrine kako je moguće da se to dešava, pa da o tome ta streljana obavesti neku službu, policijsku ili koju god, pa da onda ta služba obavesti dalje neku socijalnu službu, pa da to onda možda dođe drugim kanalima da neko počne da se bavi tom porodicom.

Da li vi danas znate koliko dece vežba gađanje u Srbiji u streljanama? Jel znate? Pa, ne znate. Naravno da ne znate, i to vas ništa ne zabrinjava. Izađete ovde i prosipate prazne priče kako je sve u redu. Nije, ljudi, sve u redu. Aman. Nije u redu.

Koja je procedura? Evo, sad vas pitam – koja je procedura? Možda to neko može da odgovori, možda vi to znate. Koja je procedura kada gađanje vežba maloletna osoba u prisustvu svog oca? Koji organi su nadležni tačno i kako ti organi dalje rade svoj posao u skladu sa zakonom i koja institucija na kraju daje nekakvu finalnu odrednicu prema takvoj jednoj pojavi?

O tome mi hoćemo da pričamo u anketnom odboru, baš kao što hoćemo da pričamo i o obrazovanju i kako mi verujemo da kroz obrazovanje i ulaganje u obrazovanje ovaj sistem može da se promeni, ali vi kažete da mi nemamo potrebe da se sastajemo, jer koliko smo mogli čuti svih ovih dana – gubimo vreme i da je ovo nekakav pokšaj zloupotrebe da se zaboga ugrozi predsednik ili ko već je tu označen od strane vas kao žrtva. Kako može nasilnik da bude žrtva? Kako je to moguće?

Na sve to čujemo razne pokušaje izlaza iz ove situacije. Jedan od poslednjih pokušaja koje smo čuli jeste da će premijerka da podnese ostavku, pri čemu sa zahteva protesta mi nismo mogli da čujemo taj zahtev. Sada kaže premijerka – ja ću da podnesem ostavku jer to je, valjda, nekakav, kako bih rekao, lični čin nje, ali kaže – ne da mi Vučić, rado bih ja to uradila, ali mi ne da Vučić.

Sada ja ne znam sa koje pozicije Vučić nastupa pošto on više nije predsednik stranke. Ne znamo da li je šef. Kao predsednik nema nikakva ovlašćenja, pa me interesuje kakve veze ima to da li će Ana Brnabić lično podneti ostavku sa tim šta o tome misli Aleksandar Vučić, osim ako on i dalje nije šef iako je podneo ostavku?

Što ne podnese ostavku? Kao nekakva visoko moralna osoba ne podnese ostavku. Šta se premišljate? Što se premišljate? Onda kaže na sve to, i to je jedna od stvari koja je dosta zabrinjavajuća, a pokazuje još jednu dozu besprizornosti, to je ova poslednja aktuelna stvar koja se pojavila sa privatizacijom 23 javna preduzeća i sa činjenicom da ćete vi da privatizujete i Kopaonik i Taru i Đerdap i Frušku goru i kaže premijerka - da smo želeli da prodamo mi smo mogli to već da prodamo. Što niste prodali? Kakva je to izjava, šta to znači? Šta to znači - vi ćete da prodate Kopaonik? Kome ćete da prodate Kopaonik? Kome ćete da prodate „Skijališta“? Kome ćete da prodate Vinču? Kome? Kome ste vi to namerili da uradite?

Onda se čudite što se ljudi bune i što se ljudi brinu. Kako da se ljudi ne brinu, kako da se ne brinu, gospodo? U čije će ruke da padnu sva ta dobra? U čijim rukama je naša bezbednost? U čijim rukama je naša sigurnost? Ko o tome odlučuje?

Ukinuli ste školu pre tri dana jednostranom odlukom. Videli ste da se neki sindikati priključuju protestu - Srbija protiv nasilja, evo danas advokati, uskoro akademska zajednica - šta ćete, hoćete da ukinete sudove, advokaturu, tužilaštvo. Hoćete da zabranite fakultetima da rade, kao što ste ukinuli školu? Hoćete sutra lekarima kada se i oni pridruže protestu da zatvorite bolnice, gospodo? Jel to vaša ideja? Hoće li tako da izgleda Srbija?

Srbija vam je jasno iz subote u subotu rekla - dosta je. Ne može više ovako. Doteralo do kraja. Ispunite zahteve protesta, sve zahteve protesta, da bismo mogli dalje da razgovaramo o svim drugim stvarima. Samo je to bitno i to je vrlo jednostavno i naravno građani će vas privoleti da to i uradite. Hvala.

PREDSEDNIK: Samo da vas obavestim, gospodine Zelenoviću, da Predlog odluke o formiranju anketnog odbora, kao i sama sednica i sve ostalo je pružena ruka većine. Raspitajte se malo, možda to niste pratili, ko je to predložio, ko je napisao predlog i ko vam je omogućio da o tome govorite danas.

Pravo na repliku.

VLADIMIR ĐUKANOVIĆ: Zahvaljujem se predsedavajući.

Nemam običaj da se javim, ali kada se javi ovakav čovek i kada iznese ovakve besmislice, a inače bio je u stranci čiji je predsednik, setite se, jedne predsedničke kampanje, izašao - ko to sme meni na crtu ja sam Dorćolac i slično. Što tada niste, gospodine, rekli - nemoj da promovišeš nasilje, jer to je rečnik Bate Trlaja otprilike, to što je vaš predsednik stranke tada govorio.

Ako pričamo o nasilju, pa, vi ste sprovodili najogoljenije političko nasilje, 15, ko zna koliko, su ljudi u Šapcu morali da izlaze na izbore zato što niste hteli da prihvatite poraz i maltretirali ste građane Šapca ko zna koliko puta da izađu na glasanje zato što niste hteli da se odvojite od fotelje.

Vi pričate o pravnoj sigurnosti, vi koji ste kao gradonačelnik aminovali da se prodaju objekti i zemljište koje su vraćeni restitucijom i zato se vode krivični postupci? Ja se nadam da ćete u zatvoru da završite zbog toga zato što ste kriminalac i zato što vam to u oči kažem. Vi pričate o pravnoj sigurnosti, vi koji ste sve činili da pravne sigurnosti u gradu gde ste stolovali nema.

O toj vašoj principijelnosti, bili ste na Gazeli, i pozvali one ljude da blokiraju Gazelu, što je takođe, nasilje, nagore moguće nasilje, međunarodnu saobraćajnicu ste blokirali, a onda ste otišli posle pola sata otišli u kafanu, videvši da nema dovoljno mase. Toliko o vama.

Kada već govorimo o nasilju, ja se nikada nisam zalagao da se prebije direktor RTS-a. To ste se vi zalagali i veličali ste što ste pretukli i zapalili RTS i što ste zapalili Saveznu skupštinu tada. Vama su te tekovine nešto najlepše na svetu., Tako da, najmanje imate prava vi da pričate o nasilju, jer ste vi najveći generator nasilja bili sve ovo vreme. Zahvaljujem.

PREDSEDNIK: Hvala .

Prednost ima povreda Poslovnika.

Prijavite se jednom samo.

NEBOJŠA CAKIĆ: Hvala, gospodine predsedavajući.

Reklamiram povredu Poslovnika član 108. stav 1. u vezi člana 107. stav 2. Dakle, gospodine predsedavajući, bili ste dužni da onemogućite poslaniku da se neposredno obraća i vređa, dakle, direktno vređa i preti drugom kolegi poslaniku.

Dakle, ne želim da ulazim u njegove reči, jer o gospodinu Đukanoviću, nadam se, da me sluša, je najbolje rekao vaš predsednik, vrhovni vođa, koji kaže 2.9. 2022. godine …

PREDSEDNIK: Sada ulazite u repliku.

NEBOJŠA CAKIĆ: … glupa i neodgovorna izjava od strane gospodina Đukanovića, ako mi dozvolite još jednu rečenicu, a Đukanović za sebe kaže – ja sam osoba koja i onako ne mari za izgovorenu javnu reč, ja sam osoba koja čeka da bude isterana iz stranke, ja sam osoba koja je neodgovorna, neozbiljna i svakako neka bude nauk mladima ako žele da se bave politikom. Hvala. Toliko o rečima uvaženog kolege koji o samom sebi kaže sve najgore. Hvala.

PREDSEDNIK: Znači, ne samo da ste ušli u repliku nego ste je izveli do kraja.

NEBOJŠA CAKIĆ: Molim?

PREDSEDNIK: To što sam vam rekao. Dakle, upozorio sam vas da ne ulazite u repliku, a vi ne samo da ste to uradili nego ste je onda i izveli do kraja, što znači potpuno je besmisleno da se izjašnjavamo, ali hoću da vas pitam pošto mi je to obaveza – da li treba da se glasa za 108?

(Nebojša Cakić: Da.)

Vi uvek tražite to. Nikakav problem ja sa tim nemam. To će da vam bude omogućeno, ali pošto ste ovo iskoristili kao repliku primenićemo član 103.

Šta je sada replika zaista?

Dva minuta.

NEBOJŠA BAKAREC: Hvala vam, poštovani predsedavajući.

Kratko ću da odgovorim ovom instaliranom Zelenskom, koji zamišlja da je Zelenski, vidi već sebe – gde će vam duša, tako ste vi rekli. A gde vam je bila duša kad ste 20 godina pljačkali taj Šabac? Gde vam je bila duša? I to ste igrali „šapca-lapca“, šapali ste i lapali i šakom i kapom, gde će vam duša?

Da vam pročitam ovo, vaš funkcioner Zlatko Kokanović, iz oka vam je ispao, 29. 10. 2021. godine, u izbornoj kampanji je sekirao neistomišljenike. Čime? Pa, sekirom. Sekirom je jurio ljude tamo. I vi pričate nešto protiv nasilja!

Vaša funkcionerka, lično vaša, iz oka vam ispala, Ljiljana Bralović, 27. 11. 2022. godine, ispred Vlade je Beograđanima pretila i deset puta je rekla – neka umre Beograd, pa je onda nešto recitovala tamo. Ali, svaka druga reč joj je bila – neka umre Beograd. Zašto vi hoćete da umre Beograd, zašto hoćete da ubijate Beograđane? Gde će vam duša?

Međutim, to pitanje vama – gde će vam duša, je potpuno izlišno. Vi da ste dušu imali, ne bi 20 godina krali Šabac. Drugo, izlišno je pitanje zato što vi duše nemate, bezdušnik, besramnik. Živela Srbija! Hvala.

PREDSEDNIK: Hvala.

Po kom osnovu sada?

Šta ste hteli? Opet povredu Poslovnika? Nećete uopšte. Dobro.

Pravo na repliku, predsednik poslaničke grupe.

MILENKO JOVANOV: Drago mi je da su građani imali prilike da vide kako izgleda ta priča o pruženoj ruci i želji da se razgovara.

Sa jedne strane i u prvoj rečenici se kaže da je ruka ispružena i da se čeka odgovor sa ove strane, a onda usledi salva najgorih uvreda, najgorih kleveta, najgorih laži, u želji da se kompletna vladajuća struktura, pre svih predsednik Vučić, Srpska napredna stranka, pokaže valjda odgovornim i krivim za ubistva koja su se desila.

Gospodine Jovanoviću, izvolite. Slušam ja vas.

(Aleksandar Jovanović: Izvolim, nastavi.)

Jeste mi dali reč?

(Aleksandar Jovanović: Nastavi.)

Nemojte, pustite ga, sad je u fazi da je predsednik Skupštine. Nemojte da mu objašnjavate da nije, posle će da se iznervira.

Predsedniče, jel mogu ja sad da nastavim? Hvala.

Dakle, to nije poziv za razgovor. Ako ćete na takav način da komuniciramo, onda jednostavno morate da očekujete politički odgovor na ono što radite. Zato što je laž, brutalna laž, priča o nekakvim privatizacijama i to je iks puta rečeno da je brutalna laž, ali ne vredi, valjda mora da se u toj agendi koja mora da se izgovori i to kaže.

Onda dolazimo do još jednog paradoksa, koji se ovde izgleda ponavlja, to je neko pravilo, već sam to primetio ali izgleda da to bukvalno mora tako da funkcioniše, oni koji najmanje imaju prava da pričaju o korupciji pričaju o korupciji, oni koji najmanje imaju prava da pričaju o nasilju pričaju o nasilju, oni koji najmanje imaju prava da pričaju o obrazovanju pričaju o obrazovanju, a sada o moralu u politici priča onaj ko je do poslednjeg nanosekunda branio vlast u Šapcu.

Dakle, vi ste snimljeni kako dogovarate da se sipa ricinus članovima biračkih odbora da biste ostali sami na biračkim mestima, da biste mogli da štelujete glasanje. Postoji snimak, audio zapis. Koliko ste puta oborili izbore u Šapcu, više ni sami ne znate. I sad vi pričate o moralu u politici. Nemojte.

Pružena je ruka, apsolutno smo za razgovor, ali to da nam pretite da ima mnogo nezadovoljnih ljudi, to znamo. Bili su izbori pre dve godine, znamo koliko ste dobili glasova.

Postoji jedan drugi problem. Znate, na tim izborima predsednik Vučić je dobio dva miliona i 300 hiljada glasova, a bilo je ljudi koji su glasali protiv njega i bilo je ljudi koji su glasali za druge kandidate. I sad vi nama kažete – ima ljudi koji nisu za vas. Da, znamo to. Pa? Nemojte da pretite time. A koliko ima na kojoj strani, koga ko podržava, to ćemo na izborima da proverimo, pre ili kasnije.

PREDSEDNIK: Predstavnik predlagača ima reč.

RADOMIR LAZOVIĆ: Hvala, predsedavajući.

Ja vidim da ovde replike traju po tri minuta, postavljanje pitanja umesto pet minuta sedam minuta, kada vladajuća većina postavlja, pa rekoh, da se ne mešam, ko zna koji rekord ćemo oboriti…

PREDSEDNIK: Kad vičete, Lazoviću, to tako ide. Ćuta Jovanović kad dobacuje minut, onda nadoknadimo minut. Kad dobacujete dva minuta, onda nadoknadimo dva minuta. Uvek je isto.

RADOMIR LAZOVIĆ: Nemojte da me prekidate. Nemate vi nikakvo pravo, gospodine, dok ja pričam da me prekidate.

PREDSEDNIK: Ja imam prava da vodim sednicu i da vam objasnim ono što vam navodno nije jasno.

RADOMIR LAZOVIĆ: Nema potrebe, ništa vam nisam uputio, ne možete u sred moje rečenice da govorite.

PREDSEDNIK: Naravno da mogu.

RADOMIR LAZOVIĆ: Ne, ne možete.

PREDSEDNIK: Naravno da mogu.

RADOMIR LAZOVIĆ: Ne, ne možete.

PREDSEDNIK: Kao što vidite, upravo sam to uradio.

RADOMIR LAZOVIĆ: Ovo nije povreda Poslovnika. Sebi dajete prava koja nemate.

PREDSEDNIK: Znači, kada hoćete da se nešto razjasni, ja ću da vam razjasnim, nikakav problem nije.

RADOMIR LAZOVIĆ: Nema potrebe vi meni ništa da razjašnjavate. Ja se obraćam građanima. Ne treba mi vaše objašnjenje nikakvo.

PREDSEDNIK: Ipak vam je bilo jasno, ali se pravite da vam nije bilo jasno. Jel vidite kako je sad sve u redu?

RADOMIR LAZOVIĆ: Poštovani građani, moram da vam kažem nešto. Ja sam navikao, nekad gledamo sport, većina nas voli sport, pa vidite, na tim utakmicama postoje oni komentatori. Neki ljudi su izgradili svoje velike karijere, bili su bravurozni u tim komentarima, prateći fudbal, boks, košarku, tenis, razne sportove. Bili su poznati kao komentatori koji su davali neki svoj lični pečat tim utakmicama, izazivali kod velikog broja ljudi jedno oduševljenje sportom, pobedama i slično.

Ali, da će Narodna skupština da ima komentatora koji će svaki čas nešto da dobacuje, komentariše, prepričava, govori nam ko je šta rekao, daje svoje verzije onoga što je realnost, kako bi mogla da izgleda, to da bi vama nekako na neki način izmanipulisao ovo što se ovde dešava, e, to nisam verovao. Evo, danas, a bogami i u zadnje vreme, taj komentator se javlja u liku predsedavajućeg ove Skupštine. No, da se ne bavimo njime, i previše smo se njime bavili.

Želeo sam da mom kolegi Nebojši Zelenoviću ponudim jedno moguće tumačenje na njegovo vrlo dobro pitanje – zašto već danima gledamo da se u javnosti govori o svemu, osim o zahtevima protesta „Srbija protiv nasilja“? Evo i ovde smo imali prilike da vidimo koliko puta smo imali pogrešna tumačenja, izvitoperena tumačenja, bežanje od onoga što je zaista u tim zahtevima, pa smo išli od toga da neko želi nekog da ubije, pa smo išli ka Rusiji, pa smo išli ka Americi, pa smo išli ka tome da je ovde sve zahtev, o svemu možemo da pričamo, sem o onome što je zaista zahtev ovog protesta.

Gospodine Zelenoviću, želim da vam ponudim moje tumačenje zašto je to tako. Ja mislim da se ova vlast najviše, građani, plaši onoga što vi radite, što mi radimo, što zajedno stvaramo na ulici, a to je borba da dođe do raskidanja sa odvratnim nasiljem kojem je naše društvo izloženo već godinama.

Dakle, oni žele, o svemu će da pričaju, nude izbore, nude da se pregovara, nude lažne konsultacije, pozivaju na dijaloge, a u istoj rečenici govore da ste lešinari, da ste ološi, da ste najgori od svega što postoji. U istoj rečenici vam nude da biramo nova rukovodstva, premijerka ubi se nudeći svoju ostavku, samo niko je ne želi. Zamislite tu osobu bez svoje volje. Premijerka države ne može da podnese ostavku, jer joj neko ne da. Ljudi, javite hitno tužiocu, neko sprečava premijerku, ona nema svoju volju. Odmah javite neka pravosudni organi krenu da rade. Bojim se da neće biti tako, bojim se da je u pitanju nešto drugo. Žele da pobegnu od zahteva protesta, a kako ne bi bilo nikakvih dilema, šta je u tim zahtevima, da ne biste izvrtali ponovo, evo da vam kažem.

Građani okupljeni na ulicama u protestu „Srbija protiv nasilja“ zahtevaju oduzimanje nacionalnih frekvencija televizijama koje sluđuju građane i šire mržnju kao što su Pink i TV Hepi. Smenu svih članova REM-a koji svojim nečinjenjem omogućavaju nesmetano širenje mržnje i nasilja. Gašenje štampanih medija i tabloida koji objavljuju lažne vesti, podmetačine i kontinuirano kršenje novinarskog kodeksa. Smenu rukovodstva RTS-a, hitno ukidanje programa koji promovišu nasilje, nemoral i agresiju na televizijama. Zahtevaju se i ostavke Bratislava Gašić, Aleksandra Vulina i Branka Ružića koji je već podneo ostavku. Dakle, ljudi nemojte više izvitoperavati ono što traže građani okupljeni na ulici.

Zašto mi ne možemo da razgovaramo o ovome, najbolje pogledajte kako izgledaju izveštaji vaše Vlade, REM-a i ostalih, pogledajte ko predstavlja taj izveštaj i kako to izgleda.

Umesto da pričamo o ovom nasilju koje dolazi sa „Pinka“ i „Hepija“, da kažemo svi šta imamo, da vidimo da nije možda, da ne ispadne možda da sam ja u pravu, da pored nas ima još neko ko misli da ne treba s pištoljem voditi program uživo, da možda ima još neko ovde u ovom domu ko misli da ne treba da se na televiziji prikazuje kako najbolje ubiti čoveka, a da vas policija ne provali. Ako nećete o tome da pričate, onda diskusija izgleda tako što pustite čoveka koji će sve to da izokrene i da napada svakoga ko mu se nađe u vidokrugu.

Jel to dijalog na koji vi pozivate? Ako je to dijalog na koji vi pozivate, molim vas, dozvolite mi da kažem da to nije dijalog. Ako pozivate na dijalog o tome koliko je oružja dostupno građanima, nemojte nam, brate, vređati inteligenciju da nam ministar Gašić priča da je 57.000 oružja oduzeto za šest meseci, a u prethodnih šest godina je oduzeto 11.000. Pa šta vi mislite, šta se desilo? Jel to gospodin Gašić u poslednjih pet dana postao supermen? Jel on superheroj? Kako je došao do tih cifara? Ja tvrdim ovde da je to još jedan način da se dijalog izbegne, da pobegnete i da građane ubeđujete sve vreme kako je sve u redu. E pa nije u redu, i to ne tvrdim ja, to tvrdi 100.000 ljudi na ulicama ovog grada, to tvrde ljudi na ulicama Srbije.

Da se ne bih javljao svaki čas, da se osvrnem malo i na ovoga što je govorio, predstavnik vlasti.

Dakle, gledajte, gospodo, gospodin Zelenović izneo je jedno dosta, rekao bih, važno pitanje – zašto se predsednik bije po stadionima? Zašto je na šipci? Zašto je on jedan od tih huligana? Zašto on promoviše nasilje? Zar to nije nešto što bi neko, ako ima odgovor, trebalo da ponudi? Zašto ne skoči neko od vas i kaže – ali nije tako, nije tako, Zelenoviću, ti grešiš, sve si pogrešno razumeo. Nego, šta je urađeno? Urađeno je, ja se javljam da odgovorim, a umesto odgovora – e, sada ćeš da čuješ kakav si ti u stvari. Pa nije on pitao kakav sam ja, Nebojša Zelenović, recite mi vi kakav sam ja čovek, nego je pitao nešto bi trebalo da interesuje sve ljude u ovoj državi – zašto nam se predsednik bije po stadionima? Jel ima neko da ga to ne zanima možda? Jel to nije relevantno pitanje, građani, zar ne? A šta ste vi odgovorili? Zelenović je ovakav ili onakav, on u Šapcu ne znam šta radi. Pa svakako nije to pitanje bilo. I tako vam izgleda svaki put kada bežite, kada se sakrivate, kada nemate šta da kažete.

Da vam kažem nešto i o tom mostu u Šapcu. Kada su se građani skupili da protestuju u blokadi povodom „Rio Tinta“, povodom groznog projekta koji će trovati generacije u ovoj državi, znate šta se desilo? Pojavili se neki batinaši i policija se našla, a da ne pomenem i da su se ti isti batinaši dovezli javnim automobilima iz lokalne samouprave. I gledajmo sad situaciju, s jedne strane batinaši, u sredini policija, mirni okupljeni građani na mostu, jedan vestern događaj, vestern situacija. I znate šta uradi policija? Policija se skupi lepo i pobegne. Načelnik policije naredi – sklonite se, ljudi, da batinaši biju narod, to im je posao. I znate ko jedini odgovara o tome, ko je jedini na sudu danas zbog toga? Moj kolega Dobrica Veselinović, a vidim da ima još ljudi ovde, Borko Stefanović, koji u tom slučaju odgovarali za to što su snimali kako policija beži pred batinašima. E, to vam je taj most u Šapcu koji pominjete.

Da pokažem želju, dobru volju i jednu molbu, da nastavim u nekom drugom pravcu ovo, hteo bih da se još jednom osvrnem na ono što je gospođa Jeftić Branković rekla ovde – pozvala je da se govori o sistemu vrednosti kod dece i njegovom urušavanju, pozvala je da se zapitamo da li možda pokazujemo deci pravi primer, mi kao narodni poslanici. Ja bih to voleo da vidimo. Ja bih voleo da tako nešto vidimo, ali moram da vas razočaram, u ovom domu sede ljudi koji su organizovali bakljade po krovovima i napadali decu drugih ljudi, organizovali su verbalne, doduše, a koliko još da čekamo da ne ispadnu možda i fizički.

Još nešto da vam kažem, gospođo, ovde na ovom mestu, na mestu gde sedi ministar Gašić, čuli smo od njega da je organizovao bakljade za rođendan predsedniku. Pa ste li vi ljudi svesni, bre, čime se vi igrate? Pa jedan je predsednik odbora, drugi je predsednik, jedan drugome organizuju bakljade, proslavljaju rođendane sa bakljama. Pa dokle, bre, to ide? I vi pričate nešto o nasilju? Bravo, bravo! Evo, bravo!

PREDSEDNIK: Lazoviću, nije vam dovoljno što ste vikali u mikrofon deset minuta, nego sad kad ste sami sebe isključili vičete s mesta. Vičete i dalje. Ovo za bakljade i ministra se slagali. Ali nije loše, kad ste to već spomenuli, da se podsetite, bakljade ste organizovali vi pred Narodnom skupštinom, svi zajedno, i onda tim upaljenim bakljama gađali Narodnu skupštinu. Ali to su bile lepe baklje, one nisu bile ni opasne, ni strašne, to je bilo divno sve, demokratske baklje.

Pravo na repliku, Milenko Jovanov.

MILENKO JOVANOV: Predsedniče, jel mogu ja?

(Aleksandar Jovanović: Može.)

Hvala. Nemojte me prekidati, kad ste mi dali reč, nema smisla. Hvala. Nemojte me sad prekidati više. Kako ja progovorim, vi me prekinete.

Predsedniče, dajte mi reč da govorim. Jel može? Hvala.

Dakle, kaže – na pruženu ruku mi odgovaramo sve i svašta, pa pričamo o Rusiji. Evo, naslovna strana, sad ja ne znam da li je ovo „Dnevnik“ ili „Tjednik“, ali je u svakom slučaju poznato lice na toj strani, eno ga tamo klima glavom, kaže: „Srbija je spremna da se oslobodi od Vučića i, gle čuda, Rusije“. Ali mi smo ti koji ubacuju Rusiju u taj diskurs, nije on.

Idemo dalje. Kaže – neko bakljade pravi i time pravi jako velike probleme, to je nasilje itd. Pogledajte, „Ne davimo Beograd“, veliki je ovako transparent…

(Predsednik: I Marinika Tepić da ne dobacuje kao Ćuta.)

Ne smeta to, predsedniče Orliću, mora da se dokaže. Sad će i ona dugmetaru da razvlači, samo polako, prisustvujemo sada tuči ko će prvi do mikrofona na bini na kojoj ne smeju da priđu. Dakle, samo vi njih pustite.

Ali, ko diže baklju? Diže baklju jedan bradati čupavi buckobas, liči na ovoga koji je malopre govorio, doduše, malo je skratio kosu, malo je skratio bradu, malo je smršao, ali je ovo on. Evo ga sa sve bakljom. Ali nije ni tu kraj. „Fejsbuk“ stranica „Ne davimo Beograd“ – bakljada, 4. decembar u 23.07 časova, evo vam ga snimak, možete da vidite na vašem „Fejsbuku“, bakljada. Pa što radite to? Pa to je nasilje. Kako ono ide, kako da ja sad mogu to da ponovim?

(Aleksandar Jovanović: Prošlo vreme, hajde gasi.)

Šta je bilo? A malo je nervoza? A što je nervoza?

(Predsednik: Da ne dobacuje iz klupe ni Lazović.)

A što palite baklje? A što promovišete nasilje? A što lažete danima? Lagali ste kako sam organizovao haos na protestima. Kakav se haos desio na protestima? Kakav je haos bio u petak? Kakav je haos bio u subotu? Hajde sad lepo da se izvinite zato što ste lagali? Pa ste me onda optužili da sam ja organizovao one koji su tukli onog Amerikanca koji ih je provocirao.

Hajde sad da se izvinite zato što ste lagali. Dokle ćete da lažete, Lazoviću? Dokle ćete da lažete, Lazoviću? Kad je kraj vašim lažima, Lazoviću? O Rusiji, o bakljama, dokle lažete?

PREDSEDNIK: Poslovnik.

MIODRAG GAVRILOVIĆ: Član 104. stav 4, replika ne može da traje duže od dva minuta. Ja sam na prošloj sednici tražio da za Jovanova posebno izdvojite četiri minuta za replike, jer obično mu uvek toliko dajete. Objasnite zašto su mu dali više, jer direktno piše – ne može da traje duže od dva minuta.

PREDSEDNIK: Rekao sam malopre Lazoviću, a ni vi ne slušate, ne znam da li ste uopšte bili tu, kad god vi vičete i nekome oduzimate vreme koje ima pravo da iskoristi da govori ja to vreme nadoknadim, što vi manje vičete, manje će biti potrebe za nadoknadu. Cakiću, takođe sam jutros rekao kada vičete iz klupa onda ćemo to da sankcionišemo po Poslovniku.

Jeste razumeli to Cakiću? Niste. Da vam objasnim kako to funkcioniše. Vi vičete iz klupa, ja vas zamolim da to ne radite, vi to prihvatite i sve bude u redu ili ne prihvatite, nastavite to da radite, ja vas zamolim još jednom, dva puta i onda pređem na izricanje opomena, tako funkcioniše.

Da to važi za sve i za vas, pa da i za vas, za sve. Znači, nikome nisam prvi put kad to počne da radi izricao opomenu, svakoga zamolim, nekoga tri, nekoga 10, nekoga 30 puta, e onda ako to prihvatite mi nastavimo da radimo kako neki red nalaže, ako to baš ne prihvatate i insistirate da pređemo na opomene, onda pređem. Eto, jednostavna stvar.

Tako, gospodine Cakiću funkcionišu, sve jasno, u redu je. Odlično.

(Aleksandar Jovanović: To tako ide?)

Vi znate, Ćuto Jovanoviću kako to funkcioniše, više puta ste testirali.

Hajmo dalje, daću i vama, tako je, dva minuta, pa ćemo da idemo dalje.

VLADIMIR ĐUKANOVIĆ: Zahvaljujem predsedavajući.

Znate, ako sam nekada nešto na tom istom stadionu koji vi tako ružno pominjete, naučio, a to je da u oči pogledam nekog i da mu pomenem ime i da mu kažem u lice ono što mislim znate, a ovde imamo nekoga ko ne sme da mi pomene ime, kao da mi ne bi dao osnov za repliku i toliko o njegovoj hrabrosti i toliko o njegovoj iskrenosti, a i o toliko licemerju pošto je gospodin Jovanov upravo malopre mu pokazao kakav je licemer.

(Narodni poslanik, Radomir Lazović dobacuje.)

PREDSEDNIK: Lazoviću, bez dobacivanja ponovo.

VLADIMIR ĐUKANOVIĆ: Prema tome, ja bih samo zamolio, ja neću puno oduzimati vremena, ali znate kada već govorimo o nasilju, ja nisam nikada, to ste vi uradili, a ima i snimak, rekli drsko policajcu ko te, pa da ne kažem šta dalje, to ste vi rekli pre neki dan policajcu.

Nikada u životu nisam blokirao ulicu, pošto govorite o mostu u Šapcu, a što da vas brani policija kada ste izašli na neprijavljeni skup, a što da vas brani policija, izađete i blokirate neku saobraćajnicu i ne pitate se kako je nekom što želi da prođe tamo, nego vas baš briga, vi ste oslobodioci, vi ste nova OZNA, vi ćete krizne štabove, kao što ste 2000. godine, radili zauzimate ulice, preduzeća, baš vas briga. I, vi pričate o nasilju, vi koji ste bakljama ulazili ovde u Skupštinu i motornom testerom u RTS, vi ćete da nam pričate o nasilju.

Malopre sam rekao i ostajem pri tome, vi ste gospodo generator nasilja, ali takvi kakvi ste hoćemo da pričamo sa vama, jer ste narodni predstavnici i dužni smo s vama da razgovaramo i koliko god ste sada ovde crveneli zato što vam je neko saopštio kakvi ste licemeri, želimo da razgovaramo sa vama, jer nam je to dužnost, jer ova zemlja mora da ide napred i ne sme da stane. Zahvaljujem.

(Aleksandar Jovanović: Tako je. Bravo, majstore.)

PREDSEDNIK: Kao što smo rekli, dalje, Boško Obradović ima reč, a Ćuta Jovanović, poslednje upozorenje.

BOŠKO OBRADOVIĆ: Poštovane kolege narodni poslanici, poštovani građani Srbije, želim najpre u ime poslaničke grupe Srpski pokret Dveri – Patriotski blok, da izrazim našu podršku formiranju anketnog odbora radi utvrđivanja činjenica i okolnosti koje su dovele do masovnih ubistava u Osnovnoj školi „Vladislav Ribnikar“ i na teritoriji Smedereva i Mladenovca u Malom Orašju i Duboni, utvrđivanja propusta u vršenju nadležnosti i preduzimanju odgovarajućih radnji, utvrđivanja odgovornosti nadležnih lica i predlaganja mera.

Dakle, ovakav jedan anketni odbor je zaista preko potreban da bismo ovde svi zajedno u Narodnoj skupštini utvrdili gde je sistem zakazao i kako smo došli u onako tragičnu situaciju da izgubimo toliko mladih života. Imamo dakle dva pravca u kojima treba da se kreće rad ovog anketnog odbora. Prvi se tiče, pre svega masovnog ubistva u Osnovnoj školi „Vladislav Ribnikar“ u Beogradu i prva stvar koju treba ispuniti jeste izaći u susret prvom, najstarijem zahtevu roditelja iz odeljenja 7/2, a to je bio zahtev za rekonstrukciju kako se zapravo uopšte desio taj zločin tog tragičnog dana 3. maja.

Potrebno je odgovoriti na sva sledeća pitanja. Gde je toga jutra bio direktor škole? Gde je tog jutra bio sekretar škole? Gde je školski policajac? Gde je privatno obezbeđenje? Treba pogledati sve snimke sa svih nadzornih kamera iz škole i treba naravno rasvetliti sve moguće uzroke kako je došlo do ovog jezivog i tragičnog događaja.

Pre svega da li je ubica pokazivao bilo kakve znake psiho-patologije pre toga? Zašto je promenio razred u ovoj osnovnoj školi? Da li je bio kod pedagoga i psihologa i kod koga i kada? Da li je tačno da je na ekskurziji prema svedočenju roditelja druge dece spavao sklupčan na fotelji, a ne na krevetu koji mu je bio dat? Da li je to uopšte primećeno i da li je iko razgovarao sa roditeljima posle svega toga? Kako je ubica došao do oružja? Verovatno najvažnije pitanje, gde se ubica obučavao i ko ga je obučavao da postane maltene profesionalni ubica? Da li se u svemu tome ogledao na bilo koje filmove, video-igrice ili je imao nekakve druge uzore koji su ga rukovodili u činjenju ovako monstruoznog zločina? Veoma važno pitanje na kome takođe insistiraju roditelji odeljenja 7/2, a to je ko je u javnosti objavio spisak dece koja su bila predviđena za streljanje od strane ovog maloletnog ubice i ko je objavio fotografije dece i njihovih roditelja?

Dakle, sve su to teme koje moraju da se isteraju na čistac, jer to osećamo kao dug pre svega prema roditeljima nesrećno, tragično poginule dece i uopšte prema roditeljima iz ove škole da bismo uopšte mogli da idemo dalje. Niko nema prava da sakriva ove činjenice, pre svega od roditelja, a onda i od kompletne javnosti.

Što se tiče drugog masovnog ubistva u selima Mladenovca i Smedereva, tu je situacija mnogo jasnija o uzrocima kako je do ovih tragičnih ubistava došlo. Pre svega tu tačno vidimo propuste nadležnih državnih institucija, policije, tužilaštva, sudstva i tim pravcem treba i da ide anketni odbor. Koliko je prekršajnih i krivičnih prijava ubica iz Mladenovca imao u svom životu?

Da li je ikada procesuiran, krivično gonjen i osuđen za sve te krivične i prekršajne prijave? Imena tužilaca i sudija koji su ostavili u fijoci svojoj slučajeve koji nisu po njima postupali, koji su direktno odgovorni za ova ubistva, jer da je ubica na vreme priveden pravdi, ne bi došlo do ovog masovnog zločina, već bi on bio u zatvoru. Celo selo je znalo za njegov arsenal nelegalnog oružja. Da li policija ikada ušla u njihovu kuću i njega i njegove porodice da zapleni to nelegalno oružje o kome su svi znali sve.

Konačno, ono što je najvažnije pitanje, šta su životni uzori ovako mladog ubice iz Mladenovca? Da li je njegov životni uzor Kristijan Golubović, jedna od velikih zvezda više televizija sa nacionalnom frekvencijom? Da li se ubica družio sa učesnicima rijaliti programa „Zadruga“ sa televizije „Pink“? Da li je u tom rijalitiju pronalazio svoje životne uzore? Da li se sa njima družio na raznim žurkama koristeći alkohol, drogu, oružje? Da li je sve to javno objavljivao na društvenim mrežama, jer je to zapravo bio ideal nekakvog javnog delovanja koji je video u tim rijaliti programima?

Konačno, zašto je policija bilo potrebno osam sati da uhvati mladenovačkog ubicu? Kako se izvukao iz tog obruča koji je napravljen oko mladenovačkih i smederevskih sela da bi ranije bio uhvaćen? Šta se tu tačno dešavalo ostalo je dužno MUP da nas obavesti.

Ono što treba da bude završni zadatak ovog anketnog odbora, a to je i predviđeno u ovom predlogu za obrazovanje, jeste da se utvrdi odgovornost. To je najvažnija reč ko je kriv, ko je odgovoran, ko je napravio propuste u državnom sistemu, gde je sistem zakazao? Samo iz ovih nekoliko pitanja koje sam postavio otprilike tačno vidimo pravac te odgovornosti. Ova se priča ne može završiti bez konkretne odgovornosti po imenu i prezimenu.

Konačno, ima ova važna, završna stvar u ovom Predlogu za obrazovanje anketnog odbora, a to je da je njegov zadatak, između ostalog, i da predloži mere kako nam se ovakve tragedije više nikada ne bi dogodile i mere kako da izađemo iz ove političke i sveukupne krize u kojoj se nalazimo nakon ove dve jezive tragedije.

Ja bih želeo u ime poslaničke grupe Srpskog pokreta Dveri i našeg Patriotskog bloka, a verujem u ime kolega iz kompletnog državotvornog bloka patriotske opozicije, da ponovim naše predloge za rešenje ove političke krize, ali i za prevenciju nasilja u našem u društvu.

Pod jedan, mora se preuzeti objektivna odgovornost za ono što se desilo. Vi koji ste bili na vlasti poslednjih 11 godina, koji ste imali apsolutnu vlast, koji ste o svemu odlučivali, koji ste odlučivali o životu i smrti u ovoj državi, morate sada da preuzmete i objektivnu odgovornost i da podnesete ostavke.

Kada to kažem, mislim, pre svega, na predsednika Republike Aleksandra Vučića i na predsednika Vlade Srbije Anu Brnabić i kompletnu Vladu Republike Srbije koja treba da podnese ostavku.

Drugi korak treba da bude okrugli sto, dijalog između vlasti i opozicije ovde u Domu Narodne skupštine, sa čim predsednik Republike nema ništa i ne treba da ima išta. Znači, dijalog između vlasti i opozicije ovde u Domu Narodne skupštine kako da izađemo iz ove krize, koji nas izbori čekaju narednih šest do 12 meseci i da u dogovoru napravimo taj kalendar izbora i kako će funkcionisati Vlada do tih izbora, a naš predlog je prelazna tehnička vlada koja je inače rešenje primenjeno u brojnim demokratskim zemljama kada su zemlje upadale u krizu.

(Poslanici Srpske napredne stranke dobacuju iz klupa.)

Gospodine predsedavajući, ja vas molim da upozorite kolege iz vladajuće većine da me ne prekidaju, jer govorim o demokratskom mehanizmu koji je primenjen u jednoj Austriji kada je upala u političku krizu i u nama obližnjim, Crnoj Gori i Severnoj Makedoniji, kada su te zemlje bile u političkoj krizi kao što smo mi danas.

To nije nikakav dolazak opozicije na vlast bez izbora, jer mi ne možemo da izaberemo vladu kao manjina u ovom sazivu Narodne skupštine. Jedini način da se dođe do prelazne tehničke vlade jeste dogovor vlasti i opozicije i da mi zajednički izaberemo prelaznu tehničku vladu.

Postoje dva načina za to…

(Poslanici Srpske napredne stranke dobacuju iz klupa.)

Bez obzira koliko vi dobacivali, ja sam svestan koliko vas ova ideja boli. Ja sam svestan da svaki dan svi predstavnici režima sve čine da ne dođe do prelazne tehničke vlade, svesni da je to jedino rešenje i za izlazak iz ove naše političke krize.

Ta vlada može biti ne stranačka, sastavljena od nestranačkih ličnosti oko kojih se zajedno dogovorimo i ta vlada može biti koncentraciona, sastavljena od predstavnika svih poslaničkih grupa, i vlasti i opozicije, oko kojih se zajedno dogovorimo i izglasamo ovde u Narodnoj skupštini tu prelaznu tehničku vladu.

Ja razumem, naravno, da ćete sve učiniti da ne dođe do prelazne tehničke vlade. Razlog je veoma jednostavan - zato što bi prelazna tehnička vlada bila podela odgovornosti i vlasti sa vaše strane, a vi želite da se ništa ne menja, da i dalje jedini sami odlučujete o svemu u Srbiji, da nastavite po starom, kao i pre ove dve tragedije, da nastavite sa nasiljem na medijima, sa govorom mržnje u Skupštini i sa svim drugim elementima mržnje prema svakome ko govori drugačije i ko misli drugačije u odnosu na vašu vlast, ali moram da vas obavestim da je to vreme prošlo i da se na to vreme nećemo i ne možemo vraćati i da je zato veoma važno…

(Poslanici Srpske napredne stranke dobacuju iz klupa.)

Evo, ako vas to toliko boli, da u prelaznoj tehničkoj vladi ne bude niko od nas političara, niko od nas lidera opozicije.

Evo, da li je to predlog? Da li je to mogućnost da se dogovorimo? Pa, naravno da jeste, ali vi niste spremni ni na kakav dogovor, već ste spremni samo na nasilno održavanje vaše vlasti po svaku cenu, ali morate shvatiti da građani Srbije to više neće da trpe, da je građanima Srbije muka od vaše vlasti.

Da, idemo na izbore. Naravno da idemo na izbore.

Šta se čeka? Šta se čeka? Pa, mi tražimo izbore već tri meseca, od kad ste prihvatili protivustavni francusko-nemački sporazum o priznanju lažne države Kosovo.

Zašto nema izbora? Zato što vam Hil ne da da se raspišu izbori. Zato što vam zapadni mentori ne dozvoljavaju izbore dok ne primenite francusko-nemački sporazum, dok ne ispunite ono što ste obećali zapadu.

(Poslanici Srpske napredne stranke dobacuju iz klupa.)

Šta se čeka? Zašto nema izbora? Pa, zato što vam zapad ne da izbore. Zato što Hil odlučuje u Srbiji više nego Aleksandar Vučić.

(Poslanici Srpske napredne stranke dobacuju iz klupa.)

Naravno, sa druge strane, ako mi predsedavajući dozvoli, pošto nijednom ne opominje predstavnike vladajuće većine kada urlaju, kada dobacuju, kada vrište, kada se deru, kao što sada svi mogu da čuju u toku ovog mog obraćanja kako reaguje vlast kada govori neko iz opozicije, to je primer vašeg ponašanja, to je primer vašeg demokratskog poštovanja opozicije, to je primer kako vi vodite ovu državu već 11 godina, ne dozvoljavajući da se čuje uopšte drugačije mišljenje.

(Poslanici Srpske napredne stranke dobacuju iz klupa.)

To je neverovatno, ali to ste vi. Vi ne možete da izdržite nekoliko minuta drugačijeg mišljenja, a da ne dobacujete i da ne vrištite.

Ono što je moja dužnost jeste da predložim i ono što su već predate u skupštinsku proceduru, mere za prevenciju nasilja u našem društvu.

Podsetiću vas da smo još u novembru mesecu, pre šest meseci, Narodnoj skupštini predložili mere Vladi Republike Srbije za prevenciju nasilja u našem društvu. Još uvek te mere nisu došle na dnevni red ove Skupštine.

U decembru smo predložili da ministri odgovaraju na aktuelna pitanja i pozvali Anu Brnabić i Branka Ružića da ovde razgovaramo o prevenciji nasilja u našem društvu. Ko će da odgovara za to što šest meseci nije bilo debate u ovoj Narodnoj skupštini, a predložili smo šest meseci pre ove tragedije da se o tome ovde razgovara i da donesemo mere prevencije nasilja u našem društvu? Ko je za to odgovoran?

Evo, i sada u skupštinskoj proceduri postoji samo jedan predlog mera za prevenciju nasilja u našem društvu u prosveti na medijima. To je predlog Sprskog pokreta Dveri i naše poslaničke grupe od 17. maja.

Vlada Republike Srbije do ovoga trenutka u skupštinsku proceduru nije predala nijedan jedini predlog za prevenciju nasilja u našem društvu, ništa. Nula predloga Vlade Republike Srbije, ali ste zato imali vremena da Skupštini predložite novi Zakon o upravljanju privrednim društvima koja su u vlasništvu Republike Srbije, da biste omogućili rasprodaju i privatizaciju javnih preduzeća i da bi vaš kapital, vaših kriminalaca i vama bliskih tajkuna ušao u naša javna preduzeća i da biste tako zadržali kontrolu nad njima i kada padnete sa vlasti i to je dobra vest. Vi već razmišljate o tome kako će izgledati Srbija kada padnete sa vlasti i kako da preživite taj pad sa vlasti. Znači, počinjete da shvatate da je vreme vaše vlasti prošlo.

Hvala vam na pažnji.

(Miodrag Gavrilović: Poslovnik!)

PREDSEDNIK: Vi ste hteli po Poslovniku?

(Miodrag Gavrilović: Da.)

Izvolite.

MIODRAG GAVRILOVIĆ: Moram da ukažem na povredu člana 27. zato što ste dužni da se starate o redu na sednici Narodne skupštine.

Malopre ste objasnili da gospodin Jovanov može da dobije duže da govori zato što je bio prekidan. Mislim da je to pravilo trebalo isto primeniti na Boška Obradovića.

S druge strane, niste zaista uticali da rad u Skupštini bude bar malo pristojniji.

PREDSEDNIK: Primenio sam ista pravila. Boško Obradović je govorio dokle je Boško Obradović hteo. Šta se vi sada brinete za to kada je sam čovek završio kada je on smatrao da je kraj?

Da li treba da se glasa?

(Miodrag Gavrilović: Demokrate se brinu za poštovanje procedure.=

Ne, za glasanje vas pitam, ne za to šta demokrate misle.

(Miodrag Gavrilović: Ne treba da se glasa.)

Ne treba da se glasa.

Hvala.

Idemo dalje.

Pravo na repliku, Milenko Jovanov.

MILENKO JOVANOV: Dobro, čuli smo neke predloge o kojima je u javnosti već bilo reči. Ja mogu samo da ponovim, a čuli ste i po reakciji poslanika koliko je za nas kao poslanike prihvatljiva ideja o bilo kakvoj prelaznoj Vladi.

Dakle, mi ipak za to treba da glasamo da bi to moglo da bude realizovano, a po reakcijama, rekao bih da će to teško da prođe, tako da tu ideju možete da zaboravite.

Što se tiče ostavke predsednika Republike, predsednik Republike vam je ponudio opciju da ga razrešite sa te funkcije tako što ćete da prikupite odgovarajući broj potpisa ovde u Skupštini. Slikali su se neki poslanici da su krenuli u prikupljanje potpisa i bilo je pitanje dana kada će da objave da su prikupili dovoljan broj potpisa.

Nažalost, mi bismo u toj varijanti morali da dopunimo onaj potrebni broj glasova da se pokrene postupak opoziva, a onda bi se narod na izborima, gle čuda, ipak izjasnio.

Šta oni sve vreme pokušavaju da izbegnu? Da se narod izjasni. Prelazna Vlada, ali da se narod ne izjasni. Da predsednik podnese ostavku, ali da se narod ne izjasni. Znači, sve da se narod ne izjasni i sve bez naroda. Zašto? Znaju ljudi koliko ih narod hoće. Pa, njih neće ni ovi koji šetaju sa njima. Oni ne smeju da dođu do bine, oni ne smeju da govore. Oni traže, ankete prave ko će da govori na skupu. Svi mogu da govore, samo oni ne smeju da govore.

(Aleksandar Jovanović: Jel smeš ti da govoriš?)

Na vašem mitingu? A zašto ja da govorim na vašem mitingu?

Ja samo da čuju, pošto građani verovatno čuju buku, ali ne čuju šta se dešava. Dakle, gospodin Ćuta Jovanović, veliki gospodin Ćuta Jovanović mi džentlmenski nudi da ja govorim na njihovom skupu. Pa, kako bih vam rekao, ja kada dođem na skup koji organizuje moja stranka, mene ljudi zaustavljaju, pozdravljaju, slikaju se sa mnom itd. Za razliku od vas, ja nemam razloga da bežim i da se sklanjam. Tako da, čim vi budete govorili na našem skupu, ja ću tu posetu uzvratiti.

Suština je, o svemu će odlučivati narod. Ne Kajl Skot, kao nekada da uvede pet poslaničkih grupa preko noći u Skupštinu, pa oni koje je Kajl Skot uveo u Skupštinu misle da to tako funkcioniše i u ovoj Srbiji. Ne. Niti Hil, niti bilo ko drugi. Narod Srbije će da odluči.

Što se tiče izbora, da biće ih, samo ćemo da vidimo da li ćemo pre toga ići na promene izbornog zakona, na promenu izbornog zakonodavstva, jer i to narod traži, pa da vidimo da li doktor Nestorović može u pet do 12 da podigne sa 2% na 5% rejting ili sedam za koalicije, kao što je uspeo sa 2% da podigne na tri. Hvala.

PREDSEDNIK: Reč ima predstavnik predlagača.

(Narodni poslanici SNS dobacuju iz klupa.)

RADOMIR LAZOVIĆ: Ako možete samo malo da svoje emocije obuzdate. Nekada je teško, znam i sam, nekada ne mogu.

Dragi građani, da li ste primetili, niste primetili …

PREDSEDNIK: Izvinite, gospodine Lazoviću.

Aleksandru Jovanoviću izričem opomenu zbog dobacivanja.

Nastavite.

(Aleksandar Jovanović: Ovakvom čoveku da izreknete opomenu?)

RADOMIR LAZOVIĆ: Rekao bih sada da je ova opomena potpuno neosnovana i nepravedna, ali ja ne znam sada, znate, nije da se moje mišljenje ovde nešto uzima u obzir, a moglo bi da se uzima u obzir, zato što je često pravično i na mestu. Ali, ostavimo to za neku drugu diskusiju.

Molim vas, građani, vi nemate u desnom uglu vašeg televizora vreme koje se koristi ovde u ovoj Skupštini. Mi koji smo ovde na ovoj internoj televiziji u desnom uglu svakog televizora imamo vreme koje je prošlo dok neko govori.

Sada, hteo bih da vam skrenem pažnju na nešto. Svaki govornik po članu 104. ima pravo da replicira. Replika može da traje do dva minuta. Nigde ne piše u tom Poslovniku da ona može da traje dva minuta i 48 sekundi, tri minuta i 15 sekundi, dva minuta i 53 sekunde, kao što to koristi predstavnik vladajuće većine.

Dakle, zašto vam ovo govorim? Nije to čak toliko ni važno što je vladajuća većina, iako ima svo vreme ovog sveta, uspela i trudi se da tako po malo ovde uzme pola minuta, ovde ne da pola minuta. Nije to u široj slici toliko važno, ljudi, ali znate šta je važno? Pa ako njima to treba, znači da negde tu nešto nije u redu, neka nervoza se uvukla u redove. Nešto bi dodatno da objasne. Nije jasno, mora još jednom da se ponovi, pa onda treba, uzdaju se u to da imaju predsedavajućeg, pa će valjda on da toleriše, evo još samo jednom da ponovim neistinu koju sam već ponovio sedam puta, kaže u sebi predstavnik vladajuće većine i tako svaki put kada dobije reč, po jedan minut ovde, po pola minuta tamo i to traje i traje, a sve u nadi da će toliko puta ponovljena neistina kod građana postati istina. Ali, ne ide očigledno, ne ide. Građani vide šta se dešava. Vreme je za promene. Vreme je da se ispune zahtevi. A vaše priče o izborima, ostavkama, svemu ostalom što ste ovde rekli, sačuvajte za neki drugi put, za neku drugu temu.

Mi smo vam ovde rekli vrlo jasno šta treba da se uradi. Možete da krenete da ispunjavate ili možete da prestanete da pričate o svemu drugom.

Hteo bih da se osvrnem i na prethodnog govornika, gospodina Boška Obradovića. Samo da se razumemo, različite ideje za rešavanje ove društvene i političke krize su poželjne, dobre, o njima treba da govorimo. Ima i sa ove strane različitih ideja šta sve treba uraditi, ali nemojte to mešati sa zahtevima protesta.

Moje mišljenje o Rusiji, o svetu, o ljubičicama, je nevažno u ovom trenutku. Ono što je važno jeste da "Pink" i "Hepi" izgube frekvenciju, zato što su nas zatrpali nasiljem.

Ono što je važno jeste da Savet REM-a podnese ostavku, zato što su dozvolili zatrpavanje nasilja, da fabrike mržnje "Informer", "Alo", dnevne novine koje to rade prestanu da šire mržnju koju su sve ovo vreme radile, da se smeni rukovodstvo RTS-a, da podnesu ostavku ovi bez kojih očigledno ne možete, a koji nisu krivi, ali su odgovorni za ono što se dešava u našoj državi.

Dakle, građani, setite se toga svaki put kada vidite predstavnike vladajuće većine. Svim silama se ovde trude da nekako osvoje tih pola minuta, taj još jedan minut, kako bi ponovili svoje poruke, svoje neistine za koje se nadaju da će nekim magičnim sredstvom postati istine. Od toga nema ništa. Hvala.

(Narodni poslanici SNS dobacuju iz klupa.)

PREDSEDNIK: Dobro.

Za građane koji nemaju u svom desnom delu ekrana sat, informacija da ste četiri minuta i 58 sekundi objašnjavali kako radi sat na 30 sekundi, a kako na minut.

Povreda Poslovnika, izvolite.

ALEKSANDAR JOVANOVIĆ: Gospodine predsedavajući, znate li koji ste član povredili? Sad ću da vam kažem.

(Narodni poslanici SNS dobacuju iz klupa.)

PREDSEDNIK: Samo ponovite ispočetka, pošto se ne čuje.

ALEKSANDAR JOVANOVIĆ: Sad ću da vam kažem, gospodine Orliću.

Povredili ste član 108. Poslovnika. Vi ste dužni da vodite računa o redu i miru na ovoj sednici. Ja ne znam što ste se vi ostrvili na mene, šta sam ja Bogu zgrešio? Vi mene kažnjavate kad god. Nevinog čoveka kažnjavate, gospodine Orliću.

Pogledajte malo s vaše desne strane. Vidite ovde galeriju likova. Eno, onaj tamo s naočarima, taj urla non-stop od kad je ovde došao, reč progovorio jednu nije ovde. Ima ovaj ispod njega, isto s naočarima, ne znam kako se zove kolega… E, vi, vi, zaboravio sam. Pa, po kom to kriterijumu vi kažnjavate ovde ljude? Samo nam objasnite to, gospodine Orliću, pošto ste skloni objašnjenjima, da nam objasnite kako birate koga ćete da kažnjavate. Nemam nikakav problem, evo dajte mi unapred jedno 15 kazni, vrlo rado ću prihvatiti sve, samo vam kažem.

(Narodni poslanici SNS dobacuju iz klupa.)

PREDSEDNIK: Evo, da vam objasnim kriterijum.

Pošto sam malopre objašnjavao poslaniku Cakiću, a isto je bilo i sa vama danas, po kriterijumu što vas zamolim da ne vičete kad vičete, pa onda vi to ne prihvatite, pa vi to radite drugi put. Ja onda ponovo vas zamolim lepo da prekinete sa tim, a vi i dalje odbijate da poslušate, treći, četvrti, peti put. Poslednji put vam je bio ne znam koji danas, i to baš u momentu kada dobija reč da govori Radomir Lazović. I onda će on meni da kaže da je moj propust što ne reagujem na to vikanje iz klupa dok on govori, a to radite vi. E, pa stvarno preteraste, sve granice preteraste.

(Aleksandar Jovanović: Samo mi?)

Tako je.

Znači, da ste prihvatili moj poziv, jedan od, koliko sam ih imao, pet prema vama danas, ne biste došli do opomene, a vi ste baš hteli još jednu.

(Aleksandar Jovanović: Jel vidite vi na desno oko? Dajte malo kazne rasporedite ravnopravno. Šarajte malo.)

Dobro, ako smo to razjasnili.

Povreda Poslovnika, izvolite.

MILENKO JOVANOV: Član 106. – govornik može da govori samo o tački dnevnog reda o kojoj se vodi pretres.

Budući da kolega Lazović i te kako insistira na slovu Poslovnika, insistira na svakoj zapeti, svakoj tački koja se ovde navodi, on jednostavno je govorio mimo Poslovnika. Morali ste da ga opomenete, jer to od njegove impresije o tome šta on misli, kako misli, šta se nalazi u kom uglu ekrana, to nije tačka dnevnog reda. On se javio kao ovlašćeni i on može da govori kao ovlašćeni o onome što je tačka dnevnog reda, a ne da priča o onome što mu padne napamet i što nema veze sa dnevnim redom. Posebno je licemerno da to radi pozivajući se na to kako je važno da se držimo slova Poslovnika.

S druge strane, samo kao predsednik Administrativnog odbora želim da kažem kolegi Jovanoviću, ne brinite, ne dam ja vas. Predsednik je izrekao opomenu, ali to mora na Administrativni, ne dam ja vas Milenko, nećete vi na Administrativni. Pravdu koju god želite, ja ću da vam dam, ne brinite ništa, ne dam na vas ni pod razno. Hvala.

PREDSEDNIK: Baš mi je drago što smo ovo razrešili u duhu tolerancije.

Reč ima Tatjana Manojlović, povreda Poslovnika.

TATJANA MANOJLOVIĆ: Mogla bih ponovo da vas podsetim na član 100. i da vas zamolim kada želite da diskutujete da siđete.

PREDSEDNIK: Samo malo glasnije, Ćuta Jovanović se raduje.

TATJANA MANOJLOVIĆ: Ne mogu jer vaši poslanici galame. Ja ću vas ponovo podsetiti na član 27. da ste dužni da se starate o redu u ovoj sali. Ponovo su ljudi iz tehničke podrške morali da reaguju, jer je Jovanov spržio mikrofon, morali su da zamene mikrofon, jer je on toliko urlao da je mikrofon… (Isključen mikrofon.)

PREDSEDNIK: Gospođo Manojlović, hajde što imate želju da se ističete, ali što izmišljate stvari. Gleda vas cela sala. Stvarno svašta s vama. Siguran sam da će ovo sada što ste uradili da dobije veliki broj lajkova na Tik Toku, kako god se to tamo zvalo. Svaka čast na tome.

Može li najzad Boško Obradović da dobije svojih dva minuta, ako su svi ostali saglasni sa predlogom?

Da li da glasamo za član 27?

(Tatjana Manojlović: Da.)

Da li da glasamo za član 106? (Ne.)

Da li da glasamo za član 108?

Niste zainteresovani.

Znači, glasamo samo za član 27.

Reč ima Boško Obradović, dva minuta.

BOŠKO OBRADOVIĆ: Hvala, predsedavajući.

Evo kako stoje stvari. Ministar Ružić nekoliko dana nije bio spreman da podnese ostavku, pa je podneo ostavku. Željko Mitrović nije bio spreman da prekine „Zadrugu“ i da je više ne emituje, pa će da je prekine i da je više ne emituje. Radio televizija Srbije nije bila spremna da izveštava sa protesta, pa je počela da izveštava sa protesta.

Dakle, ako sledimo logiku ovog redosleda poteza, i te kako ćete morati da utičete na to da REM podnese ostavke, da „Pinku“ bude oduzeta nacionalna frekvencija, što je trebalo uraditi pre mnogo godina, odnosno nije trebalo ponovo ni da dobije nacionalnu frekvenciju na poslednjem konkursu, kao što ćemo doći i do ostavke Vlade Republike Srbije i do ostavke predsednika Republike i do prelazne tehničke Vlade do izbora, a onda na izborima izađite vi sa vašim programom francusko-nemačkog sporazuma o priznanju lažne države Kosovo, sa vašim programom privatizacije i rasprodaje javnih preduzeća, sa vašim programom gej parada i sa svim drugim delovima vašeg programa, pa da vidimo onda kako će se građani opredeliti na tim sledećim izborima.

Dakle, izbori su sigurni. Nama je potreban samo garantni mehanizam da nećete da pokradete izbore, a to je prelazna tehnička Vlada koja će omogućiti slobodu medija i koja će omogućiti poštene izbore. Što vi bežite od prelazne tehničke Vlade, kada je ona samo garant da će ti izbori biti demokratski, slobodni i pošteni? Imate li neku drugu ideju? Da izbori ne budu demokratski, da ne budu slobodni, da ne budu pošteni, da i dalje maltretirate zaposlene u privatnom i u javnom sektoru da moraju da glasaju za vas inače će izgubiti posao ili nikada neće doći na posao. Jel vaša ideja da nastavite sa nasiljem u našem društvu?

PREDSEDNIK: Povreda Poslovnika.

MILENKO JOVANOV: Poštovani gospodine predsedniče, član 107. stav 1. – dostojanstvo Narodne skupštine. Dakle, povređeno je dostojanstvo Narodne skupštine onog momenta kada poslanik koji je prihvatio verifikaciju mandata priča o tome da su nekakvi izbori bili pokradeni. Dakle, verifikacija mandata znači da ste prihvatili izborne rezultate i time ste završili tu priču. To je trebalo da im se kaže, kao što treba da im se kaže i to, a propustili ste priliku da kažete, da su ovi izbori, poslednji, održani po pravilima koji su oni diktirali. Sva pravila su oni diktirali i sva pravila su oni tražili. Mi smo sve prihvatili što je traženo. Tanja Fajon je dolazila ovde, posredovala, šta je već tražila, tako da u tom smislu ste morali da podsetite poslanika da je većina u RIK njihova. Sve i da je ne znam šta… Možda je vama smešno zato što ste članove RIK tukli svojevremeno. Svojevremeno ste mlatili članicu RIK tamo u Kralja Milana, pa vam je zato smešno kada se spomene RIK.

Dakle, te izbore, kako su održani po njihovim pravilima, kako su ih oni tražili, uz posredstvo predstavnika koje su oni tražili, su oni priznali time što su verifikovali mandate i nije pošteno, nije fer. Dostojanstvo Skupštine se time narušava kada se kaže da su ti izbori bili pokradeni, jer ih, eto, nije organizovala prelazna Vlada. Hvala.

PREDSEDNIK: Ne treba da se glasa.

Sve je jasno, a mi smo o tome pričali, čini mi se, još na prvoj sednici, na onoj konstitutivnoj. Dakle, ne samo da imaju većinu u RIK, nego ima tu jedna stvar. Nakon prošlih izbora, svi članovi RIK, što znači predstavnici svih stranaka, predstavnici svih učesnika na izborima su glasali za proglašenje konačnih rezultata. Jednoglasno su glasali za to da su rezultati nesporni i tačni. To se desilo prvi put od uvođenja višestranačja u modernoj istoriji Srbije. Dakle, svi znaju da je rezultat taj koji je utvrđen, taj koji su utvrdili zajedno i glasali svi za njega. Sad naknadno neko ima želju da to poništi, jel tako, gospodine Jovanoviću, hoćete da se odreknete mandata i da vratite sve što ste primili od Skupštine. Hoćete?

(Narodni poslanik Aleksandar Jovanović dobacuje iz klupe.)

Zabeležiću ovo obećanje.

Reč im Uglješa Marković, dva minuta.

UGLjEŠA MARKOVIĆ: Zahvaljujem se, predsedniče.

Poštovani kolega Obradoviću, radi celovitosti istine i da negde probamo da završimo sa tom temom, dosadašnji ministar obrazovanja, gospodin Branko Ružić, je još istog dana ponudio ostavku…

(Narodni poslanik Aleksandar Jovanović dobacuje iz klupe.)

Hvala, kolega Jovanoviću. Izgleda da je kolega Jovanov u pravu kada kaže da vi obavljate funkciju predsednika, pa da sačekam da mi dozvolite.

Da nastavim gde sam stao. Dosadašnji ministar Ružić je ponudio momentalno ostavku. Kao što znate, sistem obrazovanja je kompleksan sistem. Ministar Ružić je u momentima najveće tragedije koja je zadesila našu državu i naše društvo uradio ono što je bilo moralno i odgovorno, a to je da je prvo izjavio saučešće porodicama tragično nastradalih, nastradale dece, bio na licu mesta i uspostavio kontrolu, da kažemo, nad samim sistemom. Nakon toga, 7. maja podneo neopozivu ostavku na mesto ministra obrazovanja.

Takođe, već je bilo reči o tome, zahtev protesta koji je održan 8. maja, prvog protesta po redu, jeste bila, jedan od zahteva, ostavka ministra Ružića, to jeste tačno, samo što je problem u tome što je ministar Ružić, kolega Lazoviću, već dan pre toga podneo ostavku. To je cela istina i gospodin Ružić je, kao što je već objasnio, to uradio iz moralnih razloga i mislim da, kada je ovo u pitanju, treba da stavimo tačku na ovu temu. Zahvaljujem.

PREDSEDNIK: Reč ima predstavnik predlagača.

RADOMIR LAZOVIĆ: Poštovane kolege iz SPS, moram nešto da vam kažem. Dakle, ukoliko ovo nije bio moralni čin koji bi trebalo da znači da se čovek ne slaže sa politikom, da sistem nije zakazao, da treba nešto uraditi povodom toga što se desilo i slično, kako pokušavate da prikažete ostavku gospodina Branka Ružića, vi sigurno to bolje znate od nas. Mi smo u tome videli nešto pozitivno.

Vi bi, ono što je sad problem ovde, jeste kako da vi objasnite vašim koalicionim partnerima da, eto, nije on popustio pred pritiskom građana, nego je on to uradio iz neke, pa sad, neidentifikovane moralne obaveze prema nečemu.

Ono što ja znam jeste da su zahtevi protesta definisani dana 5. da su izneseni u javnost i da se posle toga desila ova ostavka. Ako ona nema veze sa ovim, kažem – vi sigurno bolje to znate. Što se nas tiče – ministar je podneo ostavku. To je za nas dobro i sugerišemo gospodinu Gašiću da uradi isto.

Ne bih ulazio dalje onda u te moralne veličine ili manjine gospodina koji je podneo ostavku, za nas je važno nešto drugo. U tom jednom sistemu prosvete važno je promeniti put kojim se do sada išlo. Evo, ja se nadam da će se to sada desiti. Da ne ulazimo više u te debate, da pustimo vas da vi možete vašim koalicionim partnerima da kažete šta god vi mislite da treba, pa vi vidite kako ćete to objašnjavati.

Za nas je važno nešto drugo, da se u tom sistemu naprave koraci koji će omogućiti da možda deci bude bolje u školama, da možda nastavnici imaju bolje plate, da možda dođe do povećanja broja nastavnika, povećanja broja pedagoga, psihologa, da možda imaju neke uslove kojima bi mogli svi zajedno da se dičimo. Ovo ostalo nije toliko ni važno.

Nama je važno da ova naša zemlja ode ka nekoj drugačijoj budućnosti. Sigurno, u toj budućnosti koju priželjkujemo, sigurno nema mesta ni za „Pink“, ni za „Hepi“ i njihove nacionalne frekvencije koje koriste da šire nasilje.

Možete reći da ovo nije povezano sa anketnim odborom, a čime vi ljudi, ako pristajete na taj anketni odbor, možda se mi nešto nismo najbolje razumeli, o čemu drugo vi mislite da će se pričati na njemu nego o tome da se naša javnost zaštiti od uticaja ovog štetnog? O čemu bi mi drugo mogli da pričamo?

Slušao sam kolegu iz PUPS-a, kaže – eto, bolje da ni ne pravimo taj anketni odbor, eto, nije to toliko ni važno, ako baš hoćete.

Ljudi, znate šta? Nije poenta anketni odbor, nije poenta ova rasprava, poenta su dela. Dela su nam potrebna. Potrebno je da uradimo svi zajedno nešto, a nije kao da opozicija može da donese ove odluke. Vi ste vlast. Zaustavite ove fabrike mržnje. Hajde da idemo dalje. Hajde da iza sebe ostavimo ovo sve što smo gledali od strane ljudi koji su predstavljali vaš Izveštaj Vlade i REM-a i da uđemo u to da se taj REM smeni, jer, hajde, složite se i vi da nije radio svoj posao. Nema osobe ovde koja može to da kaže.

Složiće se svi u ovoj zemlji da je REM ćutao na sve što se dešavalo, od pištolja, do ubistava, predstavljanja ubistava u medijima i u programu.

(Nikola Radosavljević: Koji pištolj?)

Koji pištolj? Evo, nema problema. Hvala na tom pitanju. Ne brinite, ne brinite. Evo, gospodo, koji pištolj. Nema problema. Evo koji pištolj. Evo.

Ako REM ne reaguje na ovo, ljudi, ovo je veliki problem.

Kad ste već tražili da pokažem neke fotografije, imao bih jednu koju nisam do sada pokazao i hteo bih građanima da objasnim kako izgleda mehanizam mržnje u kojoj je SNS duboko upletena.

Nisam ja naivan da verujem da je lako doneti ove odluke. Vi ste vrlo, vrlo ste koristili usluge ovih medija, koristili usluge i „Pinka“ i „Hepija“ i „Informera“ i „Alo“ i „Srpskog telegrafa“ i „Kurira“ kako bi na osnovu toga što možete da uređujete ove medije došli i do pobede na izborima i do toga da napadate ljude sa kojima se ne slažete.

Evo, draga gospodo, čovek koji je danas predstavljao, odnosno juče i prekjuče, odnosno već kad je trajala ova sednice, traje dugo, pa mi se možda oteglo i tad kad nije, evo čovek koji je predstavljao Izveštaj REM-a. Slika ovde kako uređuje portal „Informera“.

Vi sad morate da mi verujete jer je slika mala, ali je ona javno dostupna i vrlo rado ću vam je poslati. Svi mediji koje zanima ovako nešto i vas, gospodo, koji se smejete, uvek možete da me kontaktirate i da ovo vidite. Ovo nije uvredljiva fotografija. Ovim ne želim dostojanstvo čoveka da narušim, ja vam samo kažem šta je činjenica. Dakle, čovek koji nam govori i predstavlja Izveštaj REM-a direktno kači vesti na portal „Informera“. Svako ko hoće to može da vidi.

Iskoristiću ovu priliku da vam objasnim kako mehanizam širenja mržnje izgleda. Dakle, prvo imamo ovde ili u Narodnoj skupštini ili na zvaničnim obraćanjima predsednika, recimo često imamo napade na medije, na političke protivnike, na nepodobne ljude, u zadnje vreme i na glumce i na profesore, na građane. Dakle, prvo imamo te kvalifikacije – lešinari, ološ, užasni ljudi, žele da ubiju predsednika. Molio sam ovde da se to ne pominje više. Niko ne želi ničije ubistvo ovde. Pa onda - izdajnici, rušitelji države.

Znate to, to vam stoji u tim skriptama koje čitate. To sve znate napamet. Znam, siguran sam. E, prvo dođe do toga da odavde, iz ovog doma, sa predsednikovih konferencija za medije, sa svih tih zvaničnih mesta političari SNS to puste u etar.

Šta se onda dešava? Onda te reči, baš te reči, baš te reči završe na naslovnim stranama novina kao što su „Informer“, „Dnevni telegraf“, „Srpski telegraf“ i ostale koje već imate. Pomešao sam, toliko ih ima, ne mogu da ih pobrojim sve. Dođu na njihove naslovne strane, najgore optužbe dođu, najgore varijante tih reči, izvitoperene do potpunog besmisla i banalnosti, do bestidnih napada. Da li me pratite? Dakle, došli smo od toga od političara, do naslovnih strana.

Zatim, te naslovne strane završavaju u jutarnjim programima „Pinka“, „Hepija“, tu se objašnjavaju, dolaze vaši naručeni analitičari, o njima danima naglabaju. Ta mržnja se dalje širi na društvene mreže gde vaši botovi okreću ljude jedni protiv drugih, huškaju, nagone na nasilje, da bi onda došli do toga da se na ulicama to nasilje preliva i onda imate instruirane ljude koji završe u dvorištu televizija, koji jure aktiviste po ulici i slično.

Tako izgleda mehanizam nasilja, od političara vladajuće stranke, do aktivista, satelita, plaćenih ljudi koji napadaju nepodobne. Evo vam još jednom, moliću koleginicu, evo vam još jednom direktan dokaz kako to vaš istaknuti član nije imao ko bolji, nije imala bolja osoba da pokaže šta zna o REM-u, niste mogli boljeg da nađete. Hvala vam u tome, ovo je prava slika medija. Izvolite.

Dakle, ovo je dokazano kako izgleda vaša kontrola medijskog narativa, mržnje, sukoba, agresije koju proizvodite u medijima. Sada ja vama da kažem, šta ja vama mogu da kažem sem da mi je jasna vaša korist iz ovoga. Ne bi ste izbore dobili da nije ovoga. Ne bi ste maltretirali ljude da nije ovoga, ali ljudi, preterali ste. Došli ste do trenutka kad na posredan način, neću da kažem direktan, ali veoma veoma povezan način, deca umiru zbog toga.

Ja vas molim da razmislite. Rekao sam na posredan način, rekao sam, pokazao sam istraživanja ovde…

PREDSEDNIK: A da obratite malo pažnju kad nešto izgovarate.

RADOMIR LAZOVIĆ: …koja pokazuju vrlo dobro da su izloženost nasilju, direktno je vezana sa nasiljem koje se dalje dešava, na to mislim, nemojte molim vas.

Dakle, ljudi, preterali ste u tome što radite. Ta propagandna mašinerija za koju smo već rekli da nema bolje, svaka vam čast na organizaciji, ali takođe sramite se čime se bavi ta organizacija. Došli smo do toga da stvari moraju da se promene. Kao što kolega Boško Obradović reče, nije izgledalo da će Branko Ružić podneti ostavku, pa je podneo, nije izgledalo da će se zaustaviti rijaliti, pa evo najavljujete to, nije izgledalo da će RTS izveštavati, pa evo i to se dešava. Neka sam danas citirao čoveka sa kojim se politički ne slažem, ali se slažem i sa njim sa svakim ovde koji kaže da za nasilja ne sme biti mesta. Hvala.

PREDSEDNIK: Znači, kada vi, Lazoviću, rekoste ono režim je izdajnički, tako su vas citirali, pa to prenela ova Šolakova „Nova S“, to je imalo za posledicu okupljanje ispred televizija, a možda i neke teže stvari. Više niste sigurni.

Šta je povreda Poslovnika?

MARIJAN RISTIČEVIĆ: Dame i gospodo narodni poslanici, gospodine predsedavajući, član 107. vi ste …

(Aleksandar Jovanović: Kažite kolega.)

PREDSEDNIK: Ćuta Jovanović, ponovo upozorenje.

MARIJAN RISTIČEVIĆ: Mogu da nastavim?

PREDSEDNIK: Da, da nastavite.

MARIJAN RISTIČEVIĆ: Dakle, vi ste dopustili da nas jedan nesvršeni student koji studira 20 godina, a za penziju je potrebno 15, permanentno vređa. Završio je sa rečenicom da nasilju nema mesta.

Gospodine predsedavajući, pre godinu i po dana, pomenuti gospodin, nesvršeni student, večiti student je sa 10 pristalica sačekao mene kao narodnog poslanika da mi batinama objasni, ali mu taj pokušaj nije uspeo, da objasni da ja više nisam narodni poslanik zato što je on smatrao da su nama istekli mandati i danas ta osoba koja je to pokušala nasilno da uradi sa pristalicama Srđana Noga pokušava da kaže da smo mi fabrika mržnje, kao da smo mi tražili da se ljudi bacaju u Savu i Dunav, kao da smo mi tražili streljati, silovati, ubiti, obesiti.

Dame i gospodo narodni poslanici, poštovani predsedavajući, tome nema mesta. Takođe ste dopustili da predlagač akta govori nešto što je protivno Ustavu. Dakle, da se zalaže za ne slobodu medija, da od plastične igračke pravi pištolj, itd. da govori neistinu kao predlagač jednog akta, i sve vreme to dopustili da kolumnistu predstavi, ne znam, kao urednika u REM-u itd. Dopustili ste da traži da mi politički opredeljeni da kao članovi partija uređujemo medije, zabranjujemo medije itd. To je protivustavno. To je kršenje dostojanstva od strane čoveka koji se zalagao da se batinama utera strah meni, odnosno da dokaže da ja više nisam poslanik.

Dakle, ne tražim da se o tome glasa, ali, molim vas, nemojte da dopustite da nas čovek mrzi, da nam preti nasiljem itd. i još da govori da smo mi fabrika mržnje. Hvala. Ne tražim da se glasa.

PREDSEDNIK: Hvala i vama na tome.

Onda nećemo posebno da se izjašnjavamo.

Šta da vam kažem, da prekidam nekoga ko priča - e to je tako i tako, ali ne vidi se dobro, pa mi verujte na reč.

Da vodimo mi ovu raspravu ozbiljno. Kako to izgleda, jasno je svima.

Sada imamo replike. Prvo je pomenuta vaša poslanička grupa. To je tačno. Ovde takođe, prvo dva minuta Krkobavić Stefan.

STEFAN KRKOBABIĆ: Zahvaljujem predsedavajući.

Treća je nedelja kako radimo na ovaj način. Puno je gorčine, očito i besa, što je i razumljivo, ali hajde da budemo potpuno jasni. Anketnog odbora ne bi bilo da ga nije podržala koalicija SNS, PUPS, SDPS i SVM pre svega. Da li je ovo način da se ovako prilazi i razgovara o ovoj temi?

A, za kraj, vrlo prosto, ako smo mi podržali predlog o anketnom odboru, i mislim da jesmo, hajde onda da svi zajedno stavimo prst na čelo i podržimo ono što je sledeći korak, a mislim da je to da prepustimo odluku narodu. Hvala.

PREDSEDNIK: Da, s tim što, rekao sam, ne znam da li ste to čuli, izgleda da su neki poslanici protiv tog anketnog odbora, ali to ćemo još da vidimo.

MILENKO JOVANOV: Da, pa sve ovo o čemu je gospodin Lazović govorio on je zapravo govorio o sebi i medijima koje on podržava.

Sada ću vam i ilustrovati primerom od prošle nedelje kako to izgleda. Iako čovek nije bio u sali uopšte, oni su, dakle, govorio sam i odgovorio sam poslaniku Jovanoviću na neku njegovu diskusiju i rekao da oni ne smeju da se pojave na sopstvenim protestima i da ih već neki ljudi jure po ulicama. Dva sata kasnije drže konferenciju za štampu u holu, pojavljuje se novinarka N1 i postavlja pitanje Lazoviću, koji uopšte nije bio u sali, da prokomentariše što sam ja rekao kako će narod u petak juriti po ulicama lidere opozicije. Dakle, to je u ponedeljak. U utorak, sreda, četvrtak pričaju o tome kako sam ja to najavio, to stavljaju u svoje medije, organizuju upravo ovo o čemu je pričao, pričao je o tome u jutarnjim programima, to im je tema stalno. Lazović o tome govori sam - Jovanov najavio, Jovanov najavio, Jovanov najavio itd.

Međutim, odjednom, pomera se protest za subotu. Sada, ja najavio za petak, a ovo u subotu, i u subotu šta se dešava. Dakle, uključuje se kamera N1 direktno i kaže čovek iz obezbeđenja da je pijani Amerikanac provocirao neke tamo koji su bili prisutni i oni krenuli da se biju sa njim, da je obezbeđenje reagovalo, policija reagovala i svi privedeni. Šta kaže Lazović? To je posledica onoga što je najavio Milenko Jovanov. Evo vam ga taj njihov fašizam koji sprovode svaki dan. Evo vam tog optuživanja bez ikakvog dokaza.

Dakle, niti sam šta najavljivao, niti se šta slično desilo, ali to vam je to targetiranje. Znate samo u čemu je razlika? U tome što ja kažem da je pogrešno i odvratno to što je neko napao Marka Janketića verbalno na ulici, a vi pravite heroje od onih koji su napali Marijana Rističevića ovde ispred ove zgrade kao narodnog poslanika. U vašim medijima kako su žene heroine maltretirale Marijana Rističevića i svašta mu dobacivale. U tome je razlika između nas i vas što ja nemam problem da kažem principijelno da je nešto pogrešno, a vi to gledate kroz stranačke naočare, ako je neko napao Rističevića to su heroji, ali ako je neko napao Janketića to ne može. Ne može ni jedno ni drugo zato što je ovo zemlja u kojoj se može slobodno govoriti i misliti, a to je, najbolji dokaz ste vi sami. Evo ovlašćeni predlagač koji govori ceo dan i koji kuka kako nema vremena.

PREDSEDNIK: Mislite li repliku isto?

RADOMIR LAZOVIĆ: Dakle, samo da kažem da sam pomenuo Boška Obradovića da ne bude da nije bilo.

Druga stvar, hteo sam da kažem nešto, teško da ja kukam za vreme. Očigledno je da ja pričao ovde onoliko koliko mislim da treba. Tako da, hteo sam da ukažem građanima, nije se ova sednica desila tako što je većina rekla – hajde da pričamo o dve najstrašnije tragedije koje su se u novije vreme desile u Srbiji. Ne, ova se sednica desila tako što smo vas naterali zajedničkom akcijom opozicije u parlamentu i građana na ulici kako bi do ovde sednice došlo.

Tako da je ovo nešto na šta ste bili prisiljeni. Da ste se vi pitali i gospodin predsedavajući u ponedeljak bi ova sednica bila završena, otkazana, gotova, ali ste nakon upozorenja da nećemo izaći iz ove Skupštine, da ćemo ostati ovde da spavamo ne budete li nastavili sednicu, gle čuda ipak može da se nastavi u utorak.

Građani, ono što ja hoću da vam kažem na ovaj način, mi ovde imamo ljude koji jedino pritisak prepoznaju. Ne interesuju ih zakoni, ne interesuje ih logika, ne interesuje ih zdrav razum. Da je tako, odredili biste se o situaciji sa nasiljem u našem društvu, odredili biste se sa oružjem koje je sveprisutno u našem društvu. Da je tako, zakazali bi sami ovu sednicu. Da nisam ja u pravu ne bi bilo potrebe ni za anketnim odborom, ne bi bilo potrebe ni za protestom. Imali bismo smene ministara koji su odgovorni za ono što se dešava u oblastima koje su važne za slučajeve masovnih ubistava kao što je prosveta, kao što je policija i kao što je BIA. Ne bi trebalo niko da vas na to tera, ne bi trebalo da se objašnjavamo sa SPS jel to moralni ili kakav je čin ili je pritisak građana. Imali bismo lepo prekid sa onim dokle smo danas došli, a došli smo do toga da je ovo društvo palo veoma nisko. Ako je palo nisko, ajmo da to promenimo.

PREDSEDNIK: Dva minuta. Hvala.

Samo što se tiče ovoga što ste rekli malopre, iznenađujete me, da se u ponedeljak, što je bilo juče, prekine sednica. To nije moguće. Ja sam završetkom poslednjeg radnog dana prethodne nedelje rekao da se nastavlja u utorak u 10.00 časova.

(Radomir Lazović dobacuje.)

Što viče sada iz klupe, Lazoviću? Imate neki problem? Nešto vas muči?

Dakle, mi smo danas nastavili da radimo onako kako smo i najavili, ali pošto pričate šta je i šta nije volja većine, samo da vam skrenem pažnju na jednu stvar, da poslanici većine ne dođu u ovu salu na primer danas u 10.00 časova, vi ne biste mogli da radite ništa, jer vas nema 84 da sedite ovde koliko je neophodno po Poslovniku da bi se nastavila sednica uopšte.

Tako da svaki dan kada ste u ovoj sali prvo ste dužni, ako ćete već time da se bavite, da se zahvalite poslanicima većine što su došli, jer da to zavisi od vas, ne bi bilo ništa, ni ovaj dan, ni bilo koji drugi.

Evo, Ćuta Jovanović se zaprepastio sad kad je shvatio. Kakvo otkriće, gospodine Jovanoviću! Jel ste videli?! Evo, Lazović se i dalje čudi.

Boško Obradović ima reč, dva minuta.

BOŠKO OBRADOVIĆ: Hvala, predsedavajući.

Ja bih pre svega želeo da se složim sa kolegom iz poslaničke grupe SPS da su oni preuzeli svoj deo odgovornosti. Dakle, njihov ministar, iz nadležnog resora, da li pod pritiskom javnosti, da li iz moralnih skrupula, podneo je ostavku na mesto ministra prosvete.

Ali, imamo drugi deo vladajuće koalicije oličen pre svega u SNS koja ne želi da se suoči sa odgovornošću i koja, uprkos i moralnim obzirima i subjektivnoj i objektivnoj odgovornosti i više desetina i stotine hiljada građana Srbije na ulicama Beograda, i dalje izbegava da preuzme svoj deo odgovornosti. To je suština priče.

Takođe, želim da potvrdim ono što je rekao kolega Lazović – da, na prvom mestu insistiramo na zahtevima sa protesta, na smeni članova Saveta regulatornog tela za elektronske medije, poznatijeg kao REM, na promenama u RTS, na ukidanju rijaliti šoua i svih nasilnih sadržaja na medijima, na oduzimanju nacionalnih frekvencija onima kojima ih zloupotrebljavaju i krše zakon.

Ali, kolegama iz opozicije sugerišem jednu temu za razmišljanje – šta ako zaista dođe do tih ostavki? Vlast može na ta mesta postaviti slične i nastaviti da radi po starom. Zato mi tražimo kompletnu odgovornost vlasti, kao državotvorni blok patriotske opozicije, ostavke i predsednika Republike, ostavke i kompletne Vlade Republike Srbije, jer svi zajedno imaju objektivnu odgovornost za ono što se desilo, i prelaznu tehničku Vladu kao garantni mehanizam da niko neće zloupotrebiti taj prelazni period do izbora, već da na izborima građani slobodno glasaju za onog koji misle da može da vodi Srbiju posle Aleksandra Vučića, koji definitivno odlazi.

PREDSEDNIK: Milenko Jovanov ima reč, dva minuta.

MILENKO JOVANOV: Iskreno rečeno, sad kad već delimo lekcije kako ko šta vidi, evo, ja da sam na mestu Boška Obradovića, ja bih podneo ostavku i izašao iz politike za sva vremena, zbog svog nasilja kog sam kao poslanik, kao bivši poslanik, kao političar, proizveo u javnosti.

Dakle, iz moralnih razloga, posle bilo kakvog dešavanja koje je nasilno, da sam na mestu Boška Obradovića bih momentalno napustio politiku i nikad se više ne bih bavio javnim poslom. Nakon upadanja testerama u RTS, nakon premlaćivanja žena u RIK-u, nakon premlaćivanja novinarki „Pinka“, nakon teranja ljudi da voze kamion preko policije ili preko demonstranata, šta je već bilo, izbacivanje ljudi iz kamiona ako neće to da rade, posle upadanja u policijsku stanicu, posle upadanja u Skupštinu lupanjem zastavom u vrata, nakon gađanja Aleksandra Martinovića mišem, nakon pravljenja incidenta ovde na ovom podijumu gde se tukao sa poslanicima i sa obezbeđenjem, otimanja one tamo zastave itd, ja nikad više u životu se politikom ne bih bavio, niti bilo kojim javnim poslom. Sklonio bih se negde, tihovao bih do kraja života. Nije javni posao sve čime čovek može da se bavi. Može da čita knjige, analizira nešto, piše negde nešto i to je to.

Ali ne, on ne samo da to nije uradio, nego deli lekcije drugima šta treba da urade jer su, pazite, objektivno odgovorni. On sad nama uvodi komandnu odgovornost, kao Haški tribunal, iako nikakvu odgovornost nemaš, iako ni na koji način nisi mogao da budeš odgovoran za bilo šta, ne, ti si formacijski odgovoran. Zašto? Pa, eto, zato što sam ja tako rekao.

On koji je sve ovo radio, on ni za šta nije odgovoran. On nije proizvodio nasilje, on nije pokazivao ljudima kako nasiljem može da se bori u javnosti, itd. On nije nikome bio uzor, itd. Ja ne znam stvarno više da li je neko gledao Kristijana Golubovića ili Boška Obradovića i ne znam gde je više nasilja mogao da čuje, od jednog ili od drugog, s tim da je jedan odgovarao za svoje nasilje, a drugi za svoje nasilje nikada nije odgovarao, nikada se nije odrekao, nikada se nije izvinio i nema nameru to da uradi. Hvala.

PREDSEDNIK: Hvala.

Zatvaramo krug ovim, dosta je bilo.

Reč ima Zagorka Aleksić.

ZAGORKA ALEKSIĆ: Hvala.

S obzirom da se prvi put od tragedija koje su se dogodile obraćam u plenumu, izražavam svoje najdublje saučešće porodicama tragično nastradalih u osnovnoj školi „Vladislav Ribnikar“ i u okolini Mladenovca.

Pre nego što pređem na temu dnevnog reda, želim da u ime naše poslaničke grupe i u ime predsednika naše poslaničke grupe, gospodina Dragana Markovića, podržim naš narod, naše hrabre Srbe sa KiM koji se bore za svoj opstanak, pred očima sveta, pred očima međunarodne zajednice i ovo je jedan vrlo direktan, nikako indirektan pokušaj proterivanja Srba sa svojih ognjišta i ova situacija nije ni osetljiva, ni konfuzna, ni delikatna, već je krajnje opasna. Međutim, mi verujemo da će naše državno rukovodstvo učiniti sve da spreči eskalaciju sukoba i očuva mir, jer znamo da rade u najboljem interesu Srba.

Dame i gospodo, Srbija je 3. i 4. maja zanemela pred žrtvama, zaćutala je pred tugom porodica žrtava, ali Srbija ne ćuti ispred zla i ono što je za nas iz Jedinstvene Srbije važno i što postoji set mera koje su reakcija na ovu postojeću situaciju u kojoj se nalazimo.

Kada su ovde pili prisutni gospođa premijerka Ana Brnabić i ministar Bratislav Gašić govorio se o tragedijama koje su prethodnih dvadesetak godina zadesile Srbiju. Pre svega tu mislim na masovna ubistva. Masakr u Velikoj Ivanči je svakako bio najveći što se tiče razmere i broja žrtava, međutim za nas je svaka žrtva žrtva. Nećemo iz izdvajati. Treba pomenuti da nezapamćeni zločin u okolini Mladenovca je jednoj porodici oduzeo i oba deteta.

Šta je ono što zločin u „Ribnikaru“ čini tako specifičnim, šta je to što nas je toliko šokiralo, odgovor je vrlo jednostavan. Taj zločin je počinilo dete, učenik sedmog razreda, pred svojim vršnjacima i čuvarom. To je jedna informacija koja je vrlo teško obradiva na emotivnom nivou.

Vlada je izašla pred javnost sa konkretnim merama i mi možemo da kažemo da je razoružavanje bila prva i nužna mera, kao i povećanje broja policajaca u školama. Takođe se govori i već su u toku zakonske inicijative o izmenama Krivičnog zakonima i sve u svemu nas tu čeka jedan zaista veliki posao.

Smatramo da ova rasprava treba da bude na konstruktivnom nivou, da kažemo šta mislimo, da kritikujemo ili podržimo, ali mi ne možemo da podržimo produbljivanje podela u ovom već dubokom polarizovanom društvu, kao ni korišćenje tragedije u političke svrhe. Sada je vreme da se postave pitanja šta i kako dalje da se radi. Treba preispitati mnoge aspekte i da ovo jesu bili pojedinačni slučajevi, ovo nikako nije izraz propasti sistema kako smo slušali, ali naravno da treba šire da sagledavamo ove tragedije i mislim da poslanici vladajuće većine od toga nisu bežali.

Pre nekoliko dana poslušala sam gostovanje jedne majke od učenica škole „Vladislav Ribnikar“. To je žena čije je dete preživelo i šta je dominantan utisak tog gostovanja. To je jedan vapaj, to je vapaj za saosećanjem, to je vapaj da svako od nas da svoj doprinos u sprečavanju potencijalnih tragedija i da svako od nas da svoj doprinos u poboljšanju ove situacije. Mi nećemo da podržimo zahteve za ostavkama, smatramo da je sada vreme za rad i zato podržavamo mere koje je donela Vlada.

Negde sam čula da su te mere gašenje požara, smatramo da nisu gašenje požara, to su trajne mere čiji će benefiti tek biti vidljivi, ali da donete su po hitnom postupku. Neke od njih će tek zaživeti, ne mogu baš da se donesu preko noći zato što je za njihovu implementaciju potrebno vreme. Razoružavanje, šta će čoveku oružje ako ne želi da ga upotrebi? Što se tiče smanjenja starosne granice za krivičnu odgovornost maloletnika, smatramo da tu treba da prethodi jedna šira debata i da se definiše kada to dvanaestogodišnjak odgovora. Takođe, smatramo da treba razmisliti o proširenju polja roditeljske odgovornosti. Vidimo da se kritikovalo što se povećao broj policajaca u školama, smatramo da je ta mera takođe nužna. Ona će pojačati i bezbednost i sigurnost. Mi ovde ne govorimo o kordonima policije koji su u školama, već o jednom ili o dva policajca. Tako da nikome neće biti neprijatno zbog prisustva policije.

Naša poslanička grupa smatra da treba izvršiti jednu rekonstrukciju rada psihološko-pedagoške službe. Mi zaista imamo stručne ljude koji rade svoj posao, ali smatramo da treba pojačati ne samo njihov broj, već njihovo prisustvo u učeničkom životu, pojačati komunikaciju i učiniti obaveznom komunikaciju u sledećim relacijama – učenik, nastavnik, PP služba, direktor, roditelj. Smatramo da je potrebno staviti akcenat upravo na ovu komunikaciju.

Naravno da podržavamo to što će stručnjaci iz oblasti psihologije, pedagogije, sociologije biti uključeni, tj. već su uključeni u izradu budućih rešenja za prevazilaženje ovih problema i verujemo da će ljudi iz struke naći ta rešenja. Nama su već bili, ne znam da li su još uvek u Srbiji, stručnjaci iz Norveške, koji su došli ovde na inicijativu predsednika Republike i mi se nadamo da će oni pomoći svojim iskustvom, nažalost iskustvom, zato što to iskustvo nije trebalo da snađe nikoga.

U Narodnoj skupštini, a i u medijima govorilo se gotovo o svim aspektima ove tragedije, potencijalnim lošim uticajima Zapada, televiziji, zatim bilo je i predloga o zabrani korišćenja mobilnih telefona, društvenih mreža, vraćanju na tradicionalne vrednosti, govorilo se i vršačkom nasilju, ali nedovoljno.

Ipak, kada govorimo o kontekstima ovog zločina, vršnjačko nasilje je neizostavan kontekst. Mi živimo u vremenu čije tekovine očigledno ne možemo da pratimo. Društveni odnosi se jako brzo menjaju, ali se menjaju i vrednosti. Postoje stvari koje nama nisu normalne, ali su našoj deci postale. Ja ne kažem da mi treba da se mirimo sa tim, ali da bi rešavali te probleme moramo da imamo najpre jedno šire razumevanje.

Počnimo od najbenignijeg – govor, verbalna komunikacija. Da li znate da je nasilnički govor postao jedan sasvim normalni stil komunikacije među školskom decom? Ja to uopšte ne govorim napamet, govorim iz primera „Vajber“ grupe moje ćerke, dakle, ja sam majka školskog deteta.

Današnja deca su posredstvom tim raznih „Vajber“ grupa vratila bojkot, ignorisanje jednog člana ili članice zajednice. Dakle, ja sada govorim o nekim blažim vidovima nasilja, a to je vređanje i ekskomunikacija iz zajednice. Kako se ovo desilo i kada? Pre nekoliko nedelja sam upravo u ovoj sali govorila, nevezano za dnevni red, ja mislim da sam već mnogima i dosadna, ali to me uopšte ne interesuje, o platformi „Pametno i bezbedno“ i o platformama „Čuvam te“, dakle, „Pametno i bezbedno“ i „Čuvam te“. To su dve platforme o kojima svako treba da zna. One nisu dovoljno promovisane. Ja pozivam i Vladu i ministra informisanja, pošto je to u njihovoj nadležnosti, da promovišu ove platforme gde god mogu. Jačanje vaspitne uloge škole se svakako ne može zapostaviti i tu je normalno i jačanje kanala komunikacije o onome što sam već govorila, dakle, roditelj, nastavnički kadar, psihološko-pedagoška služba i direktor škole.

Mi ćemo glasati za anketni odbor koji je predložen, glasaćemo za njegovo formiranje. Što se Jedinstvene Srbije tiče, stvari su vrlo jasne, mi podržavamo mere Vlade i pored toga predlažemo – pojačan rad uz prethodnu rekonstrukciju rada PP službe, razmišljanje o proširenju polja šire roditeljske odgovornosti i nešto u čemu baš vi, gospodine predsedniče Skupštine, možete da pomognete, a to je formiranje pododbora u okviru Odbora za prava deteta, koji će pomagati u borbi protiv vršačkog nasilja, pa da lepo na nedeljnom nivou idemo od škole do škole, od mesta do mesta i da učimo. Nismo svi mi koji smo članovi Odbora za prava deteta stručni za vršačko nasilje, ali možemo da saslušamo stručne ljude, da čujemo šta su problemi, pa da na osnovu materijala delujemo ovde u Narodnoj skupštini.

Takođe predlažemo da Vlada sprovede jednu ozbiljnu kampanju, iskoristi svoje resurse u promociji očuvanja mentalnog zdravlja građana i važnosti mentalne higijene, jer mislim da je poznato koliko se i dan-danas u našem društvu stigmatizuju osobe koje imaju problema sa mentalnim zdravljem, ljudi i dalje kriju da posećuju psihijatra i psihologa i tu je šira društvena odgovornost svih nas.

Mi imamo timove i tela za sprečavanje nasilja, to sve stoji, preduzeto je zaista puno toga, ali da li treba razmisliti o nekom zakonu, širem rešenju, novom zakonu, koji će obuhvatiti i konkretizovati sve te mere, sve te delove i Aleksinog zakona koji su implementirani u naše zakone, a koji će opet biti u skladu sa Evropskom poveljom o pravima deteta.

Takođe, u vezi anketnog odbora imam neka razmišljanja i pitanja. Što se tiče utvrđivanja okolnosti, moramo da ustanovimo jednu preciznu metodologiju po kojoj će se te činjenice utvrđivati. Evo, kada je u pitanju slučaj iz „Ribnikara“, da li ćemo se mi baviti aspektima primarne i sekundarne socijalizacije dečaka ubice, a ti aspekti su verovatno ključni za ovaj događaj? Kako ćemo mi to utvrđujemo, na osnovu kojih podataka? Šta nama sme i može da bude dostupno?

Mi iz Jedinstvene Srbije smatramo da ne bi bilo dobro da taj anketni odbor postane jedan novi poligon za naše političke svađe i prepucavanja. Imamo ih dovoljno.

Mi želimo da damo svoj doprinos jedinstvu i na takav stav poziva državno rukovodstvo sve vreme od trajanja ove situacije. Mi nismo da se tragedija politizuje i zato nećemo podržati smene. Srbija mora da nastavi da radi i Jedinstvena Srbija stoji upravo na tim pozicijama.

Ja sam počela sa žrtvama i završiću sa žrtvama. Ubijene u „Ribnikaru“ i u okolini Mladenovca da vratimo ne možemo, ali ne možemo ni da zaboravimo, a na nama je damo sve od sebe da radom, merama i preventivnom aktivnošću učinimo da se ovakvi zločini više nikada ne ponove. Hvala vam.

PREDSEDNIK: Hvala.

Reč ima predstavnik predlagača.

RADOMIR LAZOVIĆ: Hteo bih da vam se zahvalim na tome što ste vratili temu na ono što zapravo jeste dnevni red. Smatram da ste to uradili vrlo dobro i drago mi je da smo nazad, gde smo i trebali da budemo.

Hteo bih samo da vam sugerišem jednu stvar, a to je da kažete da ste primetili grublji govor, ili kako ste već naveli, kod dece i da ste to primetili u vašem neposrednom okruženju, ali zar ne bi onda bilo logično, a kroz ovo želim da vam objasnim motivaciju i za proteste i za ovu sednicu i za anketni odbor, zar ne bi bilo logično da pored tih stvari koje dolaze u jednom blažem, izvinite, ne mogu da interpretiram tačno kako ste rekli, ali zar ne bi bilo logično da vas zabrinu i ovi podaci iz ovog izveštaja koji je predstavljao gospodin Gašić?

Dakle, od trenutka kada su se početkom maja desila ova masovna ubistva, broj bezbednosno interesantnih događaja u školama i njihovoj blizini porastao je za 123%, više nego duplo, broj krivičnih dela za 54%, broj prekršaja za čak 367%. Za samo devet dana na koja se odnosi izveštaj desila se 181 pretnja našoj deci, 22 pretnje replikom pištolja, 13 pretnji nožem, 438 drugih događaja.

I sad da pojasnim samo nešto, možda smo mi ovde na istom zadatku, pa mi je zato stalo da vam lepo objasnim šta je naš motiv bio, nas je ovo zabrinulo. Nas je ovo zabrinulo zbog toga što smo dobili uveravanja od strane ministra da je sve u redu, da je situacija stabilna. On nije našao za shodno da kaže barem – situacija je pojačano osetljiva, nešto se promenilo, nešto se desilo. U tome smo mi videli nastavak ove politike da sistem nije zakazao. U tome smo videli isto što je Ana Brnabić pričala, da sistem nije zakazao, iako nije imala nikakve pokazatelje. U tome smo mi videli i ono što je gospodin Ružić pričao, da sistem nije zakazao. Kako je iko od tih ljudi mogao to da zna?

A sada je ovo još i gore. Imamo izveštaj koji govori suprotno od onoga što je zaključak izveštaja i samim tim kod ljudi se javlja bes, kod ljudi se javlja zabrinutost, neizvesnost, strah. Kod nas se javlja želja da nešto uradimo, da na neki način to promenimo, da nateramo, dozvolite, da stvari krenu u nekom pravcu da se menjaju. I onda mi moramo da se zapitamo, ako to vlast neće da uradi, kako onda mislite da se to desi?

Mislim da bi možda i ovaj anketni odbor mogao biti dobro mesto ukoliko bi se zaista ovi argumenti uzeli i ukoliko bi zaista on dao neke nove načine ophođenja i načine delanja u ovoj državi, ali meni se čini da bez pritiska ljudi na ulici od toga nema ništa.

I samo jedan pokazatelj kako se ovde tretiraju prava deteta. Odbor za prava deteta se sastao samo jednom. On se sastao samo da se konstituiše. Tri puta je traženo da se Odbor sastane i ništa se nije desilo. Predsednik Odbora je Vladimir Orlić. Ako Vladimir Orlić nema vremena, ne može da stigne, ima neke druge obaveze, možda čovek prosto, ne znam šta je u pitanju, možda mu ta tema nije važna, ima zamenica, može ona da sazove Odbor.

Dakle, samo da se razumemo ljudi, vi ste ispravno mnoge stvari pomenuli, ali motivacija vlasti da se zaista bavi o ovome za nas je upitno. Mi smatramo da se ništa neće promeniti, da niko ništa neće uraditi, da će se desiti isto što i ovim odborom, to jest, da se on neće ni sastati, da nećete imati ništa, nikakve promene neće doći, samo će kod onih ljudi koji su ovde rekli i neke dobre reči, opstati na rečima, a vlast će zaboraviti da se bilo šta desilo zato što zapravo ne želi iz sopstvenih interesa da napravi nijedan težak i veliki korak da se dese sistemske promene u našem društvu. Hvala vam.

PREDSEDNIK: Onda je sledeći Dragan Nikolić.

DRAGAN NIKOLIĆ: Gospodine predsedniče Narodne skupštine, dame i gospodo, poštovani narodni poslanici, uvaženi i poštovani građani Republike Srbije, odmah na početku svog govora hoću da kažem da su svi poslanici Srpske stranke Zavetnici glasali za usaglašeni dnevni red, osim naše predsednice Milice Đurđević Stamenkovski, koja je vama se obratila i rekla da iz opravdanih razloga, ali mislim da javnost u Srbiji apsolutno zna koji su to razlozi, ne može da prisustvuje. Čuli smo više puta konstataciju da mnogi od nas nisu hteli da glasaju, ja podvlačim jesmo, ovo je dnevni red koji smo usaglasili i došli smo do ove tačke dnevnog reda.

Mislio sam da možda ima mesta i za dopunu dnevnog reda, jer je Visoki savet sudstva 8. marta ove godine ovom visokom domu predložio 36 sudija i dvojicu predsednika viših sudova. Sudije su predložene za Aleksinac, Despotovac, Kruševac, Loznicu, Mladenovac, Pančevo, Pirot, Niš, Rumu, Zrenjanin, Raška, Beograd, Zrenjanin, Sremska Mitrovica, Loznica, Vranje.

Trideset i šest sudija koji su stekli apsolutno sve uslove da budu izabrani od ovog visokog doma, da stupe na posao. Nadam se da se svi zalažemo za to, da ti ljudi stupe na dužnost, da krenu da rade, da se ne gomilaju predmeti, da se svi zajedno borimo protiv kriminala. Priznaćete i ovo je jedan od načina da do toga dođemo, da predupredimo ili da sankcionišemo one ljude koji su prekršili zakon zbog opšte prevencije, jer bi na taj način svako ko ima nameru da izvrši krivično delo znao da će biti kažnjen. Gomilaju se predmeti i ja vas molim da na narednoj sednici obavezno stavite ovo na dnevni red, jer mnogi očekuju da budu izabrani, očekuju to i njihove kolege iz tih sudova.

Nadalje, mi ovu tragediju koja se nikada u Srbiji nije dogodila, a mislim na 3. i na 4. maj, nismo hteli da politizujemo. Mi smo se kao stranka ponašali više nego odgovorno, pažljivo. Kontrolisali smo svaku izgovorenu reč. Nismo želeli da takođe politički zloupotrebimo tugu, nesreću, bol tih porodica i zbog toga se nismo pridružili i ne učestvujemo kao stranka, mada ne zabranjujemo našim članovima da učestvuju na protestima protiv nasilja. Mislim da smo došli do jednog zajedničkog stava, a to je da bude formiran jedan anketni odbor, anketni odbor u koji će ući predstavnici svih stranaka. Mi ćemo dati kompetentnu osobu. Očekujemo da u sledećih 30 dana nakon usvajanja tog sastava anketnog odbora, on radi danonoćno, da ispita sve okolnosti ovog slučaja, da li su postojali propusti određenih državnih organa, ako jesu, koji su to propusti, moraju da predlože mere koje treba preduzeti da bi se nadalje predupredilo ovakvo zlo i da izađu pred nas narodne poslanike i daju nam predlog tih mera, pošto prethodno daju u činjenično stanje, daju svoje mišljenje i daju svoj predlog.

Međutim, u poslednje vreme primećujemo da dolazi do određenog komešanja i u vladajućoj stranci i u koaliciji. Dolazi do toga da se prozivaju neki ministri međusobno. Primetili smo da postoje disonantni tonovi u samoj republičkoj Vladi. Određeni ministri napadaju čak i ministra spoljnih poslova koji uzgred budi rečeno, govorio na kontramitingu kako se to kolokvijalno govori u Srbiji, a koji je organizovala SNS. Proziva se ministar privrede, gospodin Basta, da je srbomrzac, da predlaže neke mere koje nisu u duhu republičke Vlade.

Primećujemo čak i čujemo u zadnjih nekoliko dana premišljanja premijerke i njena želja postoji da podnese ostavku, ali gle čuda, ne da joj predsednik Republike. Ona će ići kod nje njega, tražiće njegovo mišljenje, njegov stav i ako predsednik Republike, odluči da ona podnese ostavku, ona će podneti ostavku. Podseti bih je da je u ovoj Skupštini i u ovom parlamentu ona izabrana kao i njen kabinet, jedino kome treba da podnosi ostavku i da obrazloženje to je srpski parlament i čudi me da posle trećeg mandata koji ima kao premijer, ona to ne zna, zato smo mi dužni da je podsetimo.

Takođe, vrlo čudne stvari se događaju u vladajućoj stranci, određene perjanice te stranke koje su desetak godina žarile i palile, koje su bile potpredsednici Vlade, držali najodgovornija ministarstva, beže sa broda. Neki ljudi koji su bili ovde u parlamentu više mandata, koji su branili tu istu stranku, su je napustili i nekako ta lađa počela je da se ljulja, počelo je bežanje, počelo je rasulo. Neko pokušava da uveže taj brod, ali očigledno da ne cveta cveće ni u vaše preduzeće, kako reče jedan čuveni političar ili kvazipolitičar. Nažalost, mi smo svedoci da možemo sve da vidimo u ovoj Srbiji, možemo da čujemo razno-razne kvalifikative i kako reče jedan, poraslo dete, osamostalilo se, ali se izbezobrazilo, osililo, izoholilo, pomislilo da je važnije od ovog naroda u Srbiji, da mu se može sve. Tu su došle fotelje, automobili, beneficije. Znate kako, kada se odrodite od naroda, kada se udaljite od naroda, vrlo je opasno, ne čujete ono što se priča na ulici.

Mi smo se uvek trudili da budemo uz narod. Ponoviću da smo kao stranka samostalno imali hrabrosti da izađemo, ušli u ovaj parlament i nemojte da nas plašite povećanjem eventualnog cenzusa, vrlo je verovatno da ćemo opet izaći samostalno. Možete da podignete vi cenzus i na sedam posto, možete vi na veštački način da napravite šta god hoćete, ali ste u jednoj silaznoj političkoj putanji, brinete sada naravno samo za svoje fotelje, brinete za to kako da zadržite svoje beneficije.

Imamo jednu čudnu situaciju da vladajuća stranka hoće opoziciju da skine sa vlasti. Dakle, bukvalno ovo što smo slušali ovih nedelju dana, postoji jedan apsurd, a to je da vladajuća stranke žele da nas opoziciju skinu sa vlasti, da predstave da smo mi odgovorni za one stvari koje se događaju.

Podvlačim, samo vlast može biti odgovorna. Samo vlast koja je apsolutna i apsolutno odgovorna, a vi držite apsolutnu vlast u Srbiji i apsolutno ste odgovorni za sve, pa i za ovo stanje u parlamentu i za ove uvrede i salve i dobacivanja i vređanja.

O neprimenjivanju Poslovnika ne bih posebno da pričam. Hoću samo da pročitam ono što sam hteo za kraj svog govora da kažem.

Mi nismo stranka koja će bilo kada zagovarati državne prevrate, smenu vlasi na ulici, niti bilo kakve metode iz priručnika za sprovođenje obojenih revolucija. Mi podržavamo legalna i legitimna sredstva, među kojima su svakako izbori, ali oni izbori u kojima će građani zaista moći da biraju, oni izbori u kojima će postojati elementarni demokratski uslovi da se oni održe.

Mi želimo da građani imaju uvid u kompletnu političku ponudu, ali to ne može da se dogodi sve dok medije držite hermetički zatvorene, jer televizije u Srbiji moraju da izveštavaju i o stavovima opozicije. Za većinu medija Srpska stranka Zavetnici ne postoji. Mi smo proskringovani u svim mogućim medijima, naročito u jednom mediju koji se zove „Pink“, gde od jutra do mraka gostuju četiri lažna politička analitičara, džuboks analitačara koji su poput četiri jahača apokalipse. Sve je crno kada oni pričaju o opoziciji, a sve je belo i divno kada se priča o vlasti.

Ti plaćeni novinari, vlasnici televizija, moraju jednog dana da odgovaraju za sve ovo što se u Srbiji desilo, jer ovo zlo nije došlo samo od sebe. Ono je došlo kao posledica onoga što se događa više decenija, a u poslednjoj deceniji, pošto ste vi odgovorni, pošto imate apsolutnu vlast, vi ste apsolutno odgovorni za svaki događaj kako pozitivan, tako i negativan.

Na kraju, gospodo draga, deset godina ste ubeđivali građane Srbije da veruju vama, umesto da veruju svojim očima. Progledala je Srbija.

Hvala vam.

PREDSEDNIK: Dobro.

Gospodine Nikoliću, samo da ne bismo trošili sada vreme na to, imam ovde, pa ću vam dati posle da pogledate izvešaj sa glasanja o dnevnom redu u celini. Samo da se sami uverite kako je to bilo.

Pravo na repliku, Milenko Jovanov.

MILENKO JOVANOV: Da neko na ovaj način drži predavanje vladajućoj stranci, najvećoj stranci u Srbiji, najsnažnijoj stranci u ovom delu Evrope, svakako to je stvarno, blago rečeno, pretenciozno, ali dobro.

Međutim, ovde je nešto mnogo važnije, gospodine Orliću, a to se nije moglo čuti samo iz ovog govora, nego iz svih govora koje smo danas imali prilike da čujemo, a to je da nama ovaj anketni odbor ne treba.

Ja ne vidim čemu mi prisustvujemo? Zašto idemo na formiranje anketnog odbora kad se sve zna već? Znaju se okolnosti, zna se koje kriv, zna se ko je odgovoran, zna se čije glave treba da lete. Šta će nam anketni odbor sad da to potvrdi? Samo ćemo napraviti problem ako anketni odbor to ne bude tako video, jer će onda biti da ono što je njima očigledno i ono što svi oni vide i što je apsolutno jasno, anketni odbor nije prihvatio. Dakle, mi prisustvujemo sada jednoj potpunoj zameni priča.

Dakle, anketni odbor iz izlaganja predstavnika opozicionih stranaka svih je apsolutno nepotreban zato što oni apsolutno znaju sve odgovore na pitanja koja anketni odbor treba da da, bez bilo kakvih analiza, bez bilo kakvih slušanja, bez bilo kakvih priča, bez bilo čega. Oni to već znaju.

Šta će nam onda anketni odbor? Onda formulišite predlog odluke osude svega i svačega, pa da vidimo kako će to da prođe, pa ako prođe, prošlo je, ako ne, neće.

Najzad, prebrojava se ko je iz SNS otišao ili nije otišao, a uvek je bolje… Znate, ima ona narodna „rugala se šerpa loncu“, samo problem je u tome što ne prebrojavaju svoje poslanike. Koliko ja umem da brojim, tamo fali najmanje dva u odnosu na ono što je bilo, ali to je ne znam šta. Za to postoje neka čudna objašnjenja, podzemne vode, kosmičke sile, itd. ali ovo znaju šta se događa u SNS i znaju da analiziraju do poslednjeg detalja. Samo sebi ne znaju da pomognu, a nama pomoć nude. Hvala, ne treba.

(Narodni poslanik Srđan Milivojević dobacuje iz klupe.)

PREDSEDNIK: Milivojević vam nešto dobacuje, gospodine Nikoliću. Valjda za ova dva poslanika što fale.

Imate dva minuta.

DRAGAN NIKOLIĆ: Hvala, gospodine predsedniče.

Pa, ne fale nam uopšte ta dva poslanika uopšte. Hvala im što su otišli, hvala im što su pokazali kakvi su ljudi, samo je šteta što nisu do kraja pošteni, pa kad se nisu slagali sa politikom Srpske stranke Zavetnici, trebalo je samo da vrate te poslaničke mandate. Mi bih dali ljudima koji to zavređuju, koji to zaslužuju.

Najgore od svega toga jeste što su ta dva poslanika, evo, završila u poslaničkoj grupi Srpske napredne stranke. Oni su praktično ukradeni od nas. Ukradeni su od 160 hiljada glasača Srpske stranke Zavetnici, koja je prošle godine samostalno izašla na izbore.

Prema tome, neko se ovde bavi otimanjem i prikupljanjem ostalih poslanika, umesto da kaže - imamo dovoljno poslanika, mi smo mnogo jaki, narod samo nas hoće, nikoga drugog, dajte, vratite te poslaničke mandate, neka ostanu ti ljudi kod vas, neka rade, neka se trude, neka lepe plakate, neka pokažu svoj kredibilitet koji apsolutno nemaju.

Radi se o ljudima za koje ja uopšte nisam zadovoljan što su bili na listi, ali, eto, prvi put smo napravili grešku. Verujte, takvu grešku više nećemo da pravimo.

Mi kao mlada stranka možemo da pravimo grešku, ali vi kao stranka koja je najjača u ovom delu Evrope da pravi takve kardinalne greške, da cvet vaše stranke, Zorana Mihajlović, koja je žarila i palila 10 ili 12 godina u toj stranci, da Dragan Šormaz, koji je govorio u ovoj Skupštini nebrojeno puta zastupajući interese te stranke, da vi nama to prigovarate, mislim da stvarno nije u redu.

Povedite vi računa, jer brod polagano tone, a videćemo ko će još da pobegne sa tog broda.

(Aleksandar Mirković: Povreda Poslovnika!)

PREDSEDNIK: Povreda Poslovnika, Aleksandar Mirković.

ALEKSANDAR MIRKOVIĆ: Hvala, predsedniče.

Član 106. Za vreme govora narodnog poslanika ili drugih učesnika u pretresu nije dozvoljeno dobacivanje.

Ja sam danas već u prepodnevnim časovima ukazivao, ali, nažalost, moram to ponovo da uradim. Meni se čini da je ponovo dobacivao poslanik Srđan Milivojević.

Nismo uspeli da razjasnimo do, evo, 18.00 sati da li se on nalazi u sali ili se ne nalazi ili je još uvek na Gazeli. Prošlo je 20 dana od kada je dao reč da se sa Gazele i auto-puta neće pomeriti dok se ne ispune svi zahtevi. Nakon pola sata je obmanuo te građane i otišao kući, a njih ostavio da sede na auto-putu i na Gazeli, pa me sada zanima da li ćemo, kada i u kom trenutku saznati da li je taj čovek i dalje tamo ili samo provejava ovde njegov duh kroz plenum?

Za sam kraj, ja ću na ovome insistirati sve dok taj narodni poslanik ne prizna da je na dva mesta u isto vreme ili da, ono što je činjenica, kaže da je ponovo slagao i obmanuo kako te ljude na tom protestu, tako isto to radi ovde u plenumu.

Hvala.

Ne tražim da se Skupština izjasni.

PREDSEDNIK: Razumeo sam da ne treba glasanje.

Inače, da, čuo sam Srđana Milivojevića i to sam i rekao pre nego što sam reč dao poslaniku Nikoliću.

Jeste on vikao, ali i dalje uopšte ne sumnjam da je on trenutno negde na Gazeli. Uopšte ne sumnjam u to.

Dva minuta, Milenko Jovanov.

MILENKO JOVANOV: Vrlo kratko. Dakle, videli ste i sami razliku u odnosu na ono što sam govorio kada je kolega replicirao.

Dakle, on je skoro 90% svog vremena potrošio da objasni kako su ti ljudi koji su do juče bili zajedno sa njim i sedeli zajedno sa njim najgori na svetu i postali su najgori na svetu onog momenta kada su otišli itd.

Ja o ljudima koji su SNS napustili nisam rekao ni reč ovde, niti bilo koji poslanik ovde nije rekao ni reč. O njima ste govorili samo vi svi zajedno iz opozicije.

Kako bih vam rekao, stranka je živ organizam. Ljudi dođu, odu. Neki se zadrže, neki odu.

(Aleksandar Jovanović: Ova još malo živi.)

Molim?

Predsedniče…

PREDSEDNIK: Opet Ćuta Jovanović.

(Aleksandar Jovanović: Kažem da ova živi još malo.)

Nema tog vikanja iz klupe. Nema - pričamo tako.

(Aleksandar Jovanović: Samo za mene nema.)

Samo vi galamite.

MILENKO JOVANOV: Ima tu jedna druga stvar, gospodine predsedniče…

(Narodni poslanik Aleksandar Jovanović dobacuje iz klupe.)

Hvala.

Da li ste mi dali reč?

Dao mi je reč, tako da zahvaljujem.

Uglavnom, ovaj koji se javio, on je prvi otišao. On je otišao i pre Zorane i pre Šormaza, ovaj Jovanović. Čim nije bila hidroelektrana, on se pokupio i otišao.

U svakom slučaju, ni reč nismo rekli o tim ljudima koji su ovde bili pa otišli.

Ja stvarno ne znam šta je ovo, stvarno mi se pričinjava Milivojevićev glas, evo i meni. Ja ne znam stvarno ljudi šta je ovo.

PREDSEDNIK: Da, to je stvarno Milivojević, čuje se od Gazele do ovde.

MILENKO JOVANOV: Jeste li završili?

Uglavnom, nikada o tim ljudima nismo rekli ni jednu ružnu reč, za razliku od vas koji ste sada najgore govorili o ljudima sa kojima ste zajedno sedeli do juče.

To je verovatno razlog zašto SNS jeste najsnažnija stranka u ovom delu Evrope, a dokle ćete vi da dogurate, videćemo, posebno ako se bude ispunio vapaj naroda i podigao izborni prag na 5% za pojedinačno stranke, jer vi ste bar pojedinačno prešli tih 3%, ako je nešto istini za volju, to je, za razliku od ovih koji su se ujedinjavali, po njih 16 pređe 3%, pa ovde po ceo dan luduju, pa da vidimo kako će to da izgleda novim zakonom. Ne predviđam ništa, samo kažem. To bi još jedna tema bila dobra za razmišljanje.

U svakom slučaju, nemojte nam držati lekcije, probajte da rešite stanje kod sebe, pa jednog dana možda sve te genijalne ideje ćete sami primenjivati, a do tada stvarno se uzdržite, jer komično deluje da miš slonu drži predavanje o tome kako slon treba da ide i da priča ala tabanam. Ne ide.

PREDSEDNIK: Dobro.

(Aleksandar Jovanović: Pitko i nadahnuto.)

Gospodine Jovanoviću, javite se lepo za reč, ne morate da galamite na sve, i na gospodina Jovanova i sada na gospodina Nikolića.

Javite se za reč i pričajte, ako hoćete.

Izvolite, gospodine Nikoliću.

DRAGAN NIKOLIĆ: Samo ima tamo jedno 15 sekundi koje su prošle. Imaćete to u vidu.

Gospodine Jovanov, ja ništa nisam rekao ružno, ni jedan kvalifikativ o ljudima koje ste vi sada spomenuli, koji su završili kod vas, iako je to protivno zakonu, iako su oni izabrani na našoj listi. Rekao sam da je visoko moralno ili moralno samo da se mandati vrate, a da se ide u koju god hoćete stranku.

Ja nikome nisam držao predavanja, pogotovo ne vama. Vi imate jedan narativ koji je vrlo ozbiljan, koji ljudi vrlo ozbiljno shvataju u Srbiji, glasaju za vas. Međutim, očigledno da ovu nervozu izaziva pad rejtinga. Očigledno da neko nezadovoljstvo vlada u Srbiji. Vi to dobro čujete od ljudi koji vas o tome izveštavaju. A dok imate predstavnika koji se ovde predstavlja kao Bič Božiji i koji je govorio dva dana u ovoj Skupštini vređajući sve moguće profesije, sve moguće ljude u Srbiji i u ovoj sali, nazivate ljude šljamom, prozivate razne profesije, verujte, imaćete sve više ljudi na ulici. Imaćete sve veće probleme. I vidim da idete ka izborima, koje smo mi tražili pre dva i po meseca, decidno, jasno, glasno. Tražili smo izbore vanredne na svim nivoima. Očigledno da je ovo poslednje okidač i da će ovo izazvati vanredne izbore na svim nivoima, hteli vi to, ne hteli. Očigledno da se borite da rejting ostane tamo gde jeste.

Međutim, vi ste imali svoj vrhunac. Sada sve to ide polagano naniže. A naš rejting u svakom slučaju, pogotovo državotvorne opozicije raste iz dana u dan zato što se veoma odgovorno ponašamo, zato što u ovom trenutku ne zloupotrebljavamo nikako u političke svrhe ovu veliku, strašnu nesreću za Srbiju. Hvala.

PREDSEDNIK: Vi, Jovanoviću, isključivo tako, na galamu, a da se javite za reč ne pada vam na pamet.

Neverovatni ste.

Kad budete ponovo smetali drugim narodnim poslanicima, ja zbog toga budem morao opet da izreknem opomenu, ko će da bude kriv? Ko?

Reč ima Milenko Jovanov.

MILENKO JOVANOV: Interesantna jeste ta teza da ne koristite ovu situaciju za političke svrhe. Međutim, mi smo od čoveka koji se predstavio da govori u ime svih vas, u ime patriotske opozicije, bloka, ili kako je već rekao, čuli da traži prelaznu vladu. Pa, šta je to ako nije zloupotreba ove tragedije za političke svrhe?

Izlaz iz krize? Pa, ne može izlaz iz krize da da najmanja politička organizacija u zemlji tako što će da dođe na vlast bez izbora. Ako ćemo na izbore, pa će narod da kaže. I tu dolazimo do druge vaše teze, a tiče se rejtinga. Iskreno rečeno, naravno, jednog dana će doći do toga da padne rejting SNS, da li je to sad ili će to da dođe za iks godina, videćemo, ali to će da se desi.

(Aleksandar Jovanović: Iks iks iks.)

Iks iks iks. Vidite, gospodine Nikoliću, prva ljubav zaborava nema. I dalje dobro reaguje, ne da on nama da mi padamo. Ipak je gospodin Jovanović osnivač SNS u svom mestu. Drži ga ta ljubav i dalje, greje ga, ali posao je posao. Posao je dobar, a para laka.

U svakom slučaju, ono što je bitno, to je da o tome će da odluči narod.

Gospodine Orliću, meni se ponovo pričinjava duh Srđana Milivojevića. Ponovo ga čujem odnekuda. Ne mogu da verujem, jel to Gazela, šta je? A nismo na Gazeli. Ne znam šta se dešava, nismo na Gazeli, čujem njegov zvuk. Ja ne mogu da verujem da bi on bio tolika moralna mizerija da pozove ljude da sede tamo da ga čekaju da se vrati, a da dolazi u Skupštinu. Ja prosto ne mogu da verujem, nije takav čovek.

Uglavnom, o tome da li je rejting ovakav ili onakav, o tome će da odluči narod na izborima, ni vi ni mi. Dakle, narod na izborima će da kaže. Ako narod kaže da nije zadovoljan i da želi nešto drugo, voks populi voks dei, tako će da se desi i kraj priče.

Nemojte nas plašiti time jednog dana nećemo biti na vlasti. Pa, znam ja to, znamo to svi mi da jednog dana neki od nas neće biti na vlasti. Ali, dolazimo u drugu situaciju da neki koje ste vi sada navodili kao dobre primere nisu mogli i kad smo na vlasti da ostanu u našoj stranci ako nisu oni lično u nekoj vrsti fotelje, u nekoj poziciji. U tome je stvar. Ali, vi ste za njih našli opravdanje kao dokaz, eto, mi se krunimo itd.

Držite se onoga što je vaša stranka, vodite računa o tome, a o rejtinzima narod će da odluči. I zahvaljujem predsedniku Jovanoviću Ćuti za to što i dalje u srcu drži SNS i ne da da nam padne rejting još za iks iks iks godina. Inače, iks iks iks je 30 rimski, tako se piše.

PREDSEDNIK: Hvala, gospođo Manojlović, što nećete više da vičete i Srđanu Milivojeviću što je svratio sa Gazele. Cenimo trud.

Gospodine Nikoliću, to je to? Hvala vam onda.

Ovim danas završavamo.

Sutra u 10.00 časova nastavljamo sa radom. Hvala.

(Sednica je prekinuta u 17.35 časova.)